
I. INTRODUCERE: VALOAREA TRADIŢIEI CA IZVOR ISTORIC 


A 

În recenta sa conferință, rostită cu prilejul deschiderii Universităţii din Bucureşti, despre 
„substratul biologic al progresului”, d-l prof. Gr. T. Popa a amintit de dialectica lui Hegel şi de 
ritmul ei progresiv, care a influenţat atît de adînc concepţia istorică a lui Karl Marx.! Se ştie că 
pentru filosoful german, orice afirmatiune cuprinde şi antinomia, negatiunea ei, care duce însă în 
mod firesc la o nouă afirmatiune, superioară celei dintîi, deoarece ține seamă şi de elementele ce i s- 
au opus. Teză - antiteză - sinteză: astfel se desfăşoară fazele necesare ale gîndirii după dialectica 
hegeliană, determinînd, prin oscilațiunile lor, drumul necesar al progresului în cunoştinţele 
omenirii.” 

Lăsînd la o parte aspectul filosofic propriu-zis al problemei şi înrîurirea acestei metode de 
cugetare în dezvoltarea diferitelor sisteme, nu putem tăgădui că ea şi-a aflat verificarea în evoluţia 
cercetării istorice din perioada modernă şi contimporană. Cu deosebire se poate urmări ritmul 
hegelian, în modul de a privi unul din factorii însemnați pe cari s-a întemeiat, şi se mai întemeiază 
într-o largă măsură, povestirea întîmplărilor şi a împrejurărilor trecutului, ce alcătuieşte materia 
istoriei. E vorba de tradiția despre unele evenimente sau stări de lucruri, păstrată de izvoare istorice, 
altele decît documentele sau monumentele contimporane, în înţelesul strict al cuvîntului. Acesta 
este chiar cazul, în mod obişnuit, în ce priveşte originele şi întemeierea unui stat, a unei cetăți sau 
începuturile mai depărtate ale oricărei istorii naţionale. În lipsa unor texte sau acte precise, 
versiunea istorică a acestor începuturi e reprezentată de obicei de relatiunea unei cronici mai târzii, 
scrisă uneori cu secole în urmă. Adesea se amestecă în această relatiune elemente de basm sau de 
legendă; vreo poveste legendară, apartinind unui anumit ciclu, care se repetă din loc în loc şi din 
veac în veac, îşi află aci o localizare, în astfel de condiții încît nu mai poți distinge ceea ce e 
specific, deci întemeiat pe o noţiune oarecare a realității, de ce e numai adaptat dintr-un ciclu de 
legende la alte împrejurări. 

Istoriografia medievală şi în mare parte şi acea a Renaşterii au avut pentru asemenea tradiţii 
un deosebit respect. Genealogiile fanteziste ale Merovingienilor, cari făceau din regii franci urmaşi 
ai luptătorilor Troiei fugiți în Apus - paralelă ce se opunea descendenţei romane din pater Aeneas - 
a aflat multă vreme crezare în operele istorice, şi nu numai în scrierile de acest gen ale Veacului de 
Mijloc. Originile Confederaţiei elvețiene, în legătură cu minunata poveste a arcaşului Wilhelm Tell, 
au fost înregistrate de cronici din a doua jumătate a veacului al XV-lea; vom avea prilejul să 
revenim mai pe larg asupra acestui episod caracteristic, care a trecut, ca cele mai multe tradiţii, în 
literatura clasică a manualelor pentru şcoli. Şi istoriografia antică a cunoscut asemenea tradiții 
semilegendare de întemeiere şi de începuturi, începînd cu acele ale Bibliei şi ale poemelor 
homerice, şi continuînd cu analele primitive ale Romei, sub cei şapte regi. Pînă în pragul epocei 
moderne a istoriei, cînd se înmulţesc nemăsurat cunoştinţele şi izvoarele de informaţie, povestirile 
tradiționale au un rost însemnat în descrierea vremurilor ce nu au lăsat mărturii documentare, şi a 
căror amintire ni se păstrează, în mod firesc, de relatiun1 mult mai recente decît faptele pomenite. 

A venit însă şi în acest domeniu reacţiunea spiritului critic. Secolul,,luminilor” îndeosebi, al 
XVIII-lea, cu credința sa în rațiune şi în legile ei, a început să sape la temeliile tradiției şi să darime 
legendele. Veacul al XIX-lea a adăugat acestei tendinţe rationaliste şi iconoclaste metoda severă a 
criticei izvoarelor: legendele au fost urmărite, analizate şi disecate, reduse la un ţesut de contraziceri 
şi anacronisme. Afirmatiunii istoriografiei antice şi medievale îi urmează astfel negatiunea şcolii 


! În broşura Prefăță la o nouă viață universitară, publicată de Universitatea din Bucureşti, 1945. Cf dealtfel în 
aceeaşi materie ca aci: Hasdeu, Negru Vodă, p. II が 

^ Metoda e folosită şi în domeniul altor discipline. Cf. Ch. Burky, Grandes Puissances et organisation du 
Monde, éd. de la Baconiere, 1943, p. 123: „Si l’évolution ne se déroule jamais en ligne droite et de façon uniforme, 
mais qu’à la base de toute croissance, de toute histoire, de tout devenir, il faille franchir les trois étapes de la these, de 
1'antithese et de la synthèse de Hegel...” 


critice moderne, tezei - antiteza. Ea îşi află expresiunea desăvîrşită în lucrările clasice de la sfîrşitul 
veacului trecut, despre metoda şi studiul istoriei. 

„Trebuie deci să ne ferim de ispita de a trata legenda ca un amestec de fapte exacte şi de erori, 
- scriau, în 1899, Ch. V. Langlois şi Ch. Seignobos”, în cunoscuta lor Introducere la studiile 
istorice”? - din care ai putea prin analiză desprinde „fărîme” de adevăr istoric. Legenda alcătuieşte 
un bloc, în care sunt poate cîteva fărîme de adevăr şi ale cărui elemente le poți chiar analiza. Dar nu 
ai nici un mijloc să deosebeşti dacă vin din realitate sau din imaginaţie. Este, după expresiunea lui 
Niebuhr, „o vedenie produsă de un obiect nevăzut, după o lege de refractiune necunoscută”. lar 
puțin mai departe: „Trebuie să ne resemnăm să tratăm legenda ca produsul imaginaţiei unui popor; 
poţi căuta în ea concepţiile poporului, nu faptele exterioare la care a asistat. Regula trebuie să fie 
deci înlăturarea oricărei afirmațiuni de origine legendară; şi nu e vorba numai de povestiri de formă 
legendară; o relatiune de aparenţă istorică, fabricată cu datele legendei, ca intiile capitole din 
Tucidide, trebuie de asemenea înlăturată.” 

Împotriva erorilor sau a falsificarilor voite, strecurate în tradiţiile păstrate de izvoarele 
istorice, se rosteşte de asemenea Ernst Bernheim, cealaltă autoritate unanim recunoscută în 
materie de metodă şi critică, în cercetarea disciplinei noastre. El deosebeşte basmul autentic, care se 
reazămă pe o întîmplare istorică reală, chiar deformată în cursul vremii, de acel închipuit, care 
foloseşte elemente mitice sau legendare, fără nici o legătură cu realitatea, integrîndu-le însă într-o 
povestire de caracter istoric. „Avem destule exemple de invenţie voită şi împrumut de basme, fie 
din trufie familiară, mîndrie de strămoşi, fals patriotism local sau falsă religiozitate... Cu deosebire 
istoria întemeierii oraşelor, a statelor, bisericilor şi minastirilor se deosebeşte prin falsificări, care 
răspund dorinţei de-a îndepărta începuturile într-o vreme cît se poate de venerabilă, de-a le lega de 
ctitori cît mai vechi.”* În special se atrage atenţia asupra „basmului călător” (Wandersage), temă 
mitică ce se mută din loc în loc, la cele mai mari depărtări în timp şi în spațiu şi contribuie astfel la 
denaturarea adevăratei istorii şi la dezorientarea cercetătorilor. Un astfel de „basm călător” ar fi şi 
legenda lui Tell, introdusă în povestirea originelor Confederației elvețiene, care seamănă însă prea 
mult cu acea a arcasului Toko, amintit de Historia Danica a lui Saxo Grammaticus, pentru a nu fi 
bănuită de a fi doar un mit germanic, ce alcătuieşte un corp străin în relatiunea împrejurărilor locale, 
care au dus la unirea celor trei cantoane şi la lupta împotriva Habsburgilor. Dar prezenţa acestui 
element de povestire oarecum suspect aruncă o umbră de îndoială asupra întregii relatiuni. „Un bun 
exemplu al fascinaţiunii ce o exercită o povestire amănunţită este legenda originei ligei celor trei 
cantoane elveţiene primitive (Gessler şi conjuratii de pe Griitli)”, scriu în această privință Langlois 
şi Seignobos.” 

„Ea a fost fabricată în veacul al XVI-lea de Tschudi şi a devenit clasică de la Wilhelm Tell al 
lui Schiller, încît a trebuit multă trudă pentru a o smulge”. Vom vedea mai departe cum a evoluat în 
această materie judecata istoricilor mai apropiaţi de noi. Fapt este că elementul legendar şi, în 
consecință, cel tradițional de care e foarte adesea legat au fost proscrise de metoda severă a 
istoriografiei sistematice şi ştiinţifice. „Dacă în temeiul unei asemenea examinări metodice am 
recunoscut o tradiție ca legendară, scrie Bernheim, nu mai putem considera datele izolate ce le 
cuprinde ca fapte istorice, pentru că în sine nu sunt imposibile sau de-a dreptul fabuloase, ci mai 
trebuie să intervie anumite momente, cari să vădească posibilitatea lor de a fi crezute, în măsura 
principiilor... generale de critică. Trebuie desigur un oarecare curaj să fii consecvent în această 
privință, să-ți spui că din atîtea tradiții frumoase, dacă sunt recunoscute drept legende, nu mai poate 
rămîne măcar o singură trăsătură ca adevărată, fără un motiv deosebit; să te hotărăşti a părăsi o bună 
bucată din cunoştinţele pînă atunci valabile, şi aci se greseste încă mult, cu toată cunoaşterea 
criticei. Dar trebuie şi în punctul acesta să ne straduim să nu voim a şti mai mult, decît ce se 
întemeiază pe adevărul sigur.” 

Astfel s-a ajuns la o neîncredere generală, şi generalizată, în ce priveşte tradiția istorică. 


3 Introduction aux études historiques, 2e édit., Paris, 1899, p. 154-155. 

* Lehrbuch der historischen Methode und Geschichtsphilosophie, ed. 5-6, Leipzig, 1908, p. 349-350. 
5 Op. cit., p. 136, n. 2. 

? Bernheim, op. cit., p. 384. 


Existenţa ei însăşi a fost în cele din urmă contestată: tot ce relatează izvoare mai târzii, cu sau fără 
amestec de legendă sau de mit, e prin aceasta chiar supus bănuielii. „De ar fi să credem că tradiții 
populare pot păstra timp de veacuri amintirea precisă, datată cu grijă, a unei serii complicate de 
evenimente, aceasta e o presupunere ce nici nu merită măcar a fi reţinută. Poporul nu-şi aminteşte 
nimic. Cele mai mari evenimente trec peste el fără a lăsa vreo urmă.” Astfel se exprimă într-un 
studiu recent Ferdinand Lot, unul din cei mai de seamă medievişti ai zilelor noastre.” 
Coincidentele constituie de asemenea un motiv de a bănui adevărul sau „credibilitatea”, dacă putem 
folosi acest neologism, a unei relatiuni istorice. Astfel pentru Bernheim, povestirea, clasică în 
literatura germană, a femeilor credincioase de la Weinsberg care, obţinînd voia regelui Conrad de a 
părăsi cu avutul lor cetatea asediată, pleacă luînd pe umeri pe bărbaţii lor, nu e vrednică de crezare, 
pentru că se repetă în diferite alte localităţi în Evul Mediu. I se pare cu deosebire un motiv de 
îndoială faptul că acelaşi analist din Colonia, care relatează acest incident din anul 1140, îşi scrie 
cronica vreo treizeci de ani mai tîrziu şi aminteşte fapte asemănătoare la asediul şi luarea cetăţii 
italiene Crema la 1160, de către Frideric I Barbarossa. Trebuie să mărturisim că acest mod de a 
judeca şi de a interpreta izvoarele pare a depăşi cerinţele criticei, şi s-ar putea adăuga la exemplele 
de „hipercritică” pe care acelaşi autor le înşiră cîteva pagine mai departe.” Desigur pentru istoricul 
german tradiţia, chiar verbală, nu e cu totul de respins, dar în examinarea critică a elementelor ei, 
căreia îi consacră un paragraf deosebit, intervin atîtea momente si atitia factori de suspiciune - 
concentrarea unor fapte şi împrejurări diverse asupra unei singure personalităţi, accentuarea 
excesivă a unor anumite trăsături, adaptarea povestirii la anumite tipuri, în etica şi spiritul vremii 
etc. - încît rămîne ca regulă generală prea puţin din materialul istoric ce-l cuprinde tradiția 
respectivă.!0 Se poate spune deci că în pragul secolului nostru, critica a ajuns aproape să elimine 
tradiția din izvoarele ce le socoteşte folositoare, ale istoriei, întemeindu-se numai pe mărturia 
precisă a documentelor cu dată certă. Antiteza față de poziția istoriografiei mai vechi e aproape 
desăvîrşită: respectului, desigur exagerat, al tradiţiei, acceptate fără rezervă ea izvor de informaţie al 
istoriei, 1 se opune o negatiune nu mai puţin absolută, a cărei exagerare rămîne să o dovedim. ŞI, 
într-adevăr, legea ritmului hegelian îşi afirmă încă o dată valoarea: în ultimele decenii asistăm, în 
domeniul istoriei antice şi medievale, la o revalorizare a tradiţiei, desconsiderate de ştiinţa istorică 
modernă, în temeiul unor nouă descoperiri sau interpretări, care alcătuiesc sinteza ce urmează şi de 
rîndul acesta antitezei şi acopere opunerea ivită între vechea afirmațiune, şi negatiunea care a 
înlăturat-o. Dar pentru a demonstra mai bine acest proces, ale cărui consecinţe voim să le aplicăm în 
ultimă analiză istoriei româneşti, e mai bine şi mai lămuritor să aducem cîteva exemple din 
împrejurările cele mai cunoscute ale istoriei universale. Evoluţia gîndirii şi cercetării istorice vor 
reieşi în modul cel mai limpede şi concluziile se vor impune de la sine. 


I. TRADIŢII ISTORICE ALE ANTICHITĂȚII 


Fiind vorba de tradiţii istorice, e logic să începem cu cea mai cunoscută şi în acelaşi timp şi 
cea mai venerabilă, dar nu mai puţin contestată: acea a Bibliei. 

Raționalismul timpurilor moderne, în opunere totală cu credinţa religioasă, nu putea să nu-şi 
ia ca obiect de cercetare şi discuţie textul Scripturii, mai întîi în ce priveşte Vechiul Testament”, 
care de fapt e în întregime o tradiţie istorică a celor mai vechi vremuri, pe urmă însă şi în privinţa 
Evangheliilor. Pornind de la filosofia lui Locke, raționaliştii englezi au influenţat gindirea lui 
Voltaire, a cărui atitudine față de tot ce era religie şi biserică este îndeajuns de cunoscută. Critica 
propriu-zisă a textului biblic, după regulile moderne ale erudiție, a pornit însă în Germania veacului 
al XVIII-lea, în care oameni ca Griesbach, Nicolai, Lessing se înscriu printre cei dintîi ce au pus la 
îndoială autoritatea şi autenticitatea tradiției ce o redau cărțile sfinte. Dezvoltînd aceste argumente, 


7 Bretons et Anglais aux Ve şi VIe siècles, The Sir John Rhys Memorial Lecture, British Academy, 16, 1930, p. 6. 
* Bernheim, op. cit., p. 352 şi urm. 

? Ibid., p. 385 şi urm. 

10 Jbid., IV, § 4,1 d. p. 494 şi urm. 


Einhorn şi Paulus au încercat lămurirea, prin procese naturale, ale întîmplărilor minunate din 
Vechiul şi Noul Testament. Medicul francez Astruc este acel care atrage atenţia asupra celor două 
expresiuni, cari înseamnă în textul ebraic Dumnezeirea: „Elohim” şi „lehova”, şi deduce de aci 
două redactări, întrunite pe urmă de copişti mai târzii într-una singura. Cu Bauer, Vater şi De 
Wette, ajungem la o critică mai strînsă a diferitelor părți ale Vechiului Testament, din care unele 
sunt de-a dreptul contestate ca izvoare istorice, fiind socotite interpolări sau adausuri târzii. În 
secolul al XIX-lea, Viaţa lui lisus a lui Strauss, urmată la 1863 de cartea cu acelaşi titlu a lui Ernest 
Renan, de un atît de mare răsunet, şi de istoria aceluiaşi a poporului lui Israel, înseamnă punctul 
culminant al negatiunii în ce priveşte valoarea istorică a tradiției biblice şi a povestirei 
Evangheliilor. Dar chiar fără a merge la consecinţe extreme în domeniul credinței, o întreagă şcoală 
critică, denumită în ţările anglo-saxone „înaltă Critică”, a lucrat de atunci la o corectare şi 
interpretare a Scripturii, alcătuind ediţii critice ale ei şi căutînd a deosebi în text ceea ce e supus 
bănuieli, de ce poate fi socotit o rămăşiţă a unei redactări mai vechi. S-a ajuns astfel pînă a se 
împărți cutare frază din cartea Facerii în fragmente mărunte, din cari cîteva cuvinte ar aparţine unei 
anumite versiuni, iar celelalte ar reprezenta interpolările alteia. În această privință există dealtfel o 
întreagă literatură, care nu e locul de a fi amintită aci mai amănunțit. 

Ceea ce ne interesează este reacţiunea care s-a produs încă din a doua jumătate a veacului 
trecut împotriva acestor excese ale criticei, în urma descoperirilor arheologice, cari au luat o tot mai 
mare dezvoltare în toate țările Orientului Apropiat. Începînd cu descifrarea inscriptiilor egiptene si 
asiro-babiloniene şi continuînd cu cercetarea vechilor monumente ale Palestinei, Siriei şi Asiei 
Mici, s-a produs o adevărată revoluţie în cunoaşterea Antichității. Imperii şi civilizaţii uitate au 
apărut din nou la lumina zilei, şi serii întregi de stăpînitori şi de fapte istorice au putut fi verificate 
prin anale şi documente contimporane. Era firesc ca toate aceste nouă împrejurări să fie ținute în 
seamă în cercetarea datelor istorice ale Bibliei şi să modifice concluziile critice. 

Încă de acum cîteva decenii, sub titlul semnificativ: Ne putem încrede în Biblie?,'? mai multi 
specialişti englezi ai acestor cercetări au dezvoltat argumentele ce rezultau pentru ei din cunoaşterea 
mai exactă a istoriei Vechiului Orient. Desprindem din ele cîteva elemente caracteristice. 

În primul rînd obiectiunea, adesea folosită, că opera atribuită lui Moise nu poate fi din vremea 
lui, ci e rezultatul unor compilații tîrzii, între veacul al VII-lea şi al VI-lea în. de Hr., nu mai are 
aceeaşi valoare, cînd ştim că scrisul de diferite feluri era folosit mult mai devreme decît se credea şi 
că autorul a putut deci folosi şi însemnări mai vechi, sub formă de anale sau documente, şi nu numai 
ecoul îndepărtat şi nesigur al unei tradiţii orale de mai multe veacuri.“. De altă parte, literatura 
babiloniană descoperită în ultimii ani, în adevărate biblioteci, constituite de table de lut acoperite de 
scriere cuneiformă, a adus la cunoştinţa noastră un întreg ciclu de povestiri privitoare la 
cosmogonie, care prezintă asemănări uneori izbitoare cu acea a Bibliei, cu deosebire în legătură cu 
fenomenul potopului.” Fără a ne rosti asupra împrejurării în sine, nu e mai puţin adevărat că aceste 
paralelisme cu texte babilonice care pot fi datate constituie o dovadă mai mult a vechimii tradiției 
înregistrate de cartea Facerii. 

Tot aci, la capitolul XIV ne întîmpină relatiunea unui război dus de patru regi, ale căror nume 
n-au putut fi identificate cu siguranță. Critica socotea întreaga povestire ca o născocire a unui 
scriitor tîrziu, dar noile descoperiri pe care le-am amintit dovedesc că măcar hegemonia Elamului 
asupra Babiloniei şi Siriei, la care face aluzie capitolul respectiv, nu e deloc o invenţie, ci fost o 
realitate. !* 

Întreaga povestire a robiei în Egipt si rolul lui Iosif ca ministru al Faraonului, precum si 
măsurile luate pentru aprovizionarea țării împotriva secetei şi a foametei găsesc, de asemenea, 

confirmare în tot ceea ce ştim astăzi despre administraţia vechiului Egipt şi politica alimentară a 
regilor săi. Insasi povestirea episodului cunoscut cu soţia lui Putifar îşi află paralele în povestiri 
egiptene, adăugind astfel la atmosfera cît mai apropiată de adevăr a întregii relatiun1. 

Mai departe, după exod, o mențiune precisă a poporului lui Israil pe stela ridicată de faraonul 
Mineptah la Teba, ca pomenire a izbînzilor sale, în ultimele decenii ale veacului al XIII-lea în. de 
Hr., arată limpede acțiunea puterii egiptene în regiunea în care se stabiliseră, după Biblie, israeliți 
întorşi din pribegie. Mai departe însă, toate numele de suverani egipteni, asirieni sau babilonieni 
menționate în cărțile Regilor, se pot controla în izvoarele autentice ce ne redau viaţa şi analele 
acestor stăpînitori.„,„Nu sunt decît puţine puncte de divergență între istoria biblică şi analele 
răsăritene. Desigur trebuie să ținem seamă de deosebiri în ce priveşte scrierea numelor sau socotirea 
datelor, precum şi de faptul că popoarele orientale rareori sau chiar niciodată nu-şi mărturisesc 
înfrîngerile, pe cînd scriitorii Bibliei sunt în această privinţă foarte sinceri.”!” Stela lui Mesa, regele 
sau şeicul Moabului, scrisă în caractere alfabetice, e o mărturie directă pentru împrejurările 
înregistrate de cartea Regilor în legătură cu domnia lui Achab. 

S-a crezut, de altă parte, că regele Babilonului, pomenit de cartea lui Daniil, la ospatul căruia 
apar pe zid semnele fatidice care vestesc căderea cetăţii, n-ar fi existat în realitate. Cronologia se 
oprea la Nabonid şi nimeni nu ştia de Belsatar, care e amintit în capitolul V al acestei cărți. Dar şi 
aci cercetările mai nouă au întărit tradiția. „Noi ştim mai bine acum. De la descoperirile lui Sir 
Henry Rawlinson în 1854, putem afirma cu certitudine că Belsatar a fost Belşaţar, iar multe 
amănunte proaspete cari îl privesc au fost aduse de atunci la lumină. Era fiul întîi născut al lui 
Nabonid regele Babilonului, si probabil capul oștirii.” Cercetarea mai nouă îl consideră ca un fel 
de regent în locul tatălui său,” şi astfel versiunea păstrată de cartea lui Daniil se potriveşte cu 
adevărul istoric. 

Dar mai ales în Siria şi în Palestina, cercetările arheologice au luat un avînt deosebit, după 
sfîrşitul întîiului război mondial. Mandatele încredințate Franţei şi Marii Britanii au deschis aceste 
țări, mai mult decît pînă atunci, unei exploratiun ştiinţifice sistematice. Iar progresele cunoştinţelor, 
în legătură cu verificarea istoriei biblice, se pot măsura după titlul unei alte lucrări, a lui Sir Charles 
Marston: Biblia este adevărată, în care se expun rezultatele săpăturilor dintre anii 1924 si 1934.% 
Arheologia dă astfel după trei decenii un răspuns afirmativ întrebării formulate de titlul lucrării 
colective ce am amintit-o mai sus. Încă de mult, descoperirea unei întregi corespondențe, 
constituind o adevărată arhivă a politicei externe de la sfîrşitul veacului al XIV-lea în. de Hr., la Tell 
el Amarna în Egipt, aruncase o lumină cu totul nouă şi foarte puternică asupra legăturilor dintre 
faraonii dinastiei a XVIII-a si ţările aflate sub protectoratul lor. În tablitele de la Tell el Amarna 
apare un popor războinic, Habiru, care ocupă unele din cetățile supuse Egiptului la marginea 
Palestinei; unii specialişti au văzut aci o aluzie la evreii întorşi din exod şi porniţi să recucerească 
Pamintul Făgăduinţii.?! Mai precise însă sunt apropierile ce se pot face între textul Bibliei si alte 
tăblițe cu scris cuneiform, aflate la Ras Samra, în 1929-1932. Sacrificiile ce le pomenesc sunt 
identice cu acele amintite în Levitic şi Deuteronom; împrejmuirea cortului e acea din capitolul 
XXVII al Jeşirei, după cum „sfînta sfintelor” e acea din capitolul XXVI. E vorba de arca alianţei, de 
numărul sacru şapte, de şarpele Leviatan pe care îl aminteşte proorocul Isaia (XXVI, 1), de deşertul 
Kades în care poporul ales a poposit în timpul pribegiei.” 

Mai izbitoare şi mai impresionante încă sunt rezultatele săpăturilor întreprinse în jurul vechii 
cetăți a lerihonului. S-au scos la iveală rămăşiţele zidurilor, prăbuşite în sunetul trimbitelor lui Iisus 
Navi. Două rînduri de întărituri înconjurau oraşul, iar între ele rămăşiţe de case arată că acea a 
desfrînatei Rahab într-adevăr „era în zidul cetăţii şi ea locuia în zid” (isus Navi, II, 15). Construcția 

defectuoasă a zidului de cărămizi, dărîmat în mai multe locuri, arată limpede ce împrejurări au 
descoperit pe apărătorii lerihonului. Cutremurul, amintit şi aiurea în Biblie care a mai oprit cursul 
Iordanului în 1927, după cum l-a oprit şi în cartea lui lisus Navi, a prăbuşit cu foarte mare 
probabilitate zidurile cetăţii asediate, desigur în clipa în care o ocoleau oştile lui Israil pornite să o 
cucerească.” Scarabeele regilor egipteni aflate în ruine sunt din vremea Hiksoşilor şi a dinastiei a 
XVIII-a, pînă la Amenofis al III-lea, de la care seria lor se întrerupe deodată. S-ar părea deci că 
asediul care a distrus Ierihonul s-a întîmplat pe la anul 1400 în. de Hr. În concluzie, Sir Charles 
Marston socoteşte că „mai multe din aceste mărturii arheologice au un caracter decisiv. Spre pildă, 
acele cari privesc monoteismul originar - civilizațiile primitive - răspândirea generală a scrisului, 
chiar înainte de Potop - scrisul alfabetic în vremea lui Moise, întîi în munţii Sinai, pe urmă în 
Palenstina - exactitatea întregii cronologii a Vechiului Testament din vremea lui Avraam pînă la 
întemeierea templului lui Salomon, adeverită de la început, în timpul lui Avraam, prin astronomie, 
iar prin evenimentele posterioare pînă la năvălirea lui Şişak, în anul al cincilea al domniei lui 
Roboam - mărturia, adusă la Ras Şamra, a existenţei unui ritual mosaic, îndată după Moise - 
confirmarea completă a cărţii lui lisus Navi în tot ce priveşte luarea Ierihonului. ぞ 

Nu e desigur locul de a discuta aci alte aspecte ale chestiunii, şi de a examina în ce măsură 
aceste descoperiri şi verificări pot constitui sau nu argumente pentru studiile teologice, pot întări sau 
nu cuvîntul Bibliei ca revelatiune religioasă. Este acesta un domeniu al credinţei, în care cercetarea 
ştiinţifică nu are - şi nu trebuie să aibă - vreun amestec. Pare însă de necontestat, şi aceasta priveşte 
de aproape subiectul ce mi-am propus să-l studiez, că tradiția istorică ce o reprezintă Biblia a 
căpătat puternice temeiuri, şi că sinteza cunoştinţelor vremii noastre, spre deosebire de antiteza 
critică a deceniilor precedente, îi redă tot mai mult întreaga ei valoare. E un fapt de care, în orice 
caz, trebuie ținut seama. 


Acelaşi proces se poate urmări în alt domeniu al istoriei antice, în legătură cu alte monumente 
literare, de o valoare nu mai puţin însemnată pentru cultura omenirii: Iliada şi Odiseea®. Si aici în 
cercetarea modernă se afirmă acelaşi ritm de afirmatiune şi negatiune, de acceptare şi de contestare 
sută în sută, pînă ce descoperirile de la sfîrşitul secolului trecut şi din vremea noastră aduc o 
revizuire a întregii chestiuni şi impun o sinteză a cunoştinţelor, din care tradiția, discutată de criticii 
şi hipercriticii anteriori, iese în cele din urmă întărită, desigur, cu îndreptările necesare. 

Se ştie că şi în ce priveşte poemele omerice, pe care Bizanțul le-a transmis Renaşterii cu 
glossele şi comentariile Alexandrinilor, critica a început tot în veacul al XVIII-lea să ridice 
îndoielile ei, cu deosebire asupra chestiunii autorului sau autorilor. În a doua jumătate a secolului, 
descoperirea unui manuscris la Veneţia, de C. d'Ansse de Villoison, l-a dus la concluzia „că textul 
nostru omeric e un fel de teren aluvial sau sedimentar, în care s-au îngrămădit şi amestecat straturi 
din toate vremurile şi provenientele.”“ De atunci această concepţie stăpîneşte critica omerică(7) 
după cum a stapinit şi critica biblică. Se adăuga faptul că la aceeaşi vreme (1760-1770), 
Macpherson „descoperise” poemele lui Ossian, genială fabricaţie a unei întregi atmosfere, în jurul 
unei închipuite creațiuni poetice populare. Rousseau, Diderot, Suard dezvoltau teoria că numai 
poporul în stadiul cel mai primitiv e în stare să redea impresiuni şi închipuiri poetice ferite de ideile 
abstracte ale unei civilizaţii mai înaintate. Herder cerceta la rîndul său „glasul noroadelor”; în Italia 
Vico şi discipolii săi evocau vremurile îndepărtate în cari „acelaşi cîntec se ridica ici şi colo, iar 
poezia ca şi graiul erau opera comună a tuturor” - un fel de colectivism literar, destul de asemănător 
teoriei comunității primitive de proprietate, care şi-a impus vederile, în acelaşi timp şi cu temeiuri 
asemănătoare, istoriografiei şi ştiinţei economice. 

Secolul al XIX-lea cu deosebire înseamnă în critica /liadei şi Odiseei o „perioadă germanică”. 
Prin ale sale Prolegomena ad Homerum (1780), Fr. August Wolf pune temeiurile unei şcoli 

„istorice” sau „critice”, care pe de o parte contestă vechimea poemelor omerice, iar de alta le 
împarte în fragmente deosebite, operă disparată a unor autori răzleţi, pe care numai eruditia tîrzie a 
glosatorilor a orînduit-o într-un singur tot, împărțit în capitole sau cărți însemnate cu litere, ce 
corespund dealtfel ele înseşi unei dezvoltări mai recente a alfabetului grecesc. Şi aci şcoala critică a 
ridicat antiteza concepţiei tradiționale, despre cel mai mare poet al Eladei, redus la rolul de figură 
mitică sau, cel mult, de compilator. lar această desconsiderare a atras după sine, în mod firesc, şi 
acea a tradiţiei istorice ce o pot reprezenta povestirile epice despre războiul Troiei sau rătăcirile 
minunate ale lui Odiseus. Odată intrate în categoria legendelor şi a basmelor, soarta lor din punctul 
de vedere al criticei moderne a izvoarelor părea pecetluită. 

Dar iată totuşi că şi în acest domeniu se iveşte reacţiunea. Tot arheologia este aceea care 
reaşează tradiţia în drepturile ei. Un amator şi aproape un iluminat, Schliemann, porneşte să 
dezgroape, fără a ţine seamă de ironiile specialiştilor, locurile unde s-au desfăşurat luptele şi 
tragediile epopeei: Troia şi Micene răsar din adîncimile trecutului. „A avut, mărturiseşte cel mai 
bun cunoscător modern al Odiseei, un succes deplin cu eroii Iliadei, cu uşoara greşeală, desigur, de 
a arăta o încredere prea fanatică în valoarea descoperirilor sale şi de a atribui lui Agamemnon o 
falcă mai veche poate cu cîteva veacuri, decît soţul Clitemnestrei. Această credință totuşi a fost o 
pildă, pe care urmaşii şi rivalii săi n-au făcut decît să o imite, cînd ne-au redat moaştele şi mărturiile 
vremii descrise de Poezii. Noi ştim de acum şi vedem cu ochii noştri că această întîie civilizaţie a 
elenilor - sau, ca s-o numim cu numele ei, această civilizație a aheilor - a existat cu adevărat, aşa 
cum o fac să trăiască versurile /liadei şi Odiseei, cu armele ei bătute cu cuie de aur, cu vasele ei de 
aur, de argint sau spoite cu aur, cu Micene «toată de aur», cu curțile regesti în cari securitatea şi 
confortul cel mai rafinat se luau la întrecere cu luxul cel mai bogat şi arta cea mai iscusită. Versurile 
Poetului şi-au reciştigat întreaga valoare de documente.” „Editorii veacului al XIX-lea, observă 
cu bună dreptate V. Berard, spre a ilustra textul omeric şi a-l traduce; pentru ochii cititorului, 
reproduceau picturile severe ale vaselor ce ni le-au lăsat Grecia clasică, cu colorile lor triste şi 
netede. Astăzi putem recurge cu toată încrederea la mobilierul, frescele, bijuteriile, intaliile, vasele, 
armele si pumnalele, la cele mai strălucitoare opere ale Greciei miceniene.” Iar evoluţia criticei 
omerice urmează la rîndul său drumul ce i l-au deschis cercetările arheologice, străbătut în curînd şi 
de acele ale filologiei, care foloseşte acum, în locul manuscriselor medievale ale edițiilor 
precedente, papirusuri aflate în săpăturile Egiptului, cari reprezintă lecturi mult mai vechi şi 
moştenirea directă a Antichităţi. „În 1890, înseamnă Bérard, Homert Carmina ale lui I. van 
Leeuwen şi B. Mendes da Costa treceau drept ultimul cuvînt al ştiinţei omerice: biserica 
atotştiutoare a «criticilor» cerea atunci catihetului să renunțe la Omer, la existenţa şi la opera sa, la 
nfratirea celor două Poezii şi la unitatea fiecăreia din ele... În 1917, Odyseea aceluiaşi I. van 
Leeuwen este codul noii «estetici»: Omer a existat; a creat Tiada şi Odiseea după reguli de artă ce 
se pot regăsi, după reţete ce trebuiesc admirate în compunere şi stil; totul nu e de dînsul în 
inventiune: dar fără el, nimic nu ar fi în redactarea de faţă... Omer a înviat! "7% 

Dacă acestea sunt consecințele de ordin literar, nu mai puţin însemnate sunt acele de ordin 
istoric. Vasele şi obiectele egiptene regăsite în Creta urcă antichitatile insulei pînă în veacurile 
depărtate ale celui de al treilea mileniu înainte de era noastră. Faptul că Popoarele Mării şi aheii 
apar în inscripțiile faraonilor din veacul al XIII-lea în. de Hr., că stela lui Mesa din Moal arată 
caractere alfabetice într-o regiune de cultură desigur înapoiată, fac tot mai verosimilă presupunerea 
că scrisul era răspîndit la vechii greci, încă din vremea alcătuirii poemelor omerice, şi că o altă 
tradiție, care atribuia lui Cadmos Fenicianul introducerea alfabetului în Grecia, încă din veacul al 
XVI-lea în de Hr., nu e chiar atât de lipsită de temei cît o considerau criticii secolului trecut. 

Antisemitismul atribuit, printr-un paradox malitios, lui Salomon Reinach, în ce priveşte rostul 
şi însemnătatea fenicienilor, pe care acest mare erudit le tăgăduia într-o vreme cu tncapatinare, nu 
mai poate fi susținut astăzi. Îndelungatele cercetări ale lui V. Berard redau acestui neam de 
negustori şi corăbieri indrazneti întregul său rol de legătură între vechile culturi ale Orientului, de 

răspîndire a cunoştinţelor şi valorilor lor, de inițiere a popoarelor mai înapoiate de pe țărmurile 
europene ale Mediteranei, pe care ei, cei dintii, le-au atins în călătoriile lor şi le-au îmbogățit prin 
produsele şi activitatea negotului. ぞ 

Fie că o presupunem, cu Bérard, de origine semită, fie că o credem, cu Glotz, născută la 
Micene şi în Creta, tradiția istorică prin sinteza mai nouă a cercetării omerice, înseamnă încă una 
din biruintele ei - şi desigur una din cele mai răsunătoare. 


Un exemplu nu mai puţin izbitor îl oferă de asemenea cercetările din jurul altui capitol, 
întemeiat pe vechi tradiţii multă vreme contestate, acel al originilor si întemeierii Romei 9. Cine nu 
cunoaşte începuturile învăluite în legendă ale istoriei romane povestea lupoaicei şi a celor doi 
gemeni, din cearta fratricidă a cărora s-a născut cea mai puternică cetate a lumii vechi? „Tradiţia 
culeasă de analişti, în special de Liviu şi de Dionisie, scria de curînd un valoros cercetător al 
antichitatilor romane, d-l Giuseppe Lugli, e bine cunoscută şi nu are nevoie să fie amintită. 
Vicisitudinile lui Romulus şi Remus, intiile legi făcute de cei şapte regi ai Romei, faptele primilor 
consuli pînă la consolidarea legendei în istorie, se învață pe băncile claselor primare: le-au crezut 
strămoşii noştri, cum le cred şi acum, minunîndu-se, copiii noştri, pînă ce veni în a doua jumătate a 
veacului trecut severa critică mommseniană, mai mult distrugătoare decît constructivă, să răstoarne 
întregul edificiu şi să facă să înceapă viața Romei din veacul al IV-lea sau puțin înainte, în loc de al 
VIII-lea. 

Regi, cuceriri grele, constituţii şi opere publice ale acestei perioade au fost şterse cu un 
neindreptatit pesimism, orice eveniment judecat ca o reduplicare anacronică, inventată de analiştii 
romani pentru a umple perioada de la 754-53, anul convenţional al întemeierii Romei, pînă la 
horribilis tempestas a incendiului galic din 390-386 în. de Hr. 

E neîndoielnic că multe fapte povestite din aceste trei secole şi jumătate sunt datorite invenţiei 
istoricilor târzii: nu existau atunci izvoare scrise, afară de cazuri foarte rare, şi în orice caz nu înainte 
de sfîrşitul secolului al VII-lea în. de Hr., iar incendiul galic trebuie să fi distrus multe din acele 
documente pe care romanii din primele timpuri le înscriseseră pe piatră în edificiile lor publice, sau 
pe bronz în arhivele lor. 

Se explică astfel cum istoricii, cari la distanţă de multe generaţii s-au apucat să scrie anale şi 
să umple lungi lacune, au trebuit să lucreze cu fantezia, luîndu-şi îndemnul din fapte petrecute în 
realitate într-o vreme mai recentă. Dar ceea ce se poate spune despre amănunte din marea țesătură a 
istoriei începuturilor Romei, nu se poate generaliza cu privire la istoria ei întreagă. Chiar printre 
incendiile şi dărîmările vremii pre-galice şi galice, oarecare documente au trebuit să rămînă sub 
ochii întiilor povestitori, şi dacă nu altceva, tradiția reprodusă verbal de acei cari auziseră de la 
bunicii lor, fapte, la cari aceşti bunici sau părinţii acestora fuseseră martori.” 

lată deci cum intervine din nou, în această fază mai recentă a cercetării, o reacțiune în 
favoarea tradiţiei. Pînă şi istorici cari împinseseră mai demult pînă la limite extreme severitatea 
critică, în ce priveşte istoria primitivă a Romei, ca Ettore Pais, în a sa Storia Critica di Roma, 
adoptă acum un punct de vedere mai moderat, după cum se vede din contribuţia ce a dat-o la primul 
volum al Istoriei Romane din colecţia de Istorie Generală a lui Gustave Glotz.” Făcînd bilanţul 
criticei, de la lucrările mai vechi - Perizonius, Gronovius, Louis de Beaufort sau Gian Battista Vico, 
care s-a afirmat şi în acest domeniu de o genială intuiție, constată că le lipsea, la vremea lor, o 
critică tehnică şi metodică a amănuntelor: „a fost, dimpotrivă, domeniul în care s-a exercitat cu 
rigoare eruditia germană, de la Niebuhr încoace. Prin cultura sa adîncă, Niebuhr a înnoit studiul 
istoriei romane; în mulțimea de critici ce i-a urmat, cari au supus unei examinări minutioase toate 
problemele particulare, trebuie să cităm pe germanul A. Schwegler şi pe englezul Lewis. 

O nouă direcţie, o nouă şcoală purced de la Teodor Mommsen. Dacă, în Istoria sa romană, 


? Cf. V. Bérard, Les Pheniciens et l'Odyssée, 2 vol. 
* G, Lugli, Tradizione e realtà délie origini di Roma, Nuova Antologia, 16 aprilie 1937, p. 3-4 a extrasului. 
31 Histoire Romaine, I, Des Origines 9 l'achèvement de la conquête, Paris, 1926. 


acest învăţat trece repede peste perioada cea mai veche, din care nu redă decît marile linii, el a 
indicat, din punct de vedere politic şi social, în Cercetările sale romane, criterii istorice şi juridice 
care îngăduie de-a regăsi geneza tradiţiilor, sau, cum le numeşte, a «falsificărilon»- istoriei romane. 
Aproape toată productiunea critică a întregii Europe, de la jumătatea a doua a veacului al XIX-lea, a 
urmat mai mult sa mai puţin de aproape directivele lui Mommsen... Critica germană ale cării 
servicii sunt strălucite în toate domeniile, a ajuns totuşi la exagerări, fie destructive, fie constructive. 
Mommsen şi mai mulţi din urmaşii săi au abuzat de ideea «falsificărilor». Desigur că au fost. Dar 
mai mult decît de falsificări, ar trebui să fie vorbim în multe cazuri de false interpretări, datorite 
unei prejudecăţi, unui orizont istoric mai restrîns, unei denaturări mai mult sau mai puţin conştiente 
a faptelor vechi, prin concepțiile sociale: juridice ale timpului în care trăiau autorii.” 

Şi în acest caz au intervenit, pentru a îngrădi şi a corecta excesele criticei, cercetările 
arheologice. Ele au dezvăluit, chiar în Forum şi pe Palatin, urmele celor mai vechi locuitori ai 
Romei primitive. Stela aflată pe unul din morminte, a cărei inscripție nu a fost încă descifrată, 
cuprinde în orice caz cuvîntul rece „unul din puţinele sigure, care direct sau indirect se referă la 
dinastia regilor, indiferent dacă au fost şapte sau de două ori mai mulți, sau jumătate. Stela e încă la 
locul ei, împreună cu... temelia unui mic edificiu, care are aspectul unui sepulcru. Nu putem în 
această privinţă să trecem cu vederea un pasaj al lui Dionisie din Halicarnas (1, 87) care aminteşte în 
Forum, lîngă Rostre, mormîntul lui Hostis Hostilius, străbun al lui Tulliu Hostilius, pe care era 
aşezat o stelă ce îi slăvea ispravile."“ 

Au reapărut, de asemenea, zidurile construite cu blocuri mărunte de piatră, more etrusco, ce 
trebuiesc atribuite lui Servius Tullius. Stăpînirea etruscă la Roma, fapt înregistrat de tradiţie, se 
dovedeşte a fi tot mai mult adevărul istoric. Se cunoştea mai de mult pictura din Vulci, pe care 
Mastarna (tradiția îl identifică cu Servius Tullius) se luptă cu alți etrusci, printre cari Cneve 
Tarchunies Rumach. Acest Tarquiniu din Roma e deci un personaj istoric. Şi însuşi Pais e nevoit să 
recunoască „dacă anumite date tind să demonstreze că în figura lui Servius Tullius, unele trăsături 
sunt de pură origine religioasă, altele au un fond istoric şi privesc luptele dintre etrusci sau 
împotriva etruscilor, în timpul stapinirii tireniene asupra Laţiului.”"* 

Dar însăşi tradiția legendară a imigrării troienilor în Italia, care a dat lui Virgiliu prilejul să 
alcătuiască nemuritoarea Eneidă, nu are poate şi un substrat real, cît de mărunt şi de şubred, în 
ipoteza susținută astăzi de mai mulți învăţaţi, a originii asiatice a etruscilor? Tirenienii nu sunt atît 
de departati în timp si în spaţiu, de Tyrsenoi cari erau, în vremuri străvechi, pirați ai Egeii.” 

Iar pe lista Popoarelor Mării din inscripțiile egiptene ale Noului Imperiu apar şi Turşha, al 
căror nume pare şi el îndeajuns de apropiat." „Nu ar fi nimic extraordinar, afirmă Pais, ca popoare 
maritime să fi precedat cu mai multe veacuri sosirea colonilor greci în peninsulă: neamuri 
prehelenice au putut debarca pe litoralul salentin, dînd naştere poporului messapilor, deosebit de 
iapizi sau iapigi; liburnii, după tradiţie, au venit din Asia în viitoarea Dalmatie: de ce nu şi tyrsenii 
în țara umbrică?”5” 

Aceasta nu înseamnă desigur că nu trebuie să mai ținem seamă de cercetările critice şi de 
rezultatele lor. E vădit că nu toate instituțiile religioase sunt opera lui Numa Pompilius, şi că acele 
civile atribuite în totalitatea lor lui Servius Tullius sunt antidatate. Dar în linii generale, tradiția 
despre regalitate, isprăvind cu tirania celui din urmă Tarquiniu, căreia îi urmează regimul consular 
al unei cîrmuiri a patricienilor, a rezistat asalturilor îndreptate cu atîta stăruință împotriva ei, şi a 
găsit chiar în rezultatele săpăturilor arheologice din ultimii ani temeiuri de confirmare. 

Nu putem decît să constatăm, o dată mai mult, că şi în domeniul celei mai vechi istorii a 
Romei, din care fusese aproape în întregime înlăturată, tradiția istorică se află iarăşi, în noua sinteză 
a cercetărilor, la un loc, dacă nu în totul asemănător cu acel ce-l avea altădată, dar în orice caz mai 

onorabil decît i-l lăsase critica secolului trecut. 


II. TRADIŢII ISTORICE MEDIEVALE 


Aceeaşi regulă se poate dealtfel verifica şi în istoria Evului Mediu. Am văzut cu cîtă 
severitate a considerat cercetarea metodică a izvoarelor istorice tradițiile, mai mult sau mai puțin 
amestecate cu legende, care se întîlnesc atît de des în istoriografia medievală. 

Vom avea prilejul să revenim, ca punct de comparaţie, la relatiunea despre originele 
Confederaţiei elveţiene, a cărei critică a fost rezumată, ca un exemplu mai lămuritor, de manualul 
lui Bernheim."5 În special episodul lui Tell e supus bănuielii care l-a înlăturat din povestirea 
începuturilor unirii celor trei cantoane, pentru asemănările prea izbitoare ce le oferă mărul şi săgeata 
cu împrejurări aproape identice din legenda nordică a arcaşului Toko. Nu se poate, au susținut 
istoricii veacului al XIX-lea, ca astfel de dezvoltări paralele să nu aibă un izvor comun; urmează de 
aci că legenda lui Tell, care nu apare în manuscris decît pe la 1470, a fost introdusă mai tîrziu în 
istoria cantoanelor primitive, pentru a-i da mai mult relief şi a o face mai atrăgătoare. Mai ales că 
dovezile aflate în arhive s-au dovedit falsificări grosolane, numele citit: de Tello, în necrologul din 
Schachdorf fiind în realitate Trullo, iar Tăll din registrul parohial din Attinghusen nefiind decît un 
Näll ! Rămîne totuşi în urma unor cercetări despre care va fi vorba mai Jos, întrebarea dacă această 
legendă, răspîndită în țările de limbă germanică, a influenţat doar pe autorii tradiției scrise, sau dacă 
nu cumva a determinat, prin imitație, acțiunea însăşi care s-a desfăşurat între piaţa din Altorf şi 
poteca de la Kiissnacht. Întrebarea a fost ridicată recent de d-l P. E. Martin.” 

La aceasta, unul din ultimii comentatori ai tradiției istorice elveţiene, d-l Henri Naef, observă 
următoarele: „în definitiv, rămîne incidentul pălăriei, mult mai puțin compromis prin comparații 
folclorice. Sub rezerva că Toko se laudă de-a nimeri un măr aşezat în vîrful unui băț, povestirea 
subsista în integritatea ei originală. După enuntarea Cărţii Albe, mai rațională de acea a 
compilatorului Tschudi, faptele s-ar fi petrecut în modul următor: Gessler, mergînd în ţinutul Uri, a 
pus să se înfigă sub tei o prăjină, în vîrful căreia se afla o pălărie şi a dat poruncă unui ostaş să 
silească pe trecători să se închine, adică să salute ca şi cum ar fi fost de față seniorul («der Herr») 
însuşi. 

Teiul din Uri ar fi fără îndoială acel din Altorf, iar locul ce-l acoperea cu umbra lui, acel unde 
se ţinea tribunalul ambulant al bailivuiui. Eminentul jurist care a fost profesorul Heusl presupune că 
prăjina ar fi sceptrul de justiție pe care ar fi fost aşezată o pălărie de comite, simbol al autorității 
habsburgice Waldstătten. Salutul cerut ar fi fost asemănător aceluia care dă drapelelor naţionale. 

Transformarea prăjinei în sceptru e de prisos; s-a reuşit să se stabilească faptul că pălăria în 
vîrful prăjinei e un obicei germanic din cele mai necontestabile. Atunci, scena devine limpede; 
Willhelm Tell ar fi arătat, prin refuzul lui, revolta sa; ar fi fost arestat şi îmbarcat pentru o destinație 
sigură. Şi ar fi scăpat după cum se ştie.” *? 

Iată deci că părăsind episodul cu mărul şi copilul, ce se repetă identic în legendele scandinave, 
povestea lui Tell, ca unul din factorii eliberării cantoanelor, redevine o posibilitate istorică; aceasta 
e una din concluziile la cari tinde cercetarea mai recentă, după cum se va arăta mai amănunțit. Dar 
trebuie atunci să adăugăm un element de informaţie, care desigur că n-a fost cunoscut de 
istoriografia elveţiană mai recentă, deşi ar fi fost poate susceptibil de interpretări din cele mai 
defavorabile, în spiritul şcoalei critice din veacul trecut. 

Într-adevăr şi episodul cu pălăria îşi are paralele, şi încă îndeajuns de depărtate în timp şi în 
spaţiu, de incidentul amintit de povestirea elvețiană. Una din aceste întîmplări asemănătoare a intrat 
chiar în istoria contimporană şi a făcut obiectul unei plingeri la Societatea Naţiunilor. 

E vorba de inițiativa ciudată a unor tineri ofițeri, aflați în primăvara anului 1918 într-un 
cantonament izolat la Edineţ, cari au găsit cu cale, spre a reacţiona împotriva atitudinii unor 

elemente localnice de altă confesiune, să aşeze un chipiu în vîrful unui bat şi să oblige pe zişii 
localnici la exerciţii de defilare şi salut, în faţa acestui simbol al autorităţii. Ba se pare că scena era 
încă agravată de împrejurarea că defilarea avea loc pe grupuri, împărțite după culoarea părului şi a 
bărbii. Este aceasta desigur un produs al mentalităţii de război, şi mai ales al inacțiunii într-o 
garnizoană lipsită de orice legături cu lumea din afară, care n-are dealtfel altă scuză, decît poate 
faptul că a lăsat amintiri mai puțin sîngeroase decît alte acte săvârşite de armatele în luptă în 
războaiele moderne. Oricum, iată însă episodul cu pălăria de la Altorf reapărînd, la cîteva secole, 
într-o altă ţară, cu acelaşi înțeles de impunere a unei autorităţi şi de constringere a celor ce i se 
opun. De s-ar fi ivit un Tell care să refuze, asemănarea ar fi fost completă, dar în această privință, 
istoria nu s-a mai repetat. 

Se va spune desigur: a fost o influenţă literară. Vreunul din ofițerii în chestiune va fi citit 
drama lui Schiller, sau va fi auzit măcar de povestea isprăvilor lui Gessler, şi a găsit în această 
amintire inspiraţia de a imita gestul bailivului şi de a transforma chipiul său în pălărie de comite 
habsburgic. Cercetind mai de aproape cazul, am aflat însă că izvorul inspiraţiei nu era atît de 
depărtat, nici de un gen literar atît de bine definit. Se pare că în regimentul din care făcea parte 
proprietarul chipiului de la Edineţ, era mai de mult un obicei, introdus de un sergent-major vestit în 
analele acestei unități; şi anume, îşi atîrna capela într-un cui, spre a fi salutată în pas de defilare, de 
recruții care se întâmplau să treacă pe sală, pentru a le desăvârşi ținuta şi instrucția militară; 
povestea ar fi putut foarte bine figura printre „veseliile escadronului” ale lui Courteline, dar are nu 
mai puțin toate garanţiile autenticității. Aplicând acestei informaţii regulile criticei cele mai stricte, 
nu putem decît să constatăm că aci ipoteza unei influențe literare este exclusă. Dacă unul din ofițeri 
a putut avea cunoştinţă de versurile lui Schiller sau de vreo altă formă a povestirii arcaşului 
elveţian, cu siguranţă bravul sergent-major nu a recurs la asemenea izvoare şi a lucrat din îndemnul 
propriei sale imaginații. 

Concluzia la care ajungem astfel în mod necesar e că trebuie să ținem seama, mai mult decît 
s-a făcut în trecut, de coincidente şi asemănări, care pot foarte bine să nu aibă între ele nici o 
legătură. S-a mai făcut observaţia de specialişti renumiți, că imaginația omenirii în materie de drept, 
şi de instituţii politice şi juridice este deosebit de săracă. Cam aceleaşi sunt formele în cari îşi toarnă 
tiparul gîndirii, în epocele cele mai depărtate şi în regiunile cele mai deosebite ale globului. S-au 
aflat asemănări izbitoare între regimul feudal, pe care l-a cunoscut Europa apuseană, şi instituţiile 
senioriale ale vechei Japonii: şi între mentalitatea cavalerului medieval şi a unui daimio din aceeaşi 
vreme, paralelismul e adesea din cele mai caracteristice. Totuşi s-a renunţat la ideea unei influenţe 
la depărtări atît de mari, între ţări ce n-au avut nici cea mai mică atingere politică, economică sau 
culturală, şi s-a constatat că împrejurări asemănătoare duc la rezultate asemănătoare, indiferent de 
loc şi de timp. Aceleaşi apropieri cu lumea feudală a Europei apusene s-au făcut şi în privinţa 
societăţii aristocratice, zugrăvite de /liada şi de Odiseea; s-a vorbit adesea, deşi termenul nu e 
totdeauna potrivit, de ,,Veacul de mijloc” grecesc. Aceleaşi fapte pot deci apărea în povestiri 
diferite, în locuri deosebite şi în vremuri depărtate prin secole una de alta, fără să fie nevoie să 
presupunem numaidecât între ele firul unei influențe sau voinţa unei adaptări sau falsificări 
conştiente. Femeile au putut să fie credincioase nu numai în cetatea Weinsberg, preferind să-şi 
salveze bărbații şi copiii, decît avutul, şi cu prilejul altor asedii, fără să credem că reproducerea 
aceluiaşi episod e în mod neîndoielnic indiciul unui artificiu literar sau al răspîndirii unei legende, 
lipsite de orice temei istoric. Avem doar cazul pălăriei de la Altorf, în Elveţia Evului Mediu, şi al 
chipiului de la Edineţ, sau al capelei sergentului-major dintr-un regiment român de cavalerie, la 
începutul veacului al XX-lea! 

Odată stabilite aceste reguli, cari îndreaptă în oarecare măsură excesele cercetării critice, 
putem din alte câteva exemple, să deducem evoluţia istoriografiei şi în privința tradițiilor istorice 
ale perioadei medievale. 


Un capitol care a dat loc la lungi şi aprinse discuţii a fost acel al poemelor epice ale Evului 


Mediu, considerate ca izvoare de informaţie istorică. 

Şi aci se disting lesne cele trei faze în evoluţia cercetărilor: pornim de la cea mai cunoscută şi 
probabil, în forma ei actuală, şi cea mai veche a acestor scrieri, vestita Chanson de Roland”, unul 
din întîile monumente literare ale limbii franceze. 

Se ştie că în secolul trecut, Gaston Paris socotea că la originea textului cunoscut al faimoasei 
chanson de geste se aflau cîntece cu subiect istoric sau, cum le numea el, cantilene, în cari s-a 
păstrat răsunetul în gamă epică, a evenimentelor ce dăduseră loc povestirii.” Era de fapt tradiţia 
istorică îmbrăcată în haina literară, cu adăugirile legendei şi ale elementului miraculos, ce ne 
întîmpină atît de des în relatiunile medievale. Marele erudit italian, Pio Rajna, mergea mai departe 
şi presupunea existența anterioară a unor povestiri sau cîntece germanice, cari ar fi inspirat pe urmă 
poema franceză. Ştim într-adevăr că fondul istoric al scrierii e constituit de episodul înfrîngerii din 
anul 778 a comitelui de Bretania, Roland, în munţii Pirinei, de către bascii cari pîndeau trecătorile - 
povestire ce se găseşte între altele în viața lui Carol cel Mare de Eginhard; la aceasta s-a adăugat, în 
cursul unor redactări mai târzii, amintirea războaielor între creştini şi arabi în Peninsula Iberică, iar 
la urmă spiritul fntiilor Cruciate, contimporane cu textul ce ni s-a păstrat. Se considera însă că 
temeiul istoric, măcar în forma primitivă a epopeii, era necontestabil, oricîte adausuri sau deformări 
poetice ar fi suferit mai tîrziu. 

Au venit pe urmă cercetările critice ale unui alt mare învăţat, Joseph Bedier. În al treilea 
volum al Legendelor sale epice, a scris despre Chanson de Roland, pe care dealtfel a tradus-o şi a 
editat-o, pagini dintre cele mai pătrunzătoare,” cari dărâmau însă fundamentul tradiţiei istorice, 
pentru a-l înlocui cu ipoteza alcătuirii unei scrieri de propagandă, pentru drumul pelerinajului de la 
Paris la St. Iacob de Compostella în Galicia spaniolă, urmat de un foarte mare număr de pelerini în 
secolul al XI-lea şi al XII-lea. Astfel întreaga operă se depărta de tradiția istorică a originilor ei, 
pentru a căpăta tot mai mult pecetea unei scrieri caracteristice împrejurărilor vremii în care a fost 
compusă - primele decenii ale veacului al XII-lea, şi intereselor unor minastiri şi confraternități 
religioase, pe drumul unuia din marile pelerinaje ale Evului Mediu din Europa apuseană. Astfel se 
desemnează, sub pana critică a lui Bédier, antiteza la teoriile traditionaliste şi istorice ale lui Gaston 
Paris şi Pio Rajna. 

Cercetări mai recente au adus însă şi aci modificările lor acestui punct de vedere. A părut mai 
întîi ciudat că în această povestire epică legată de pelerinajul la moaştele Sf. Iacob, tocmai acest 
sfînt să nu fie pomenit o singură dată.” Au venit pe urmă observaţiile d-lui Ferdinand Lot, care a 
constatat că în sud-vestul Franţei, la St. Pé, luau parte încă din 1096, la sfinţirea unei biserici, doi 
frați numiţi Roland şi Olivier, întocmai ca şi eroii poemei epice. Opera era deci îndeajuns de 
cunoscută la naşterea lor, pentru ca să fi fost botezați cu numele celor doi viteji cari sunt figurile 
principale ale Cintării lui Roland. De aci nu e greu de dedus că e foarte verosimil, după cum ne 
spune cronicarul Wace, că treizeci de ani înainte, la 1066, se putea auzi, în faţa oștirii normande 
aşezate în rînduri înainte de bătălia de la Hastings: 


Taillefer, qui moult bien chantait 
De Charlemagne et de Roland, 
Et d'Olivier et des vassaux, 
Qui moururent の Roncevaux.” 

Alți cercetători socotesc că încă din jurul anului 1000, se pot considera începuturile alcătuirii 
acestei opere, menite să înfrunte veacurile. Dar astfel ne întoarcem tot mai mult la concepțiile 
odinioară părăsite, care aşezau la temeliile poemei o tradiție istorică de formă populară. 

„Se invocă vieţile sfinţilor şi cronicile, scria de curînd, în unul din volumele colecției Glotz, 
un specialist al literaturii medievale, dar totdeauna le găseşti folosind, sau chiar citînd anume, ca 
mărturii dealtfel vrednice de credință, poeme populare. Cum am lăsa dealtfel la o parte, pentru a 
dovedi existenţa acestora, acest cîntec (nu îndrăznesc a spune cantilenă, căci Bédier prea a ironizat 
acest cuvînt) al Sfintului Faron de la Meaux, atestat cel puţin în veacul al IX-lea, al cărui text 
trebuie să-l amintesc: «În privinţa acestei biruinte。 un cîntec în limba vulgară zbura pe buzele 
cintaretilor, pe cînd femeile jucau în cerc bătînd măsura: 


De Chlotario est canere rege Francorum 

Qui ivit pugnare in gentem Saxonum, 

Quam graviter provenisset missis Saxonum, 

Si non fuisset inclytus Faro de gente Burgundionum. 


(Trebuie să cîntăm pe Clotar, regele francilor, care s-a dus să se lupte cu saxonii. Ce 
nenorocire s-ar fi întâmplat trimişilor lor, de n-ar fi fost vestitul Faron din neamul burgunzilor.) 

Astfel nu numai aşa-zisa chanson de geste e din veacul al XI-lea, ceea ce pare sigur, dar din al 
IX-lea, ceea ce pare probabil, şi va trebui să revenim în parte la teoria cîntecelor istorice sau a 
cantilenelor, care era acea a lui Gaston Paris, şi să nu excludem nici influența germanică, după 
ipoteza lui Pio Rajna. Concesiunea pe care trebuie totuşi să o facem teoriei lui Bedier e că 
minastirile marilor drumuri de pelerinaj au pus stăpînire pe chansons de geste existente, le-au 
pecetluit cu pecetea lor abatiala şi au modificat în folosul lor deznodământul, şi uneori inspiraţia, 
spre a sfinți pe eroi şi a le expune mormîntul în ochii credincioşilor. Astfel minastirea din 
Roncevaux arată încă astăzi buzduganul lui Olivier şi papucii lui Turpin." 

Desigur asemenea rămăşiţe nu au nimic autentic şi nu contribuie să întărească tradiţia istorică. 
Nu e mai puţin adevărat, însă, că din evoluţia cercetărilor se desprinde şi aci o sinteză, care e măcar 
în parte o revenire, şi contribuie şi ea să redea mai multă valoare vechimei şi fondului istoric al 
legendelor epice medievale. Se va vedea însă că, în ce priveşte Chanson de Roland, se pot deosebi 
adausuri mai noi, ale vremii Cruciatelor, suprapuse vechiului fond al poemei şi cari se pot folosi ca 
izvoare, doar pentru epoca în care au fost adăugate. Sunt şi alte poeme epice din aceeaşi vreme cari 
oferă, din acest punct de vedere, un material deopotrivă de interesant şi de caracteristic, mai ales 
pentru folosirea lui ca izvor istoric. Un caz excepțional îl prezintă Poema del Cid, sau Cantar del 
mio Cid, cea mai veche versiune a isprăvilor cavalerului Castiliei, care este în Peninsula Iberică 
echivalentul contimporanei chanson de geste franceze. Aci însă, apropierea e atît de mare între 
vremea şi isprăvile eroului şi acea în care a fost scrisă povestirea în versuri, încît cu bună dreptate, 
un specialist german al istoriei literaturilor romanice a putut observa că avem în textul acestei 
cantar de gesta „singurul document ce ni s-a păstrat, şi care n-a suferit decît pagube mecanice, ale 
transformării directe a istoriei foarte apropiate în epopee.” Într-adevăr don Ruy Diaz de Bivar, 
supranumit el Cid (de la arabul sidi, seniorul) şi Campeador, e un personagiu istoric de o 
necontestată autenticitate. Căsătorit cu Ximena Diaz, fiica unui comite de Oviedo, cariera lui e o 
lungă serie de războaie şi împăcări cu regele Alfons al VI-lea al Castiliei, pe care cînd îl ajută 
împotriva arabilor, cînd luptă împotriva lui ca aliat al emirului necredincioşilor - dar această din 
urmă alternativă a dispărut din epopee. Una din marile lui izbînzi a fost acea de la Valencia la 1094, 
cînd l-a silit pe rege să capituleze, el rămînînd stăpînul cetăţii pînă la moartea sa, întîmplată cîţiva 
ani mai tîrziu, la 1099. Contimporan al primei Cruciate, el a lăsat totuşi, mai ales prin isprăvile din 
ultimii ani ai vieţii, amintirea unui campion al creştinătăţii în lupta împotriva Islamului, care se 
ducea atunci cu aceeaşi vigoare, la ambele capete ale Mediteranei. Nici în această privință, dealtfel, 
n-au lipsit ezitările şi îndoielile. La începutul secolului al XIX-lea, critici autorizați tăgăduiau pînă 
şi existenţa eroului. Şi aci însă, se poate urmări acelaşi proces de reacțiune. 

E adevărat că manuscrisul ce ni s-a păstrat e de la începutul veacului al XIV-lea, dar e o copie 

a unui text mai vechi, iar o cronică de la 1147 face aluzie la existenţa operei,“ aşa că trebuie să 
presupunem că la mai puţin de jumătate de veac de la moartea viteazului cavaler, ea a fost alcătuită 
măcar în întîia ei redactare. Nu e deci de mirare că „imaginea Cidului apare în mod esențial redată 
cu exactitate, numai uşor idealizată, ca şi situaţia generală istorică, chiar dacă conflictele de interese 
cu Alfons sunt uitate cu totul, iar legăturile cu Zaragoza (şi emirii ei arab) în parte. Mai mult se 
depărtează amănuntele; totuşi apropierea de loc şi de timp lasă să subziste amănunte de genul 
cronicei, într-o formă aproape uscată, care la o mai mare depărtare de timp n-ar mai fi interesat şi ar 
fi făcut loc unor sugestii mai puternice.” De fapt, toată jumătatea intiia a poemei, de 3729 de 
versuri, de la plecarea în pribegie pînă la cucerirea Valenciei, e mai mult o biografie în stil epic; pe 
urmă intervine elementul legendar, sub forma unei tradiţii fictive despre căsătoria fiicelor eroului cu 
Infantii de Carrion, care nu se verifică în realitatea istorică pe care o cunoaştem. Prelucrările mai 
tîrzii au adăugat, fireşte, multe alte elemente legendare, cari au trecut pe urmă în literatura 
universală." Oricum, epopeea spaniolă în prima ei formă rămîne un exemplu de tradiţie istorică, pe 
care o putem controla prin alte documente; în linii generale, ea se dovedeşte a nu fi atît de departe 
de adevăr încît să nu o putem folosi ca izvor istoric. Dar chiar dacă în privința faptelor, nu e 
totdeauna o călăuză sigură, din punct de vedere al mentalitatii şi al atmosferei e greu de găsit o 
mărturie mai directă şi de mai mare valoare. 

În același chip trebuie interpretată şi a treia mare legendă epică, pe care Europa apuseană a 
dat-o literaturii Evului Mediu: Cîntecul Nibelungilor”. Cercetările recente au ajuns şi aci la 
aceleaşi concluzii. Se pot urmări foarte departe în trecut, pînă la tradiţiile istorice ale francilor sau 
ale goților şi la legăturile lor de război sau de pace cu hunii, originele uneia din cele mai uriaşe 
compuneri epice ale tuturor vremurilor, a cărei inspiraţie trăieşte şi astăzi în muzica lui Wagner. Se 
pot regăsi personajii reale, ca marele rege Etzel (Atila) sau viteazul Dietrich von Bern (Teodoric, 
regele ostrogoților) în scrieri anterioare, cum e poema latină Waltharius din jurul anului 1000, sau 
în Edda scandinave din veacul al X-lea sau chiar al IX-lea; putem afla în aceste versiuni anterioare 
şi prescurtări sau relațiuni deosebite ale isprăvilor eroilor legendari, Siegfried, viteazul fără prihană, 
Hagen, implacabilul instrument al destinului, sau Kriemhilde, personificare tragică a răzbunării.” 
S-a discutat şi se va mai discuta desigur, în ce măsură nucleul primitiv al epopeii germane cuprinde 
amintirea istorică reală a luptelor pe cari burgunzii le-au purtat cu hunii pe țărmurile Rinului, la 437, 
înainte de a părăsi teritoriul pe care erau aşezaţi, şi de a se retrage în fața năvălirii asiatice în Elveția 
de astăzi, sau vreo aluzie la relațiile de subordonare paşnică în care goții s-au aflat față de imperiul 
hunic. Toate aceste elemente primitive sunt acoperite de straturi mai recente, adăugate în decursul 
vremii de scriitorii succesivi, cari au prefăcut după înţelegerea şi gustul vremii lor, şi mai ales după 
cunoştinţele ei, materia legendei epice a nibelungilor. E astfel vădit că hunii în redactarea finală de 
la începutul veacului al XIII-lea, care a ajuns pînă la noi, seamănă mai mult cu ungurii creştini 
supuşi ai regilor arpadieni, decît cu adevărații huni ai lui Atila, după cum „Etzelburg”, oraşul de 
scaun al regelui, e Gran sau Esztergom, unde principii germani cari călătoreau prin Ungaria erau 
întîmpinaţi de curtea purtătorului coroanei Sf. Ştefan. Popoarele ce îşi trimit căpeteniile şi ostaşii la 
porunca lui Atila nu sunt supuşii acestuia, ci acele ce se învecinau cu stăpînirea regilor maghiari. 
„Vezi lîngă un duce de Danemarca şi un landgraf de Turingia, ruşi, greci, poloni, valahi şi pecenegi. 
Dar aceasta, observă un comentator francez al Cîntecului Nibelungilor, nu era imaginaţie pură. 
Călători întorşi de la Gran sau de la Ofen îi povestiseră desigur (poetului) că se găsea la curtea 
maghiară un asemenea amestec de popoare. E locul de-a invoca aci mărturia cronicarilor. Scriitorul 
anonim care, în primii ani ai veacului al XIII-lea, puțin după moartea lui Bela al III-lea, îşi scria ale 
sale Gesta Hungarorum, povesteşte că vedeai mereu în țara ungurească oameni veniţi de la răsărit: 

slavi, bulgari, valahi, români (sic), greci...” ” 


Am reprodus acest pasaj al eruditei lucrări critice a d-lui Ernest Tonnelat, spre a arăta că 
vederi generale, chiar îndreptățite, cum e desigur acea pe care şi-o însuşeşte, pot totuşi greşi uneori 
în amănuntele lor importante, ceea ce se poate uşor constata din alăturarea românilor de valahi, ca 
două popoare deosebite. Vom vedea în studiul ultim cu care se încheie acest volum, ce înseamnă de 
fapt în cronica notarului anonim al regelui Bela (tot mai mult, se pare, al II-lea, decît al III-lea) 
„păstorii romanilor” si valahii.” Nu e însă mai puţin adevărat că concluziile, cari rezumă acele ale 
unor lungi comentarii şi discuţii ale învăţaților germani şi germanişti, reprezintă o prețuire exactă a 
legendei epice ca izvor istoric, aşa cum o priveşte cercetarea recentă: 

„Pare, în definitiv, evident că istoria trecutului recent se oglindeşte mult mai des în Cintecul 
Nibelungilor decît acea a veacului al V-lea sau al VI-lea. Dar nu trebuie să cauti pecetea epocii în 
intriga însăşi a poemei, în complicațiile acțiunii; e numai în atmosferă, în zugrăvirea mediului, în 
descrierea obiceiurilor şi a vieţii exterioare. Poetul n-a încercat niciodată să facă abstracție de 
timpul său pentru a reconstitui viața secolelor barbare. Ca şi pictorii de miniaturi sau de vitralii, şi-a 
infatisat întotdeauna personajiile trecutului îmbrăcate în haine moderne şi locuind în clădiri, ce 
semănau cu acele ce le vedea zilnic. Hunii săi nu sunt decît unguri din veacul al X-lea sau al XI-lea, 
dacă nu sunt chiar pur şi simplu contimporani. E dealtfel cazul cu toate personajiile sale şi tocmai 
aceasta dă preţ epopeei. Cititorii veacului al XIII-lea i-au găsit scrierea vie, pentru că a zugrăvit pe 
oamenii vremii lui. Nici oamenii veacului al XX-lea nu judecă altfel.” 

Ca o paralelă dealtfel la teoria lui Bédier, despre influența pelerinajiilor şi interesele legate de 
drumul lor, apare şi aci înrîurirea directă a itinerariului călătorilor, cruciaților sau negustorilor pe 
valea Dunării, de la Passau la Viena şi la marginea Ungariei. Harta acestei căi principale de 
legătură, de la sfîrşitul veacului al XI-lea şi în tot secolul următor, se poate uşor reconstrui, cu toate 
etapele ei, în versiunea ce ni s-a păstrat a epopeei, la care fără îndoială a contribuit un scriitor din 
această regiune, dunăreană sau austriacă, a țărilor de limbă germană. 

E deci în materie de tradiție istorică o importantă deosebire de făcut, în interpretarea 
izvoarelor medievale ce le constituie legendele epice. Ele cuprind numeroase elemente istorice, cari 
aparțin însă, după epoca remanierii şi calitatea scriitorului, mult mai puţin fondului primitiv, care se 
reduce adesea la un simplu motiv sau un punct de plecare, ci diferitelor împrejurări ce şi-au lăsat 
urmele în cursul unei evoluţii mai lungi, al cărei rezultat complex este versiunea ultimă ce o folosim 
astăzi. La acest rezultat a ajuns cercetarea în privinţa Cintecului Nibelungilor, şi tot astfel s-au putut 
formula concluzii asupra genezei şi dezvoltării epopeii franceze, La Chanson de Roland: „am ajuns, 
scria de curînd d-l Emile Mireaux, la capătul acestei analize. Cred că putem să-i adunăm rezultatele 
într-un tablou genealogic... Acest tablou va arăta prodigioasa răspîndire a epopeii noastre naţionale. 
El ne duce din Franţa de Nord în Sicilia, în Anglia, în Germania, în Norvegia, la Veneţia. El evocă 
începuturile monarhiei capeţiene, cucerirea normandă în Mediterana, întîia şi a doua Cruciată, 
constituirea şi dezvoltarea imperiului Plantagenetlor. El rezumă trei secole din istoria Franţei şi a 
Europei." Poziţia ultimă a cercetării - sinteza - nu se statorniceste deci nici la încrederea absolută 
în fondul istoric al legendei epice, care numai în cazuri rare, în cari apropierea în timp şi spațiu e cît 
mai redusă între evenimente şi povestire, se mai poate susține, dar nici la respingerea totală a 
oricării tradiţii şi la considerarea acestor scrieri ca opere de pură imaginaţie mitologică şi literară. 
Rămîne problema firească să distingem ceea ce într-adevăr se poate reţine, ca element de 
interpretare istorică, şi cărei epoci să-l atribuim cu mai multe şanse de exactitate. 

S-a încercat astfel acum cîţiva ani să se folosească unele productiuni ale folclorului balcanic şi 
în special bulgăresc, pentru a regăsi în ele urmele unor personajii şi împrejurări ale istoriei 
româneşti. Figurile unor voievozi ai Ţării Româneşti - Vladislav, Radu sau Dan I dintre cei mai 
vechi domnitori, şi Mircea cel Bătrîn, sau, în vremuri mai apropiate de noi, Mihai Viteazul, cari au 
avut numeroase şi strînse legături cu lumea creştină din Balcani, sunt des pomenite în baladele de 

dincolo de Dunăre.” E însă foarte greu de a regăsi în aceste tradiţii aşa de târzii, cari n-au căpătat 
formă scrisă decît de curînd, urme precise a unor evenimente istorice bine definite. Doar mențiunea 
numelui voievodului şi vreo aluzie la împrejurări specifice ale timpului se pot uneori desprinde din 
povestirea de basm şi din mulțimea de legende, ce alcătuiesc fondul acestor poezii populare. Astfel 
în ce priveşte pe Radu Vodă, care îşi ia rămas bun de la cetatea Severinului, e poate cazul să ne 
amintim că acest voievod, rupind legăturile de vasalitate cu regele Ludovic I al Ungariei, a trebuit 
să părăsească şi feudele pe cari înaintaşii săi le detinusera, în virtutea omagiului făcut suzeranului 
lor. Într-un alt loc, Hasdeu, analizând în al său Negru Vodă balada Radu Voievod si soimul aflase în 
hora ce se întinde în fata voievodului şi în care joacă „frate şi soră, fără să se cunoască”, o aluzie la 
o alianță sau federaţie balcanică, în jurul domnitorului Ţării Româneşti.” E desigur interesant de 
amintit cu acest prilej o părere a unui recent istoric maghiar, care vine în sprijinul acestei ipoteze: 
„Cu ajutorul legăturilor de familie, scrie d-l L. Elekes, o linie conştientă politică a fost începută. 
Supuşii Coroanei ungureşti din Balcanii de Nord au alcătuit, sub acoperirea şi ocrotirea aşa-zisei lor 
dependinţe, un fel de coaliție şi uneori - deşi nu în mod consecvent - s-au opus împreună 
adversarilor lor si au dispus la sfîrşitul veacului (al XIV-lea) de o putere considerabila." Ceea ce 
însă nu ne spune d-l Elekes, deşi faptul îi este cu siguranță cunoscut, e că avem dovada precisă, într- 
un izvor contimporan din Italia, cronica fraților Gatari din Padova, că această coaliție a luptat într- 
adevăr împotriva regelui Ludovic I de Anjou, şi ca ea cuprindea sub conducerea lui Radu oștile 
Țării Româneşti şi ale Bulgariei - pare-se cu sprijinul turcilor şi cu acel indirect al Veneţiei, veche 
duşmană a Angevinilor de pe tronul Ungariei.” Împrejurările politice ale anului 1377 ar fi lăsat 
deci o urmă în tradiția păstrată de baladele folclorului bulgăresc, transmise oral pînă la publicarea 
lor. 

Desigur asemenea mențiuni trebuiesc folosite cu multă prudență, legătura între fapte şi 
povestire fiind extrem de şubredă şi depărtată în timp, supusă tuturor deviatiunilor şi deformarilor 
inerente transmiterii orale. Nu astfel stau însă lucrurile în ce priveşte tradiția păstrată de izvoare 
scrise, chiar dacă forma ce ne-a ajuns e mai nouă cu două sau trei secole, decît evenimentele pe le 
relatează. Studiile cari urmează acestei introduceri constituie o încercare de a reaşeza într-o lumină 
mai favorabilă tradiţia istorică despre întemeierea statelor româneşti, a cărei cercetare a înregistrat 
de un secol încoace fazele afirmatiunii şi negaţiunii, ale tezei ce îi dădea deplină încredere şi ale 
antitezei care o respingea aproape în totalitatea ei. A venit şi aci momentul să ajungem la sinteză, 
care urmînd ritmul general al concepţiei istorice, în această materie atît de controversată, trebuie să 
găsească echilibrul între părerile opuse şi să arate, în limite mai exacte, ceea ce trebuie să păstrăm şi 
ce putem lăsa la o parte. 

Îmi voi îngădui totuşi, ca un ultim exemplu al metodei ce am intenţia să o intrebuintez, şi a 
obiectivului ce mi-am propus să-l ating, să mai aduc o pildă din domeniul propriilor mele cercetări, 
care desigur îmi e mai bine cunoscută, şi care arată, o dată mai mult, că scepticismul a priori în faţa 
afirmaţiunii unui document istoric care reprezintă o anumită tradiţie nu e metoda cea mai indicată. 

Cercetind portulanele medievale cu privire la litoralul Mării Negre, am fost izbit de faptul că 
două din aceste vechi hărți, ce cuprind desenul coastei şi indicatia principalelor porturi, cu scurte 
indicații asupra hinterlandului - şi anume acea a lui Angelino Dulcert din Majorca (1339) şi acea a 
fraților Pizzigani (1367), înseamnă numele Bulgariei la Nord de Dunăre, întinzîndu-i astfel hotarul 
pînă la hmanul Nistrului, peste Bugeacul de mai tîrziu. Att d-l Grămadă, care a avut prilejul să 
examineze aceste portulane, cît şi eu însumi am socotit că aveam a face cu o simplă confuzie a 
acestor geografi occidentali,“ cum s-au mai produs atîtea în descrierile sau în hărţile lor: la datele 
respective, nici o împrejurare cunoscută nu indreptatea presupunerea unei stăpîniri bulgaresti asupra 





* Al. Iordan, Les relations culturelles entre les Roumains et les Slaves du sud. Traces des voivodes roumains 
dans le folklore balcanique, Bucureşti, f.a. p. 27 şi urm. 

` B.P. Hasdeu, Negru-Vodă, p. CCL. Cf. Al. Iordan, op. cit., p. 34-35. 

58 În L. Makkai u. L. Găldi, Geschichte der Rumänen, Budapest, 1942, p. 82. 

®© Cf. G. I. Brătianu, L'expédition de Louis l-er de Hongrie contre le prince de Valachie Radu l-er, Bassarab en 
1377, în „Revue hist. du Sud-Est Européen”, II, 1925, p. 73 şi urm. 

SON, Grămadă, Vicina, Isvoare cartografice, Codrul Cosminului, |, 1925, p. 448. Cf. G. I. Brătianu, Recherches 
sur Vicina et Cetatea Albă, Bucureşti, 1935, p. 104. 


teritoriului, ce a alcătuit mai tîrziu partea de miazăzi a Basarabiei. 

E drept că la aceste informaţii ciudate se mai adăuga una, tot de natură geografică, acea a 
învățatului arab Abulfeda, de la începutul veacului al XIV-lea, care însemna că Akkerman e un oraş 
„din ţara bulgarilor şi a turcilor.”*! Iarăşi, deci, această curioasă menţiune a bulgarilor la nord de 
Delta Dunării, dar într-o vreme atît de tîrzie, că faptul părea de necrezut. Am înregistrat de 
asemenea această informaţie ca un nou exemplu de greşeală şi de confuzie în cunoştinţele 
geografice ale timpului."? Era greu de stabilit o legătură între textul lui Abulfeda şi hărţile apusene, 
dar se putea presupune o influență sau o informaţie orientală la cartografii occidentali de la 
Jumătatea veacului al XIV-lea. Procedam deci în conformitate cu cerințele criticei şi după metodele 
cunoscute: respingeam ca neîntemeiată o tradiţie istorică, deoarece nu se potrivea cu celelalte 
cunoştinţe ce le aveam despre această împrejurare. Pînă aci, deci, nimic neobişnuit. 

De abia formulasem însă această părere, pe care o socoteam definitivă, şi convingerea mea a 
început să fie zdruncinată de elemente şi informaţii nouă. A trebuit mai întîi să constat că cronicele 
şi cataloagele de mucenici ale Ordinului Franciscanilor, de la începutul secolului al XIV-lea, arată 
că unul din misionarii acestui ordin, fr. Angelo de Spoleto, a fost ucis de bulgari la Mauro Castro, 
numele pe care portulanele vremii îl dau Cetăţii Albe. Se putea ridica şi aci o îndoială, deşi 
informația era precisă şi contimporană: faptul, petrecut în 1314, era însemnat de o „relaţiune a 
martirilor si minastirilor fraţilor minoriti în Orient” al cărei manuscris redactat de un franciscan 
anonim se află la British Museum, dar şi de un raport în formă de scrisoare, din 15 mai 1323.% Se 
putea cel mult presupune o confuzie în privința numelui cetății, sau a originei bulgarilor; putea fi 
vorba de bulgarii de pe Volga, supuşi la acea vreme ai Oardei de Aur tătăreşti. Coincidenţa însă nu 
mai putea fi trecută cu vederea. 

Interveni atunci elementul hotaritor: cercetind alte izvoare în legătură cu negotul genovez în 
Marea Neagră, am găsit în colecția de regulamente şi hotariri maritime, denumită Imposicio Officii 
Gazarie, publicată în Monumenta Historiae Patriae ale Academiei din Torino, documentul din 22 
martie 1316, prin care guvernul genovez rupe legăturile de negot cu împăratul bulgar Fedixclavus 
(Svetoslav), amintind de pagubele suferite de negustori pe teritoriul acestui suveran „tam in 
Mavocastro quam alibi.” 6 „De rîndul acesta, însemnam în urma acestei precizări, nici o îndoială nu 
mai e îngăduită. E vorba de un document de stat datat cu preciziune, cuprinzînd rezultatul unor 
lungi şi mature deliberări ale unor oameni deplin cunoscători în materie de negot şi avînd destulă 
experiență a împrejurărilor din Răsărit. Dacă în 1316 bulgarii lui Svetoslav prădau mărfurile 
genoveze la Akkerman, desigur că au ucis acolo şi pe misionarul franciscan, cu doi ani înainte. E 
locul de asemenea de a ne scuza față de Abulfeda, ale cărui informații despre «cetatea albă» 
trebuiau să fie exacte. Fără îndoială, e şi un răsunet depărtat al acestor evenimente la cartografii din 
Majorca si Veneţia, cari auziseră de conflictul între bulgari si genovezi...”% 

lată deci, din acest exemplu desigur mărunt, cum se confirmă încă o dată o regulă mult mai 
generală: acea că o informaţie istorică, chiar sub formă de tradiție, nu e aproape niciodată fără 
temei, dacă izvoarele ei sunt autentice. Chiar dacă nu e confirmată de alte împrejurări ce ne sunt 
cunoscute, nu e niciodată exclus să apară elemente nouă de informaţie care să o confirme şi să ne 
arate încă o dată că textele spun de obicei ceea ce au voit să spună, nici mai mult, dar nici mai puţin. 
Restul e o chestiune de interpretare şi de potrivire a datelor; de pildă, în cazul de mai sus, dacă 
alăturăm şi informaţia cronicei bizantine a lui Gregoras, că urmaşul lui Svetoslav, Mihail, domnea 
peste „bulgarii de dincoace de Dunăre”, deci nu dincolo, sau regulamentul din 22 ianuarie 1343 al 
vămii genoveze din Pera, care arată „rîul Vicinei” (braţul sudic al Deltei dunărene) drept graniță a 
împărăției tătăreşti, putem deduce că stăpînirea lui Svetoslav în ținutul dintre gurile Dunării şi 

limanul Nistrului a fost de natură personală, ca urmare a legăturilor sale de vasalitate față de 
puternicul han Uzbek al Oardei de Aur, şi că n-a mai fost recunoscută urmaşului său. Aceasta ne 
permite a statornici între 1301-1322 episodul stăpînirii bulgăreşti de „dincolo de Dunăre” şi la 
Cetatea Albă,“ lămurind însă întrucîtva soarta acestui teritoriu în a doua jumătate a veacului al 
XIV-lea, şi cu deosebire în timpul lui Mircea cel Bătrîn, care se intitulează stăpînitor „spre părțile 
tătăreşti.” S 

Un alt exemplu nu mai puțin convingător, al acestui mod de a cerceta izvoarele, îl constituie 
informația din cronica lui Thomas Tuscus, pe care o interpretăm mai jos, ca o nouă mărturie despre 
un voievodat moldovenesc în veacul al XIII-lea. 


Nu trebuie desigur să dăm prilej nici în acest domeniu la exagerări. O reacțiune, oricît de 
necesară, faţă de stadiul la care ajunge la un moment dat cercetarea nu trebuie să dea loc la excese, 
sau să-şi închipuie că rostul ei e de a răsturna tot ce s-a spus şi s-a scris mai înainte, să ajungă la o 
restitutio in integrum a tradiţiei istorice, pentru simplul motiv că e tradiţie şi că deci trebuie crezută. 
Nici în dialectica lui Hegel, de la care am pornit şi la care ne întoarcem, antitezei nu-i urmează o 
restabilire a tezei, aşa cum se găsea în punctul inițial al argumentării, ci o sinteză, care cuprinde şi 
rezultatele afirmaţiunii, şi acele ale negatiunii. În cercetarea ce o intreprindem despre tradiția 
istorică a întemeierii statelor româneşti, vom folosi astfel toate datele pe cari critica istorică ni le-a 
pus la dispoziţie şi vom ţine seamă de toate elementele pozitive, ce le-a adăugat cunoştinţelor 
noastre. Vom pleca însă la drum cu alt spirit, mai puţin pornit spre îndoială, mai obiectiv, întemeiat 
nu numai pe regule şi metode aplicate mecanic oricărui text şi oricărei relațiuni, ci pe o considerare 
mai deplină a tuturor factorilor de informație şi de viață istorică. Cu cît orizontul e mai larg, cu atît 
şi pătrunderea în adîncime e mai rodnică. Nu pot încheia mai bine aceste pagini de introducere decît 
cu observaţiile atît de bine cumpanite ale recentei Introduceri la studiul Evului Mediu latin, a d-lui 
Gabriele Pepe, cari se potrivesc dealtfel în multe privinţe, fără să o fi căutat, cu concepția despre 
istorie a lui Nicolae Iorga: 

„Cine nu mai citeşte pe marii clasici ai literaturii şi ai istoriei, cine nu trăieşte cu pasiune 
prezentul nu va face niciodată istorie. Cine îşi propune să adîncească istoria medievală nu trebuie să 
uite că nu va putea pune în valoare literatura, actul politic, viața economică, viaţa religioasă, dacă 
nu are atîtea chei, cîte concepte sunt ale fiecăruia din aceste momente spirituale. Şi conceptele nu au 
fixitate, nici rigiditate; trăiesc viaţa noastră, se hrănesc din cultura şi din experiența noastră.” Fie 
ca recunoaşterea acestei relativităţi, în folosirea metodelor şi elementelor de cercetare, să însemne 
un pas mai departe în căutarea şi aflarea adevărului, care rămîne - totuşi - obiectivul permanent al 
disciplinei istorice. 


S Ibid., p. 114-116. 

68 Cf P. P. Panaitescu, Mircea cel Bătrin, Casa Şcoalelor, 1944, p. 189-190. 

© V, mai departe, p. 172 şi urm. 

7 Introduzione allo studio del Medio Evo Latine, Biblioteca Storica, Ispi, 1942, p. 16. 


III. 


TRADIȚIA ISTORICĂ A 
DESCĂLECATULUI 


TĂRII ROMÂNEŞTI 


III. TRADIȚIA ISTORICĂ A DESCALECATULUI ȚĂRII ROMÂNEŞTI 


Sunt acum aproape douăzeci de ani de cînd d-l Alexandru Lapedatu a expus, într-o 
comunicare la Academie, „cum s-a alcătuit tradiţia naţională despre originile Ţării Româneşti.”! D- 
sa, analizînd cu o deosebită pătrundere formele acestei tradiţii, a putut stabili un îndoit proces de 
confuzie între povestire şi realitate: de o parte un „Negru-Vodă” al datinei populare, învingător al 
tătarilor şi soţ al Doamnei catolice Marghita, pe care împrejurările istorice îl identifică cu Basarab, 
cel dintîi voievod al Țării Româneşti, a cărui amintire au păstrat-o documentele contimporane; de 
altă parte, forma literară: „o invenţie pur cărturărească, întemeiată pe vagi cunoştinţe istorice şi pe 
anumite noţiuni politice ale timpului cînd a fost alcătuită”, priveşte, după cum crezuse dealtfel şi 
Onciul, pe Radu I voievodul ctitor de mînăstiri din ultimul sfert al veacului al XVI-lea; cu drept 
cuvînt, tot acestui domnitor îi atribuia d-l Lapedatu şi mormântul din secolul al XIV-lea, descoperit 
în Biserica Domnească din Curtea de Argeş. La toate argumentele aduse de d-sa, se adaugă şi faptul 
că portul şi obiectele găsite în mormint se potrivesc cu acele obişnuite în moda occidentală din a 
doua jumătate a secolului.” 

Substituirea lui Radu-Vodă de la Argeş, lui Negru-Vodă de la Cîmpulung s-a făcut deci pe 
cale literară. Este o constatare care întăreşte părerea istoricilor noştri că „descălecatul” aparţine 
legendei şi tălmăcirii ei cărturăreşti, pe cînd realitatea istorică e alta: creşterea unei puteri băştinaşe 
care luptând, cînd cu tătarii, cînd cu ungurii, a întemeiat Ţara Românească. Din acest punct de 
vedere, studiul amintit, care aduce desigur nouă lămuriri problemei originelor principatului 
muntean, nu se depărtează totuşi de linia generală pe care a urmat-o, în ultimele decenii, 
istoriografia noastră prin reprezentanții ei cei mai autorizaţi, înainte de a încerca o nouă examinare a 
acestei vechi probleme, nu e de prisos de a aminti pe scurt părerile istoricilor noştri, din care se vor 
putea desprinde mai limpede elementele şi evoluţia ei. 


I. DESCĂLECATUL ÎN ISTORIOGRAFIA ROMÂNĂ MODERNĂ 


Tradiţia istorică a descălecatului Țării Româneşti, păstrată de vechile noastre cronici, a fost 
într-adevăr de câteva decenii îndelung discutată de istoricii români. Dintre ei doar Xenopol îi 
rămăsese credincios, fiind pentru aceasta categorisit de Hasdeu ca „ultraconservator în ştiinţă, 
duşman instinctiv al vederilor nouă.” Dimpotrivă, autorul lui „Negru-Vodă”, „prea îndrăzneţ în a 
sparge căi nebătătorite” cum singur o mărturisea, întregise prin puterea bogatei sale închipuiri 
tradiția descălecatului, construind el o „cronică a Basarabilor”, care înşira date mai vechi şi 
evenimente mult mai numeroase şi variate, decît tradiţia însăşi.” Cuvîntul criticei istorice, după cele 
mai nouă şi desăvîrşite metode de cercetare ştiinţifică a izvoarelor, l-a rostit Dimitrie Onciul, arătînd 
confuzia ce se făcuse între miticul Negru-Vodă, descălecat din Ardeal, şi adevăratul Radu Basarab, 
voievod al Ţării Româneşti în ultimul sfert al veacului al XIV-lea. Titlul de „herțeg de Amlas şi 
Făgăraş” a indus în eroare pe cronicarii noştri: „Sub influența acestui titlu, într-un timp cînd 
ducatele ardeleneşti nu mai erau în posesiunea domnilor români... de altă parte sub influenţa 
tradiției despre descălecatul Moldovei din Ungaria, fixată prin scrisoare cu mult mai înainte de cea a 
Țării Româneşti, s-a zămislit tradiția cronicilor Ţării Româneşti despre descălecatul din Amlas şi 

Făgăraş, a cărei existenţă nu se constată înainte de secolul XVII. Ea este o tradiţie de origine pur 
literară, plăsmuită de cronicari mai tîrziu decît primele redacţiuni de cronică ale țării, un mit 
istoriografic, pentru care în zadar căutăm în tradițiile populare urmele izvoarelor sale, ca şi în 
mărturiile autentice, confirmare.” 

Luind de bune şi definitive aceste concluzii, nici Nicolae Iorga nu mai ținea seamă de mitul 
descălecării şi pornea a sa Geschichte des Rumănischen Volkes pe temeiul documentelor sigure şi 
nu al tradiţiei contestate, de la Marele Basarab, întemeietor autentic şi autohton al voievodatului „a 
toată Țara Românească”. În ultima lucrare pe care ne-a lăsat-o, în care şi-a dezvoltat pe larg punctul 
de vedere despre întreaga istorie a românilor, el îşi însuşeşte astfel această încheiere: „Basarabă nu 
trebuie confundat cu personalitatea legendară, adînc înrădăcinată în conştiinţa poporului, care e 
«Negru-Vodă», pretins întemeietor venit din Făgăraş, regiune ce n-a fost colonizată şi organizată 
politiceşte decît în a doua jumătate a veacului al XIV-lea. Legenda acestui «Negru-Vodă» nu are 
nimic a face cu personalitatea istorică a adevăratului Radu-Vodă, domnind în a doua jumătate a 
veacului al XIV-lea, voievod de oarecare însemnătate pentru călugării pe cari îi ocrotise şi de la cari 
nu ne-a rămas nici un document. Cît pentru «Negru» e vorba de Neagoe Basarabă, care fiind mare 
ctitor, a sfîrşit prin a fi considerat de popor ca acela care ar fi ridicat toate vechile zidiri.”* 

Am amintit mai sus vederile d-lui Al. Lapedatu. Ele sunt împărtăşite în oarecare măsură şi de 
d-l I. C. Filitti, care socoteste însă că „prin «Negru-Vodă...» nu trebuie înțeles numai Basarab, ci şi 
fiul său Alexandru, care poate fi şi el, deci, conform cu tradiția, ctitorul bisericii” (din Cîmpulung). 

Cît priveşte pe Radu Negru, rezultat totuşi dintr-o confuzie cu Radu I, el „a fost fabricat, 
pentru că nu există nici o urmă documentară şi nu putea să existe, despre Negru-Vodă al tradiţiei, 
deoarece «Negru-Vodă» nu era decît o poreclă”. Iar procesul de alcătuire al tradiției ne este descris 
în lumina acestei constatări: „Ca şi tradiţia, este puternică porecla. Nimeni nu se gîndeşte să caute 
sub poreclă numele adevărat. Nu le-a trecut prin minte preoților de la Cîmpulung că Negru-Vodă al 
tradiției ar putea fi chiar Nicolae Alexandru cel îngropat în biserică, sau tatăl său Basarab... Astfel 
făurit, Radu Negru Vodă, a trecut, împreună cu data 1291-1292 a pretinsului său hrisov, în cronica 
ţării...» 

La rândul său d-l I. Lupaş constată că „numele acestui Radu Negru nu se găseşte în 
documentele istorice aşa cum îl înfăţişează cronicele. Cercetările recente îl identifică pe Negru- 
Vodă cu Basarab cel Mare, al cărui nume personal deveni patronimic şi se transmise urmaşilor”. lar 
amintind mai pe urmă de Radu I, care a trebuit să renunţe la feudele ungurești: Severinul, Făgăraşul, 
Amlaşul, stapinite de fratele său Vlaicu, d-sa adaugă:,,e posibil ca această renunțare să fi dat prilej 
pentru formarea tradiției păstrate în cronicele româneşti despre descălecatul lui Radu Negru din 
Țara Făgăraşului.” 

Sunt deci două confuzii posibile: una a lui „Negru-Vodă”, simplă poreclă, cu întemeietorul 
real, Basarab, ducînd prin necunoasterea împrejurărilor de către cronicarii tirzii la o adevărată 
dublare de personalităţi: porecla devenind figură istorică umbra întruchipîndu-se în descălecător, 
deosebit de voievodul real care i-a dat ființă. Caz într-adevăr unic în istorie. 

Ori cea veche, presupusă de Onciul, care adaugă umbra unei descălecări legendare figurii 
reale a lui Radu I, domnul de la sfîrşitul veacului al XIV-lea, care a rupt legăturile de vasalitate cu 
Ungaria. 

Dar şi într-un caz şi în celălalt, elementul esențial în interpretarea istoricilor noştri este 
caracterul autohton al întemeietorului. Coborirea din Ardeal este o legendă, întemeierea prin 
băştinaşi este istoria. 

Istoricii mai noi împărtăşesc în totul aceste vederi. „Multă vreme, scrie d-l C. C. Giurescu, s-a 
crezut că Țara Românească s-a întemeiat printr-o descălecare din Făgăraş. De acolo ar fi venit 
Negru-Vodă pe la sfîrşitul veacului al XIII-lea. Astăzi ştim însă că faptele s-au petrecut altfel. 
Întemeierea Munteniei nu se datoreşte unor descălecători veniţi din Făgăraş, ci reunirii sub o 

singură stăpînire românească, a diferitelor formaţiuni politice cnezate şi voievodate, din dreapta şi 
din stînga Oltului.”” De fapt, pe cînd în Moldova descalecatul din Maramureş, ca întemeiere a 
Sfatului, e în afară de discuţie, fiind dealtfel întărit de izvoarele contemporane, în Țara Românească 
tradiția istorică asemănătoare a fost privită, după cum s-a văzut, ca o lămurire literară tîrzie a unor 
împrejurări de altă natură. Examinînd pentru ce Moldova şi Muntenia au fost ţări separate, d-l P. P. 
Panaitescu se oprea de curînd la următoarea constatare, care rezuma dealtfel interpretarea admisă de 
toată istoriografia noastră de la începutul secolului: 

„Problema aceasta a fost intrucitva greşit înţeleasă, pentru că pînă la o vreme, aşa-zisul 
«descălecat», care explică fundarea celor două Principate române, a fost o teorie scumpă istoricilor. 
Se credea anume că, în veacul al XIV-lea (de ce tocmai în veacul al XIV-lea ?), românii ardeleni, 
prigoniti pentru credinţa lor răsăriteană, au fost nevoiţi să părăsească în cete mari ţara lor de baştină 
şi să treacă dincolo de Munţi, în ținuturi aproape pustii, punînd temeliile unor state nouă. Dacă ar fi 
fost aşa, nu examinez aici imposibilitatea ca nişte fugari să înființeze repede state puternice, atunci 
emigrația pornită în acelaşi timp, din acelaşi loc şi din aceleaşi cauze, ar fi putut forma un singur 
stat. În realitate, nimic, afară de tradiţii legendare păstrate de cronicari ce scriu cu sute de ani după 
întemeiere, nu dovedeşte vreo emigraţiune în mase mari de români de peste Munţi în Principate. 
Trebuie să renuntam azi la mitul descălecării. Populaţia românească întemeietoare de stat în Ţara 
Românească şi în Moldova a fost de aci. Cel mult, pentru Moldova se poate admite venirea din 
Maramureş a elementelor de conducere, nicidecum însă scurgerea unei populații întregi prin 
păsurile munților. Poporul românesc, care de totdeauna era în cîmpia Munteniei, păstrarea numelui 
traco-scitic al Dunării şi a terminologiei agricole latine în limba română o dovedeşte ca şi în 
Moldova, a ajuns la un moment dat la o maturitate politică şi, pe locurile sale străvechi, a fundat, 
conform cu configuraţia geografică a regiunilor, două state.” 

În fine, de ce aş excepta din această înşirare de citate propriile mele lucrări, în măsura în care 
au putut atinge chestiunea descălecatului? Făcînd unele observaţiuni asupra istoriei românilor, după 
secolul al XIII-lea, la sfîrşitul unei cărți despre enigma şi miracolul istoric ce-l constituie poporul 
român în Evul Mediu, adăugam, în deplină conformitate cu părerea istoricilor mai vechi sau mai 
noi, amintiți mai sus, că „ceea ce pare aproape sigur e că în Ţara Românească tradiția «coborîrii», a 
unei «descălecări» a românilor din Transilvania, cari ar fi întemeiat statul sub domnia unui «Negru- 
Voievod» legendar, dispare tot mai mult în faţa unei realităţi istorice, care ne arată din ce în ce mai 
limpede un principat autohton, cu o dinastie cu nume cuman, <adunind> micile voievodate din Mica 
şi Marea Valahie, aproape după cum țarii Moscovei vor «aduna» mai tîrziu pămînturile rusești...” "! 

E deci vorba de o părere aproape unanim admisă, aproape de o dogmă a istoriografiei noastre 
moderne, față de care prea puţini cercetători au mai cutezat sa înfăţişeze alte vederi. Dealtfel unele 
din aceste încercări de a modifica interpretarea admisă porneau, fie de la o tendinţă interesată, ca 
aceea a unor istorici unguri, de a înlocui descălecatul din Ardeal cu altul cuman, al Basarabilor 
plecaţi din stepe, cu neamurile nomade, ca să întemeieze statul Ţării Româneşti!” - fie din premize 
care s-au dovedit greşite, ca acele ale regretatului Tafrali, care citise în ornamentele picturii din 
Biserica Domnească de la Curtea de Argeş, date din veacul al XIII-lea, sau socotea pomenirea unui 
episcopat de Argiz din secolul al X-lea în Armenia (luat de el drept Argeşul nostru) ca o dovadă a 
vechimii așezărilor din voievodatul muntean.” De curînd, ideea descalecatului a fost reluată într-o 
comunicare făcută Academiei de ştiinţe morale şi politice de d-l Dinu Arion. D-sa vede în însuşi 
termenul „descălecare” o înrîurire directă a cuvîntului descensus folosit de izvoarele ungurești, iar 
în dreptul de proprietate al Domnului asupra întregului pămînt al țării, în primele veacuri ale 

existenței Principatului muntean, orice posesiune fiind hărăzită sau confirmată de el, o influență 
directă a concepției de drept feudal, împrumutată de la acea a regilor apostolici ai Ungariei din 
timpul ultimilor Arpadieni şi ai Casei de Anjou. Teorie desigur interesantă, ce trebuie totuşi 
îndreptată prin lămurirea că această stăpînire supremă (dominium eminens) a teritoriului nu ţine 
numaidecit de dreptul feudal unguresc," ci se regăseşte în concepţia de drept şi de proprietate a 
celor mai multe popoare şi societăți medievale, din Răsărit ca şi din Apus; iar „descălecarea” ce se 
potriveşte să fie o traducere a lui descensus, poate fi tot atît de bine o formulare, în termeni politici 
ce puteau fi înțeleşi de vecinii mai puternici din apus, a întemeierii statelor româneşti, decît 
împrumutul chiar al concepţiei noastre de stat de la aceiaşi vecini, cum le place dealtfel acestora s-o 
afirme în orice împrejurare. Tot astfel, armele Ungariei, cu fasciile şi florile de crin, pe care le 
purtau în veacul al XIV-lea şi chiar al XV-lea monetele Ţării Româneşti şi ale Moldovei, nu 
reprezentau întotdeauna un indiciu de vasalitate al acestor ţări către Coroana Sf. Ştefan, ci erau 
uneori o imitație impusă de relaţiile cu societatea feudală a Ungariei,” aşa cum anumite sisteme 
politice ni s-au impus de asemenea de la sine mai tîrziu, în afară de nevoile dezvoltării noastre 
proprii, şi de necesităţile relațiilor cu puterile Europei, de dorinţa de a le interesa la dezvoltarea 
vieţii noastre naţionale. Problema ar merita dealtfel să fie examinată mai de aproape şi mai 
îndelung, decît o putem face aci. 

Încă mai de mult, un alt cercetător recent al trecutului nostru, care a ştiut să unească în 
lucrările sale preocupările geografice cu argumentele de ordin istoric, d-l Ion Conea, s-a avîntat la 
rîndul său „pe urmele descălecatului din sud”. Încă de acum cîţiva ani, amintind de unele păreri 
răzlețe, mai vechi, ale lui Athanasie Marienescu, Al. T. Dumitrescu, sau şi de unele vederi mai 
recente ale lui C. Kogălniceanu, d-l Conea făcea următoarea mărturisire: „Avem impresia că, în 
ceea ce priveşte originile statului muntean, au văzut mai bine şi mai clar istoricii vechi decît cei de 
astăzi, iar dintre cei de astăzi văd mai bine si mai clar istoricii mai obscuri, neconsacrati - ca să 
spunem aşa, decît cei de pe primul plan. Aceştia din urmă, în adevăr, scriu şi interpretează istoria 
veche românească prea numai după documente şi din cabinet - din care pricină pierd deseori 
contactul cu realitatea, în vreme ce primii, tocmai fiindcă păstrează contactul cu această realitate 
(...informîndu-se pe teren şi culegînd informaţia din viața de azi, în care adesea supravieţuieşte şi 
fapta de ieri) - pasesc mai aproape de realitate si adevăr.” Prin aceste rînduri, tînărul cercetător 
geopolitic şi geoistoric ridica steagul insurecției împotriva părerii consacrate a părinților şi 
fruntaşilor şcoalei noastre istorice, veche şi nouă - steag ce pînă acum, să o recunoaştem, nu a fost 
urmat nici de prea mulţi istorici, nici cu prea mare convingere şi insufletire. Realitatea privită pe 
teren îl adusese totuşi la constatarea că deşi numele de Basarab poate fi de o mai îndepărtată obirsie 
orientală - cumană sau alta -, el e totuşi foarte vechi pe pămîntul românesc, şi că „vatra numelui de 
Băsărabă pe pămîntul românesc este în Haţeg şi Hunedoara.”′ Mai culesese, din amanuntita 
cercetare a regiunii carpatice şi subcarpatice a Olteniei, impresia unor aşezări numeroase şi vechi de 
„ungureni”, români emigraţi din Ardeal în decursul veacurilor - proces stabilit demult de lucrările d- 
lui I. Nistor’? şi constituind un fel de aristocrație a satelor din aceste părţi. Dar prima menţiune a 
unei asemenea mişcări de populație în sensul descălecatului, de la miazănoapte de Carpaţi spre 
miazăzi, se află în diploma însăşi a regelui Bela al IV-lea, hărăzită ordinului Ioaniților la 1247, după 
care le este oprit cavalerilor de a primi în ţinutul lor cel nou de pe plaiurile Olteniei, oameni 
emigrați de pe teritoriul supus regelui de dincolo de Carpaţi, şi anume „ţărani de orice fel şi neam, 
precum şi saşi şi nemţi.”!” Era logic ca aceste menţiuni ale unor mişcări mai vechi de populaţie să 
fie puse în legătură cu problema „ungurenilor” de sub munţii Olteniei. „Ea se poate integra şi 

urmări cu mare succes, crede d-l Cornea, în cadrul general al procesului de emigrare peste Carpaţi 
de dincolo dincoace. Ne poate pune pe urmele unor probleme de trecut românesc încă nerezolvate: 
între altele, pe urmele, chiar, a originilor Statului românesc însuşi.” 


II. CRITICA SI TRADIŢIA ISTORICĂ 


Fără a anticipa asupra concluziilor, socotim, cu toată părerea aproape unanim admisă pe care 
noi înşine am împărtăşit-o, că există totuşi destule elemente pentru a indreptati o reconsiderare a 
întregii probleme, odinioară atît de aprig dezbătute. Ea trebuie însă aşezată într-un cadru mai larg 
decît al unor împrejurări de cercetare locală şi integrată în primul rînd în evoluţia generală a 
metodei istorice, cu privire la legendele şi tradiţiile medievale, ale căror relatiunt sunt, mai 
întotdeauna şi oarecum prin definiţie, mult mai târzii decît împrejurările ce le amintesc. 

Din acest punct de vedere este de necontestat că metoda şi chiar atmosfera cercetării istorice 
s-au modificat îndestul de o jumătate de secol. Şcoala istorică a secolului trecut, crescută în 
disciplina criticei minutioase a izvoarelor, căreia i se datoreste dealtfel progresul ştiinţei noastre, 
proceda cu textele care nu se întemeiau direct şi imediat pe mărturii contimporane, aşa cum o şcoală 
cunoscută de arheologie şi arhitectură proceda cu monumentele însemnate ale Evului Mediu: 
ruinele castelului sau zidurile catedralei, adesea transformate în decursul veacurilor prin tot ceea ce 
se adăugase la construcția primitivă, erau dărîmate în întregime şi reconstruite, uneori chiar din 
temelii, nu cum arătau înainte de restaurare ci aşa cum se credea, după cercetările făcute, că trebuie 
să fi fost, în vremurile depărtate în care fuseseră zidite întîia oară de cei mai vechi ctitori. Aşa a 
lucrat în cele mai multe cazuri şcoala reprezentată în Franţa de marele Viollet le Duc, al cărui elev, 
Lecomte du Nouy, a aplicat această metodă şi în ţara noastră, în timpul domniei lui Carol I. Biserica 
Minastirii din Curtea de Argeş, acele de la Iaşi, Trei Ierarhi şi Sf. Nicolae stau şi azi mărturie a unui 
sistem de restaurare, care înseamnă mai degrabă o zidire nouă, ce nu arată decît prea puține legături 
cu clădirea anterioară. Din punct de vedere estetic, clădirea înnoită arăta linii mai frumoase decît 
cea veche, dar toată această dărîmare şi reinaltare nu se potrivea cu ideea unei conservări a 
monumentelor. 

Avem impresia că cei mai mulți istorici aplicau aceeaşi metodă textelor. Mai ales faţă de 
tradiția istorică păstrată de relaţiuni, în mod firesc mai nouă decît faptele povestite, atitudinea lor 
critică era neînduplecată. Arătau o deosebită grijă, aproape o adevărată ambiţie, de a dovedi sau 
lipsa de autenticitate a unei asemenea relatiuni, sau cel puţin neexactitatea ei. Înlăturînd tradiţia, aşa 
cum confrații lor întru restaurare darimau monumentele, ei o înlocuiau cu o reconstruire proprie a 
evenimentelor şi împrejurărilor, întemeiată pe mărturiile mai vechi ce le puteau culege din alte 
izvoare. Departe de mine gîndul de a învinui de un asemenea mod de a cerceta pe istoricii noştri, şi 
încă pe cei mai de seamă: metoda era generală. 

O regăsim, spre pildă, în istoriografia unei țări cu dezvoltarea căreia s-au făcut deseori 
apropieri, în special în ce priveşte perioada originelor şi a întemeierii Statului: Confederaţia 
elveţiană. Din punct de vedere cronologic, paralelismul este dealtfel izbitor; ajunge să considerăm 
numai aceste date, îndeobşte cunoscute: 1290, presupusul descălecat al lui Negru-Vodă; 1291, 
pactul între cele trei cantoane pentru apărarea libertății; 1330, biruinţa lui Basarab asupra armatei 
ungureşti a lui Carol Robert; 1315, victoria elveţienilor la Morgarten împotriva lui Leopold de 
Austria; 1377, lupta lui Radu I împotriva lui Ludovic de Anjou, regele Ungariei; 1385, victoria 
elvetienlor la Sempach împotriva austriecilor. 

E deci în decursul aceluiaşi secol o desăvârşită asemănare în lupta pentru independență, a 
muntenilor din Elveţia, împotriva stăpînirii habsburgice, şi a celor din Ţara Românească împotriva 
pretențiilor regilor Ungariei. Comparatia e şi mai izbitoare cînd constatăm că primele date ale 
acestui tablou cronologic sunt învăluite în oarecare măsură de împrejurări legendare, pe cînd 
celelalte, din veacul al XIV-lea, se sprijină pe realități istorice necontestate, şi pe mărturia unor 
documente precise. 


Apropierea devine însă cu atît mai interesantă, cu cît asemuim izvoarele acestor relațiuni 
asupra întemeierii statului, şi atitudinele respective ale istoricilor elveţieni şi români. 

Şi în Elveţia tradiția istorică şi quasi-legendară, care aşează la originele Confederaţiei figura 
simbolică şi isprăvile arcaşului Wilhelm Tell, apare „în scrisoare” cum ar fi zis Onciul, mult mai 
tîrziu, în Cartea Albă de la Sarnen la sfîrşitul veacului al XV-lea, de unde au reprodus-o cronicile, 
care au inspirat în secolul al XVI-lea opera istorică a lui Agidius Tschudi, tipărită însă mult mai 
tîrziu, la 1734. E de ajuns în această privință, să cercetăm izvoarele cunoscutei drame a lui Schiller, 
cea mai puternică evocare literară a luptei elvetienlor pentru libertate. 

Iată deci şi aici o tradiţie istorică veche, ale cărei relaţiuni sunt însă mult mai recente, ce aduce 
în discuție un oarecare număr de fapte, cum ar fi darimarea cetăților întărite, construite de 
Habsburgi în munţii Elveţiei, abuzurile unor funcționari sau bailivi, numiţi de aceştia, cari provoacă 
spiritul de independenţă al locuitorilor, în fine împrejurările ce alcătuiesc povestea cunoscută a lui 
Wilhelm Tell şi cearta sa cu tiranul Gessler. 

Cum a privit istoriografia modernă elveţiană această tradiție a întemeierii Confederaţiei ? Fără 
a intra în amănunte,” ne ajunge să constatăm că a procedat întocmai, cum au făcut istoricii noştri cu 
descălecatul Ţării Româneşti. Se descoperise, într-adevăr, în folclorul legendar al ţărilor nordice, 
povestea arcaşului Toko, în totul asemănătoare cu acea a vestitului tintas elveţian, şi această 
potrivire fusese interpretată în defavoarea întregii tradiţii istorice ce se întemeia pe asemenea 
relațiuni. 

Obiectivitatea ne obligă însă să constatăm, de asemenea, că punctul de vedere al istoricilor 
elveţieni mai noi, cel puţin al unora din ei, a suferit de atunci însemnate modificări. În lucrarea 
recentă asupra „celor mai vechi pacte ale Confederaţiunii” a d-lui Bruno Meyer, se dovedeşte că 
dărîmarea castelelor a fost un fapt real şi că prezenţa unor bailivi trimişi de Habsburgi, pentru a-şi 
apăra drepturile de stăpînire a fost de asemenea o realitate, iar dacă nu s-a găsit atestarea precisă a 
lui Gessler, asupritorul lui Tell, nici aceasta nu poate fi considerat ca un argument hotaritor, 
deoarece numele familiei se intilneste în documente si anume în serviciul Habsburgilor.” Potrivirea 
povestirii tragerii cu arcul în alte fapte legendare nu mai constituie nici ea un temei îndestulător, 
deoarece în acest caz s-ar putea respinge de pildă şi descălecatul Moldovei, numai pentru faptul că 
Vinatoarea de bouri a lui Dragoş-Vodă seamănă cu vînătorile mitice de cerbi, păstrate de legendele 
istorice ale originii proto-bulgarilor sau maghiarilor.” 

Ramine deci stabilit, pentru şcoala istorică mai nouă a Elveţiei, ca tradiția istorică a ţării ei, 
contestată atît de aprig în veacul trecut, conţine totuşi fapte şi împrejurări reale. Ea admite cel mult 
o confuzie de date şi înclină a crede că evenimentele amintite se potrivesc mai bine împrejurărilor 
ce au precedat şi pregătit bătălia victorioasă de la Morgarten, în 1315, decît acelor ale pactului 
confederativ din 1291, mai vechi numai cu un sfert de secol.” 

ŞI în istoriografia unei țări mult mai apropiate de noi, legate mult mai strîns de dezvoltarea 
noastră decît aceea a vitejilor luptători elveţieni, ne întîmpină o evoluție în totul asemănătoare. Să 
ne amintim doar cum era privită acum jumătate de veac în Ungaria cronica Notarului Anonim al 
regelui Bela, cu ce argumente se răspundea lui Xenopol, care cutezase să folosească mărturia ei în 
cartea sa O enigmă istorică: românii în Evul Mediu,“ pentru ca nu demult, unul din principalii 
istorici actuali ai Ungariei, d-l Balint Homan, să scrie despre acelaşi izvor istoric: „în istoria 
cuceririi patriei, povestirea sa cu îngrijire construită, atît din punct de vedere strategic cît şi 
geografic, dovedeşte penetratiunea criticei, gîndirea sa metodică şi adîncimea cunoştinţelor sale.” 
Doar faptul că acest autor, atît de deplin reabilitat în critica istorică maghiară, aminteşte de luptele 

din Ardeal ale năvălitorilor unguri cu valahii băştinaşi, constituie o regretabilă excepţie în 
temeinicia şi siguranța informației sale. „El a amintit printre locuitorii Panoniei pe păstorii 
romanilor cari se numesc şi valahi. Pe aceştia i-a transpus Anonymus în Transilvania, deducînd din 
împrejurările etnografice ale vremii sale”, scrie în această privință d-l E. Iakubovich.“ Fără a voi să 
discutăm aci o părere, care oglindeşte obişnuita obiectivitate ştiinţifică a istoricilor ţării vecine, şi 
face obiectul unui studiu deosebit, să ne oprim totuşi la o concluzie a lor: tradiţia istorică păstrată de 
Notarul Anonim, în care mulți văd acum cu temeinice argumente pe un contimporan al lui Bela al 
II-lea (1131-1141), conţine fapte şi împrejurări care nu mai pot fi considerate ca o povestire de 
basme. Cel mult se încearcă a se stabili o confuzie între perioada originelor, povestită de cronicar, şi 
propria lui epocă, din motive care aparțin însă mai degrabă istoriei secolului nostru decît acelei ale 
veacului de mijloc 

În aceeaşi directiune a evoluat în ultimii ani cercetarea tradiţiei istorice a celor mai vechi 
izvoare ale istoriei ruseşti. A fost un timp în care cronica zisă a lui Nestor era, de asemenea, 
considerată ca un ţesut de poveşti legendare, a cărei cronologie, de pildă, a expedițiilor varege 
împotriva Constantinopolului, era supusă celor mai serioase îndoieli. Sunt însă numai cîțiva ani de 
cînd s-a afirmat, într-o comunicare făcută la Congresul studiilor bizantine din Roma, că în cele din 
urmă critica modernă se întoarce la datele amintite de vechea tradiție istorică, păstrată de analele 
rusești.” 

Să amintim numai în treacăt, deoarece am stăruit mai pe larg asupra ei, evoluția în totul 
identică a cercetărilor întreprinse în jurul povestirilor epice ale literaturii medievale. Se cercetează şi 
se dovedeşte că povestirea din vestita Chanson de Roland altoieşte pe fondul istoric al unei 
întâmplări mai vechi, din timpul lui Carol cel Mare, evenimente nu mai puţin reale şi figurile nu 
mai puțin adevărate ale vremilor Cruciatei, în care normandul Turoldus îşi scria nemuritoarele 
versuri.” Dar si în tezaurul de basme al Epopeei Nibelungilor, cercetarea mai recentă a desprins de 
asemenea elemente precise ale unor realități istorice, îmbrăcate doar în haina unei povestiri 
legendare,” şi povestirii epice bizantine despre Dighenis Akritas i s-au aflat, temeiuri istorice." 

Precum se vede, se întâmplă ca izvorul să se răzbune împotriva neîncrederii cu care l-a privit 
şcoala critică a disciplinei noastre. Socotim deci cu atît mai întemeiată atitudinea ce am putea-o 
denumi revizionistă (acum cînd acest cuvînt nu ne mai sperie, ci dimpotrivă se identifică stării 
noastre de spirit) a cercetărilor mai nouă, care încearcă a da mai multă crezare tradiţiei istorice 
privită ca atare, chiar atunci cînd relatiunea ei este, ca aceea a descălecatului Țării Româneşti, mult 
mai târzie decît evenimentele, a căror amintire o păstrăm. 


III. TEMEIURI NOUĂ ALE DESCĂLECATULUI: CERCETĂRI LINGUISTICE 


Credem totuşi că a sosit momentul de a încerca o revizuire a părerilor admise pînă acum, şi în 
ce priveşte tradiţia istorică a întemeierii acestui principat. Întreprinderea e desigur foarte 
cutezătoare, deoarece înfruntă opinia împărtăşită de principalele autorităţi ale istoriografiei noastre; 
pe lîngă alte greutăți, mă mai găsesc în situaţia de a mă afla în contrazicere şi cu unele din lucrările 





% P, Mester, Adalékok az Anonymus kérdéshez în Emlék Könyv Dr. Grof Klebelsberg, cit. de I. Moga, Păreri 
istorice ungureşti privitoare la românii din Transilvania medievală, Sibiu, 1941, p. 30. 

* Da Costa-Louillet, Y eur-il des invasions russes dans l'empire byzantin avant 860?, Atti del V Congresso 
Internazionale di Studi bizantini, Roma, 1939, 85. 

28 P. Boissonnade, Du nouveau sur la chanson de Roland, Paris 1923; H. Grégoire, La Chanson de Roland de 
l'an 1085, Acad. Royale de Belgique „Bullet. de la classe des Lettres et des Sciences morale et politiques”, 5-e série, 
XXV, 1939, p. 211-273; H. Grégoire et R. de Keyser, La Chanson de Roland et Byzance, „Byzantion”, XIV, 1939, p. 

* V, H. Grégoire, Oz en est la question des Nibelungen, „Byzantion”, X, 1035, p. 235 şi urm. şi Fr. L. Ganshof, 
Notes critiques sur la patrie des Nibelungen, „Rev. belge de philologie et d'histoire”, XIII, 1934, p. 1 094 şi XVI, 1935, 
p. 195-210. P. bibliogr. germană cf. H. Schneider, Der heutige Stand der Nibelungenforschung, Forschungen u. 
Fortschritte, XVIII, 15/16, 1942, p. 150-152. 

30 Cf H. Grégoire, L'épopée byzantine et ses rapports avec l'épopée turque et l'épopée romane, Acad. Royale de 
Belgique, „Bullet. de la classe des Lettres”, XVII, p. 463 şi urm. 


mele. Încercarea merită totuşi a fi făcută, fie numai pentru că discuţia şi critica părerilor constituie 
viața însăşi a disciplinei istorice. 

Spre a putea fi mai bine înţeleasă argumentarea, este însă necesar să ne întoarcem mai întâi la 
textul cunoscut al Cronicei anonime, de la care, de fapt, a pornit întreaga controversă: 

„Însă dintii izvodindu-se de românii cari s-au despărţit de romani şi au pribegit spre 
miazănoapte. Deci trecînd apa Dunării, au descălecat la Turnul Severinului, alţii în Teara 
Ungurească, pre apa Oltului şi pre apa Mureşului şi pre apa Tisei ajungînd şi pînă la Maramureş, iar 
cei ce au descălecat la Turnul Severinului s-au tins pre sub poalele munţilor pînă la apa Oltului, alții 
s-au pogorît pre Dunăre în jos, şi aşa umplindu-se tot locul de ei, au venit pînă în marginea 
Nicopoii. 

Atuncea s-au ales dintr-înşii boiarii, carii au fost de neam mare, şi puseră banoveţi un neam ce 
le zicea Basarabii, să le fie lor cap, adică mari bani. Şi aşezară întîiu să le fie scaunul la Turnul 
Severinului, al doilea scaun s-au pus la Strehaia, al treilea scaun s-au pogorit la Craiova. Şi aşa 
fiind, multă vreme au trecut, tot ei oblăduind acea parte de loc. 

Iar cînd a fost cursul anilor 6798(=1290), fiind în teara Ungurească un voievod ce l-au chemat 
Radul Negru Voievod, mare herteg pre Amlas şi pre Făgăraş, ridicatu-s-au de acolo cu toată casa lui 
şi cu mulțime de noroade, români, papistaşi, saşi şi tot felul de oameni, pogorîndu-se pre apa 
Dimbovitei, început-au a face ţara nouă. Intiiu au făcut oraşul ce-i zic Cîmpulung; acolo au făcut si 
o biserică mare şi frumoasă şi înaltă. De acolo au descălecat la Argeş, şi iară au făcut oraş mare şi 
şi-au pus scaunul de domnie, făcînd curţi de piatră şi case domneşti şi biserică mare şi frumoasă. lar 
noroadele ce pogorisera cu dînsul, unii s-au tins pre sub podgorie, ajungînd pînă în apa Siretului şi 
pînă la Brăila, iar alții s-au tins în jos preste tot locul de au făcut oraşe şi sate pînă în marginea 
Dunării şi pînă în Olt. 

Atuncea şi Băsărăbeştii, cu toată boierimea ce era mai înainte peste Olt, s-au sculat cu toţii de 
au venit la Radul Vodă Negru, închinîndu-se să fie sub porunca lui, şi numai el să fie preste toți 
stăpînitor. Şi de atuncea s-au numit de-i zic Teara Românească. 

Iară tituluşul domnului, s-au făcut precum arată mai jos «întru Christos Dumnezeu cel bun- 
credincios şi cel bun-de-cinste şi cel iubitor de Christos şi sigur biruitor Io, Radul Negru Voievod, 
cu mila lui Dumnezeu domn a toată Teara Românească şi de la Amlas şi Făgăraş herțegy». Acesta 
este tituluşul domnilor de atuncea începîndu-se pînă acum, precum adevărat se vede că este scris la 
toate hrisoavele ţerii”. 

Tradiţia istorică a cărei relatiune aparţine secolului al XVII-lea este însă ceva mai veche. Ea 
este arătată la sfîrşitul veacului al XVI-lea de scrierea, de asemenea cunoscută, a ragusanului 
Luccari, care tipărind la 1604 o lucrare despre analele patriei sale, amintea de un „Negro Voevoda 
di nazione Unghero ”, care şi-ar fi aşezat la 1310 Scaunul de domnie la Câmpulung.” Acest „di 
nazione Unghero” nu se potriveşte numai cu „Negru-Vodă din Ţara Ungurească” al cronicei 
noastre anonime. El corespunde noțiunii de „ungurean ” cu înţelesul românilor din Ardeal, aşa cum 
ne-au păstrat-o vorbirea şi literatura noastră populară, pînă şi balada Mioriței. Este înţelesul de 
stăpînire teritorială ce acoperea numele etnice în Evul Mediu, şi care, în chiar anul atribuit 
descălecării de izvoarele noastre, 1290,” ne înfăţişează în actele unui notar genovez din Cafa în 
Crimeea, pe „unguroaica” Mărioara.” 

Reţinem totuşi, din textul cronicei anonime, întâlnirea a două elemente bine distincte în 
întemeierea statului muntean: o formaţiune de stat mai veche, în Oltenia, de origine sudică, de la 
miazăzi de Dunăre, şi una mai nouă la stînga Oltului, de obirsie nordică, întemeiată de un voievod 
venit din Ardeal. Întîlnirea si fuziunea între aceste două curente a determinat întemeierea Țării 
Româneşti. 





31 Copioso ristretto degli Annali di Ragusa, ed. 1790, p. 82. V. Anexa 

32 Nu avem a ținea seamă aci de data de 6723 (11215) păstrată de inscripţia lui Matei Basarab în biserica de la 
Cîmpulung. Se poate presupune cu d-l Lapedatu, op. cit., p. 293, că e vorba de o greşală de cetire şi că data exactă e 
6823 = 1325. 

3 G. I. Brătianu, Noms romans dans les registres des notaires génois de Crimée, „Romania”, LI, 1925, p. 270- 
71. 


Cauzele „descălecatului” nu apar însă îndeajuns de lămurite; ele au fost discutate şi precizate 
de alti cronicari, cari au reprodus această versiune a tradiţiei noastre istorice. Cronica atribuită lui 
Constantin Căpitanul la sfîrşitul secolului al XVII-lea, se întreabă astfel pentru ce a trecut Radu 
Negru munţii din Făgăraş în Muntenia; ea îi presupune două motive: ori că a voit să se aşeze la 
poalele Carpaților ca o strajă înaintată împotriva primejdiei năvălirilor turceşti, - fapt care dealtfel 
nu se potriveşte cîtuşi de puţin cu cronologia Cronicei anonime, - ori, după cum ne-o şi spune: 

„laste şi altă pricină a socoti, şi poate fi să să fie învrăjbit Domnul românilor cu Domnii 
ungurilor şi cu ai saşilor de nescaiva pricini, şi de aceea să să fie mutat dencoace. Şi nu iaste a nu să 
crede aceasta că, după ce au trecut Domnul dencoace, n-au mai avut stăpînire peste români în 
Ardeal: iar nici pre dînsul să-l stăpînească cineva n-au fost: ci den plaiu încolo stăpînia ungurii, şi 
den plaiu încoace stăpînia Domnul, pînă în Dunăre. Şi pentru ca să arate că nu iaste supus nimănui, 
să scrie în hrisoave samodarjat (adică singur stăpînitoriu). Ci ori aşa, ori într-alt chip să fie fost, nu 
să zminteşte istoria, că ori una să socotească cinevaşi, ori alta, - nu va greşi.” 

Înainte de a încerca să aflăm nouă argumente istorice pe care s-ar putea întemeia o repunere în 
valoare a acestei tradiţii şi a interpretării ei, trebuie să amintim un fapt ce nu putea fi cunoscut 
istoricilor cari au contestat-o, şi care ne apare deosebit de limpede din examinarea cercetărilor 
filologice şi lingvistice: tradiția întemeierii statului muntean e în desăvîrşită concordanţă cu teoriile 
cele mai recente despre obirsia şi răspîndirea limbii româneşti. 

„După prăbuşirea imperiului bulgar, ne spune unul din învățații străini cari şi-au cîştigat mai 
mari merite în cercetarea originelor poporului nostru, profesorul Gamillscheg, românii din Munţii 
Apuseni se coboară nu numai în aşezările eliberate ci şi în văile roditoare, locuite în parte de 
resturile populației slavone imigrată în secolul al VI-lea. Aceste evenimente erau în plină 
desfăşurare cînd ungurii au pătruns în Transilvania apuseană. Probabil încă din secolul al X-lea, 
românii din Valea Timocului s-au întins spre nord, imigrînd în Oltenia şi în sudul Transilvaniei... 
Limba pe care o aducea populația din Valea Timocului nu se deosebea în trăsăturile esențiale de 
limba generală românească... Aşadar contopirea cu românii din Muntenia nu a prezintat nici o 
greutate...” 

lar rezumînd mai departe aceste vederi, d-sa ajunge la următoarea încheiere: „Către anul 
1100, teritoriul în care limba română a fost limba generală de comunicație cuprindea: 1. Munţii 
Apuseni, cu regiunile colonizate de români după prăbuşirea Imperiului bulgar nord-danubian. 2. 
Țara Oltului şi Munţii Făgăraşului, unde populaţia autohtonă păstrase nealterat / intervocalic. 
Aceste două teritorii aveau şi o graniță comună. 3. Nucleul sud-estic, alcătuit pe baza cuvîntului 
țeastă. 4. Părțile septentrionale ale sîmburelui român din Valea Timocului, situate în sudul 
Olteniei.” 

E deci limpede că în concepția învățatului romanist, întîlnirea a două curente, transdunărean 
şi transcarpatic, cu elementele de baştină ale cîmpiei muntene a întemeiat aci limba comună 
românească, din care s-a dezvoltat graiul nostru de astăzi. 

De altă parte, cercetări asupra unor particularități de pronunțare ale limbilor slave duc la 
constatarea, pe cale filologică, a traiului în comun, a simbiozei românilor cu slavii, care „a avut loc 
în nord-vest, cît mai aproape de teritoriul lingvistic slovac - probabil mult mai întins în vechime ca 
astăzi. Despre o astfel de simbioză româno-slavă pe timpul venirii ungurilor în Ardeal vorbeşte 
Anonimul notar al regelui Bela. Gelou, după cum spune Anonimul, era voievod (dux) al unui popor 
format din români si slavi (Blasii et Sclavi). Dacă deci şi pe această lăture datele lingvistice 
confirmă în totul tradiția istorică a cuceririi maghiare, nu se poate face aceeaşi constatare pentru 
acea a descalecatulu din Țara Românească? 

Fiind vorba însă de o tradiţie istorică, nu e decît logic să recurgem în primul rînd la argumente 
şi mai ales la documente de ordin istoric. Să examinăm pe rînd, în lumina lor, diferitele elemente ce 
ni le înfăţişează relatiunea Cronicei anonime. 





E, Gamillscheg, Originea românilor, „Cetatea Moldovei”, II, Iaşi, 1941, p. 8-9. 
35 E, Petrovici, Simbioza româno-slavă în Transilvania, „Transilvania”, 73, 1942, p. 154. 


IV. TEMEIURI NOUĂ ISTORICE 


E vorba mai întîi de Oltenia, unde s-ar fi constituit intiile aşezări ale Basarabeştilor: nu putem 
decît să constatăm că tot în Oltenia apar primele menţiuni despre o formație de stat românească la 
nordul Dunării, în afară de ducatele ardelene amintite de notarul regelui Bela. Sunt cnezatele lui 
loan şi Farcaş şi voievodatul lui Litovoi, pomenite cu toate drepturile lor vechi, de diploma 
Ordinului Ioaniților din 1247. Din acest document, a cărui autenticitate nu a fost niciodată discutată, 
rezultă limpede că un singur stat românesc exista la acea vreme la stînga Oltului, voievodatul lui 
Seneslau: Oltenia pare însă, la jumătatea veacului al XIII-lea, a doua zi după trecerea marii năvăliri 
tătăreşti, centrul cel mai activ al vieţii româneşti din această regiune, în strînsă legătură economică 
şi politică cu Hategul învecinat.“ 

Mai e vorba de originea sud-dunăreană a acestor aşezări politice olteneşti, la o dată care 
desigur nu se poate preciza. Mărturisesc că nu am fost prea surprins, cînd am aflat într-un studiu al 
învățatului istoric al dreptului slav, d-l Alexandru Soloviev, mențiunea unui proces judecat la 1220 
de arhiepiscopul din Ohrida, în care doi arhonti slavi din părțile Skopliei, Litovoi şi Mile, se găsesc 
în litigiu cu loan Tihomir şi Constantin. Procesul era foarte complicat şi privea drepturi de 
posesiune, zestre şi moştenire ce aveau ființă în vremea stăpînirii bizantine din veacul al XII-lea şi 
fuseseră întrerupte de stăpînirea vremelnică a imperiului vlaho-bulgar.” Numele de Litovoi se mai 
întîlneşte si aiurea în istoria Balcanilor,’ în veacul al XI-lea si al XIII-lea, dar nu e mai puţin 
caracteristic de a-l găsi alăturat aci, în Macedonia, doar un sfert de veac înainte ca să-l amintească 
diploma lui Bela al IV-lea în Oltenia, de acel al lui Tihomir; e tocmai numele pe care documentele 
ni-l arată, în al doilea deceniu al veacului al XIV-lea, ca al tatălui lui Basarab I, voievodul Ţării 
Româneşti. Nu e deci o ipoteză prea îndrăzneață de a socoti că stăpînirile româneşti, dovedite 
documentar în Oltenia la mijlocul veacului al XIII-lea, să fi avut legături cu lumea de dincolo de 
Dunăre, peste care se întinsese, în jurul anului 1200, cîrmuirea imperiului vlaho-bulgar al 
Asăneştilor, a cărui expansiune atinsese, în Banatul Severinului, granițele regilor arpadieni ai 
Ungariei. 

Era dealtfel firesc ca această latură a tradiţiei noastre să capete o deosebită valoare în ochii 
istoricilor maghiari. Într-o lucrare recentă, d-l Ludovic Elekes vede în ea dovada unei conştiinţe „de 
a fi venit dinspre miazăzi”, care ar fi dăinuit încă în secolul al XVII-lea cînd se redacta Cronica 
anonimă." Dar reproducînd cu un deosebit interes cuvintele care o înregistrează, ocoleste cu nu mai 
puţină grijă partea ce se referă la descălecatul lui Negru Vodă, purces din Ardealul unde nu trebuie 
să se afle români la această dată. 

Ajungem astfel la acest al treilea factor al tradiției noastre istorice, cel mai însemnat şi 
totodată şi cel mai discutat. Şi aci trebuie amintită o coincidenţă, ce ar fi meritat desigur să retie mai 
mult atenția istoricilor noştri: un cercetător german, d-l Schânebaum, examinînd de curînd aşezările 
politice şi bisericeşti ale Transilvaniei la sfîrşitul veacului al XIII-lea, constată că tendința 
constituțională a ultimilor regi Arpadieni era de a constitui în Ardeal aşa-zisele „universități”, adică, 
în înțelesul medieval al cuvîntului: comunităţi privilegiate ale diferitelor naționalități. S-au şi 
constituit, astfel, „universităţi” ale ungurilor, saşilor şi secuilor, care au încheiat mai tîrziu alianţa 
celor trei naţiuni, unite pentru menținerea exclusivă a privilegiilor lor. Şi valahii tindeau către anul 
1290 a constitui o asemenea comunitate. La 1291, sub Andrei al III-lea, mai sunt convocați, pe lîngă 
nobilii, saşii, ungurii şi valahii la adunările pentru dieta ardeleană. Dar aceasta este şi ultima lor 


*V. I. Lupaş, Lecturi din izvoarele ist. române, p. 41 şi urm. 

menţiune. În 1292 şi 1298, la Pesta, apar în locul lor nobilii cumani; iar valahii dispar de atunci din 
rîndul acelora chemaţi la adunările ordinelor privilegiate ale Ardealului." 

Autorul articolului, d-l Schânebaum trece cu oarecare uşurinţă asupra faptului: destinul 
poporului valah era să nu constituiască atunci o Universitate, iar ocazia pierdută nu se va regăsi 
decît peste cele cinci secole, care despart chemarea nobililor valahi din 1291 de Supplex Libellus 
Valachorum din 1791. E cam sumară această explicaţie, care lasă loc alteia, pe care autorul n-a 
voit să o exprime, dar în schimb o putem citi aproape zilnic în scrierile cu care propaganda 
maghiară a umplut întreaga presă a Europei: poporul valah din Ardeal era atunci ori prea înapoiat, 
ori prea puțin numeros, pentru a putea fi luat în seamă ca un factor organizat în viața statului, o 
comunitate privilegiată pe teritoriul Coroanei Sf. Ştefan. 

Ne putem însă întreba dacă cumanii, cari înlocuiau pe valahi cîţiva ani mai tîrziu, erau în 
număr atît de covirsitor sau de o cultură atît de superioară, pentru a fi preferiti fără discuţie 
valahilor? Cumanii erau într-adevăr păstori nomazi, emigrați de curînd din întinderile stepei şi 
puteau fi totuşi preferiti români lor în adunările politice convocate de Coroana ungurească. 

E, deci, de la sine înţeles că explicaţia trebuie să fie alta. Valahii ardeleni n-au ajuns să 
constituie o „universitate” pentru că n-au fost lăsaţi să o constituie, desigur nu din motive de ordin 
național, deoarece nimic nu era mai străin de concepția de stat a regatului apostolic al Ungariei, dar 
probabil din împrejurări de ordin confesional. Turburările prin care trecuse Ungaria în vremea 
regelui Ladislau Cumanul îngrijorează adînc Curtea pontificală, protectoare a regatului învestit cu 
misiunea de Cruciată împotriva paginilor, dar şi în contra schismaticilor. Reactiunea catolică 
sprijinită de Roma a întemeiat acolo stăpînirea Casei de Anjou. Ordine privilegiate nu puteau 
constitui deci decît fiii sufleteşti ai bisericii catolice şi romane. Valahii erau creştini şi încă de mult, 
dar creştinătatea lor era de rit oriental, pe cînd cumanii, botezați de curînd, erau catolici. Prin 
aceasta chiar situaţia lor era mai potrivită pentru a figura în adunările nobilimii ardelene, decît era a 
românilor. Dar numărul lor era prea restrîns ca să se fi putut menţine alături de unguri, de secui şi 
de saşi. 

E adevărat că în volumul recent, în care Institutul pentru Istoria Europei Centro-Orientale din 
Budapesta a întrunit documentele privitoare la românii din Ardeal, editorii socotesc că adunarea 
din 11 martie 1294 nu avea caracter politic, şi că scopul ei nu era decît judecarea unor pricini de 
ordin privat. Interpretarea nu se potriveşte însă cu textul, care e limpede: pro reformatione status 
eorundem, după cum lipseşte orice aluzie la o altă adunare de acelaşi gen, în care mai reapar - pe 
lîngă prelaţii, baronii, nobilii, secuii şi saşii - şi „olachi” la Cluj, la 1 iunie 1355.* S-a mai înviat 
deci, măcar o dată, şi sub Angevini în veacul al XIV-lea, vechiul drept al „valahilor” de a lua parte 
la o „congregatio generalis” a ordinelor Ardealului, ceea ce lămureşte mai bine încă mişcarea lor 
din secolul următor şi conştiinţa drepturilor lor. Dar tendința generală a stăpînitorilor era de a 
înăspri - şi nu de a îmbunătăţi starea locuitorilor de altă credință. 

Desigur aceste condiții nefavorabile, care au apăsat de atunci asupra românilor ardeleni, nu 
dovedesc încă descălecatul. Dar ipoteza unei emigrări, nu numai de „ungureni” aşezaţi în satele 
carpatice, dar a unor elemente de conducere atrase de viața mai liberă de peste munţi şi izgonite de 
persecuția religioasă, ce a devenit pe urmă şi naţională, nu mai pare atît de neprobabilă în urma 





“ H. Schenebaum, Der politische und kirchliche Aufbau Siebenbiirgens bis zum Ende des Arpadenreiches, 
„Leipziger Vierteljahrschrift für Südosteuropa”, II, 1538, p. 38-39. N. Iorga, Hist. des Roumains, III, p. 178, observase 
această înlocuire, crezînd însă că adunarea ar fi privit chestiuni relative la cumani, deşi „excluderea românilor” îi pare 
de asemenea probabilă. 

4 H, Schânebaum, ibid., p. 39. 

“Cf G. I. Brătianu, Theorie und Wirklichkeit der ungarischen Geschichte, Bukarest, 1940, p. 21-22. 

8 Documenta Historiam Valachorum in Hungaria illustrantia, ed. E. Lukinich, L. Gáldi, L. Fekete-Nagy, L. 
Makkai, Budapest, 194.1, nr. 19, 

p. 32-34 în n. 

“ Codex Diplom. Hungaricus Andegavesis, Budapest, 1891, VI, p. 321 şi urm.: in congregacione nostra generali 
universis prelatis, baronibus, nobilibus, siculis, saxonibus, olachis ceterisque cuiusvis status et condicionis 
(hominibus)... Lipsa acestui document în noua colecție maghiară a fost relevată de d-l I. Moga, Die Rumänen 
Siebenbürgens in den ungarischen Urkunden dest Mittelalters, Leipziger Vierteljahrschrift für Südosteuropa, VI, 1942, 
p. 100, n. 5. 


acestor constatări. Dealtfel nobilimea română din Ardeal n-ar fi urmat astfel decît drumul ce-l 
trăsese mai demult curentul de emigrare peste munți. Cum a spus-o mai demult d-l I. Nistor: 
„Călcarea dreptului de proprietate al țăranilor asupra pământurilor cultivate şi moştenite de la 
bătrîni a dat primul imbold la emigrări.” Să reținem în orice caz potrivirea datelor: 1290, acea a 
tradiției „descălecatului”; 1292, înlocuirea nobililor valahi prin nobili cumani în adunările ordinelor 
privilegiate din Transilvania. Dealtfel, Tara Făgăraşului, de unde ar fi pornit după tradiție 
descălecătorul, este aproape de locul unde documentele ungurești din întîia jumătate a veacului al 
XIII-lea menţionează o „ţară a valahilor” (terra Blacorum, 1222). 

Mai este însă un element de considerat, şi acesta e chiar numele, sau porecla de „Negru” a 
voievodului legendar. Această coloare care are un înțeles politic în terminologia, popoarelor turco- 
mongole a fost interpretată în mod deosebit. Cu toate că părerea a fost combătută," sunt încă 
destule indicii în favoarea lămuririi date de Onciul: „Epitetul alb dat capitalei unei ţări principale 
era un obicei general la popoarele turaniene... Țara dominantă fiind albă, cea supusă a fost numită, 
prin contrast, neagră. În mod analog, şi Ardealul s-a numit, după cucerirea ungurească, «Ungaria 
neagră».““ Faptul e dovedit de o scrisoare din 1006 a episcopului Bruno, si de o interpolatie din 
veacul al XII-lea în cronica lui Adhemar de Chabannes, după cum în cea mai veche cronică 
rusească, ungurii „albi” sunt acei cari cuceresc Panonia, fiind urmaţi mai tîrziu de cei aie gri 

Pare deci cu atît mai ciudat că Onciul, cunoscut şi a semnalat această particularitate, nu a 
ajuns la concluzia ei logică, ci a căutat aiurea lămurirea lui Negru-Vodă, „personificare poetică a 
originelor în partea răsăriteană a Ţării Româneşti”: „Domn român, scrie el, venit aci din altă parte, 
şi nu din Oltenia, domn care întemeiază aci statul dar nu dinastia, domn căruia 1 se închină 
Basarabii olteni, foşti înainte de dînsul şi urmaşi după el: Negru-Vodă, ca personificare a întemeierii 
Statului, reprezintă în tradiție, din toate punctele de vedere, domnia Asăneştilor în Țara 
Românească...” 

Oricari ar fi motivele, care nu ne interesează aci, pe cari Onciul le aduce în sprijinul acestei 
teze, ni se pare din însăşi alăturarea acestor două pasaje că concluzia se află într-o vădită 
contrazicere cu premizele. Nu fără dreptate Hasdeu observa în stilul său malițios că „a fost o 
poticneal nenorocită.” Voievodul „Negru” din ţara Ungurească nu putea veni, aşa cum ne-o arată 
şi Cronica anonimă, decît din Ungaria „Neagră”, ţinutul de curînd cucerit, țara de margine a 
regatului, care şi-a păstrat dealtfel multă vreme o autonomie vecină uneori cu independenţa, sub 
puternicii ei voievozi.” 

Credem însă că Onciul a văzut limpede în ce priveşte confuzia pe care tot el a stabilit-o, între 
întemeietorul, descălecat din Ardeal, şi adevăratul Radu-Vodă de la sfîrşitul secolului al XIV-lea, 
confuzie sporită şi dezvoltată de relatiunea literară a cronicarilor tîrzii. 

Concluzia lui îşi păstrează şi astăzi întreaga valoare: „Cît despre Radul Negru, devenit în acest 
fel fundator al statului, nu poate după cele arătate, să mai încapă îndoială că personajul istoric al 
mitului este Radul Basarab, domnul Țării Româneşti, care după 1372, părăseşte feudurile ungureşti 
Amlaş şi Făgăraş, desfăcîndu-se de suzeranitatea regelui Ungariei; Radul Basarab întemeietorul 
Tismanei, Coziei şi Cotmenii şi probabil încă şi al altor minastiri şi biserici, glorificat de călugări 
mai mult decît vreunul din predecesorii săi şi numit în tradiția de la Tismana chiar ca fundator al 
statului. Dat fiind de o parte Radul-Vodă al călugărilor, de altă parte Negru-Vodă al tradiției 
populare ca fondator, cronicarii au împreunat pe amîndoi în personajul astfel plăsmuit al lui Radul 
Negru.” ” 


“5 Emigrările de peste munți, „An. Ac. Rom.”, Mem. Sect. Ist., seria . 2-a, XXXVII, p. 818. 

46 V, 1. Gherghel, Zur Frage der Urheimat der Rumänen, Wien, 1910, p. 40 şi urm. 

“ Originele Principatelor Române, p. 23. 

48 Mon. Hung. Hist. Diplomataria, VI, 17, Mon. Germ. Hist. SS, IV, p. 123 şi 131. Cf. G. Vernadsky, Lebedia, 
Studies on the magyar backgiound of Kievan Russia, „Byzantion”, XIV, 1939, p. 184-185. 

” D, Onciul, op. cit., p. 33-34. 

5 B, P. Hasdeu, Negru Vodă, p. XLVIII. 

LI, Lupaş, Realităţi istorice în voievodatul Transilvaniei din sec. XII-XVI, „Anuarul Instit. de Ist. Naţională”, 
Cluj, VII, 1338. 

© Originile Principatelor Române, p. 84-65. 


Această interpretare are cu atît mai mult temei, cu cît e confirmată deplin de unele date, pe 
care Onciul nu le cunoştea atunci cînd publica studiul său, de o atît de pătrunzătoare critică. 

O cronică italiană contimporană, acea a fraților Gatari, închinată seniorului Padovei, 
Francesco de Carrara, aminteşte la anul 1377 de războiul pe care regele Ungariei, Ludovic I de 
Anjou, l-a dus împotriva lui ,, Radano, prinzipe di Bulgaria infedelle ”, care cu ajutorul turcilor şi cu 
arme trimise de venețieni, vrăjmaşii regelui, îl adusese în grea primejdie. Biserica Sf. Maria din Zell 
mai păstra, un secol mai tîrziu, darurile oferite de regele Ludovic, ca semn de mulţumire că fusese 
mâîntuit de marele pericol prin care trecuse în clipa bătăliei. Se lăuda desigur către prietenii săi din 
apus, în stil de „comunicat”, cu izbînda pe care o cîştigase, dar cîțiva ani mai tîrziu măsurile luate la 
hotarul din sud-est nu arătau mai mult decît intenţia de a cuprinde cîndva Țara Românească.” 

Radu-Vodă, care a domnit între anii 1376 şi 1384, ale cărui chip şi rămăşiţe ni le păstrează 
probabil pictura şi mormîntul din biserica domnească de la Curtea de Argeş, nu a fost deci numai 
ctitorul evlavios de mînăstiri, pe care l-au preamarit călugării ctitoriilor sale. El apare în istoria țării 
aşa cum ni-l înfăţişează monetele din vremea scurtei sale domnii: singurul domn român care şi-a 
întipărit chipul, îmbrăcat din cap pînă în picioare în armura de fier a cavalerilor războinici ai 
Apusului, contimporani cu el şi rivali în isprăvi războinice. lar sulița pe care o ţine în mînă, departe 
de a fi aci un simbol de vasalitate, cum încearcă a insinua studiul recent al unui istoric maghiar, 
este dimpotrivă arma cu care a luptat împotriva suzeranității regelui Ungariei. Cinci veacuri înainte 
de războiul de independenţă împotriva turcilor, Radu-Vodă a fost luptătorul neatirnarii împotriva 
Ungariei, acel care a rupt, desigur cu sacrificiul feudelor de dincolo de munţi, legăturile de 
vasalitate pe care predecesorii săi le recunoscuseră la jumătatea veacului al XIV-lea. Lui şi nu 
altuia, i se potriveşte definiția tirzie a cronicei că „după ce au trecut Domnul dincoace, n-au mai 
avut stăpînire peste români în Ardeal, iar nici pe dînsul să-l stăpînească cineva n-a fost.” Era deci 
uşor şi aproape firesc să se stabilească o confuzie în mintea urmaşilor, între evenimentele mai puţin 
cunoscute de la sfîrşitul veacului al XIII-lea şi faptul de mare răsunet istoric şi politic, al luptei lui 
Radu-Vodă împotriva puternicului suzeran angevin, întocmai cum tradiția istorică a Elveţiei a putut 
confunda unele fapte şi împrejurări, din epoca mai veche a originelor Confederaţiei, cu acea mult 
mai precisă în amintirea contimporanilor, a marii biruinte de la Morgarten. 


ÎNCHEIERE 


Dacă este însă vorba de confuzii, mi se pare a fi de cea mai elementară logică să considerăm 
că într-o confuzie trebuie să existe doi termeni. S-au luat mai multe trăsături de la cel mai recent, 
mai cunoscut, mai viu în amintirea cronicelor, dar aceste caracteristice s-au suprapus, ca un strat 
mai nou de pictură, unui fond mai vechi, de a cărui existenţă iarăşi nu ne putem îndoi. Radu-Vodă, 
întemeietorul independenţei voievodatului la sfîrşitul veacului al XIV-lea, nu exclude deci, în 
părerea noastră, posibilitatea existenței unui „Negru-Vodă”, descălecător de ţară, în ultimii ani ai 
veacului precedent, confundat sau nu cu Basarab 1. 

Putinta acestui descălecat, a cărui mărturie precisă nu e înscrisă într-un document 
contimporan, dar o păstrează o stăruitoare tradiție istorică, nu e contrazisă de împrejurările de 
politică generală ale vremii în care l-a aşezat relatiunea Cronicei anonime, sau aceea pe care s-au 
întemeiat analele lui Luccari. Ultimul deceniu al veacului al XIII-lea şi primul deceniu al celui 
următor deschid în istoria regatului unguresc o perioadă de criză şi de lupte lăuntrice, care îl lipseau 
de orice posibilitate de a-şi continua expansiunea sau chiar de a-şi menţine hegemonia dincolo de 
Carpaţi. Că unele elemente ale nobilimii valahe din Ardeal, excluse din rîndul ordinelor privilegiate, 
să-şi fi încercat norocul dincolo de munţi, sub conducerea unui „descălecător” îndrăzneţ, rămîne 
deci o ipoteză pe care istoriografia noastră nu e obligată să o accepte, dar pe care nu mai are motive 





5 Cf. G. I. Brătianu, L'expédition de Louis I-er de Hongrie contre le prince de Valachie Radu I-er Bassarab en 
1377, „Rev. hist du Sud-Est Européen”, II. 1925, p. 73 şi urm. 

* L, Elekes, Ungarn u. die Anfänge des rumänischen Staatswesens, Siebenbürgen, 1940, p. 117, cf. Die Anfänge 
der rumänischen Gesellschaft, „Archivum Europae Centro-Orientalis”, VII, 1941, p. 454. 


întemeiate de a o respinge, fără a o supune unei nouă şi adincite discuţii şi cercetări. Faptul pare a fi 
dealtfel adeverit prin documente pentru fiii voievodului ardelean Ladislau Borza, răsculat împotriva 
regelui Carol Robert, cari continuă şi după moartea tatălui lor a nelinişti „părți însemnate ale 
regatului nostru din Transilvania”. Putem presupune, cu d-l I. Lupaş, că „aceștia nu se vor fi 
refugiat în Serbia, ci în Ţara Românească la Basarab cel Mare, putînd fi socotit şi acesta între 
dușmanii necredincioşi regelui - amintiţi în documentul de la 1329.” E deci cu atît mai probabil ca 
nobili români din Ardeal să fi apucat acelaşi drum, încă înainte de fiii voievodului Ladislau. 

„Descălecatul” din jurul anului 1290, intercalat în cronologia Ţării Româneşti de la stînga 
Oltului, între stăpînirea efectivă a lui Seneslau Voievod din 1247 şi acea a lui Basarab, fiul lui 
Tihomir, a cărui primă mențiune sigură este din 1324, nu ar întîmpina din acest punct de vedere nici 
o dificultate. Data de 1310 la care Luccari aminteşte aşezarea Scaunului de Domnie, la Cîmpulung, 
nu e nici ea în contrazicere cu realitatea istorică, a cărei mărturie e piatra de mormint de la 1300 a 
comitelui Laurenţiu, stăpînul de atunci al oraşului de la poalele de miazăzi ale Carpaţilor.”* 

Chiar dacă ne oprim la cealaltă ipoteză, că Negru Vodă ar fi însuşi Basarab, ceea ce dealtfel 
nu s-ar mai potrivi cu versiunea literară a tradiției istorice, rămîne întreagă ideea descălecatului, mai 
ales cînd ne amintim că în ţara Oltului, deci şi a Făgăraşului, tătarii au fost intimpinati la 1241 de 
oastea lui Bezerenbam; unii au voit să vadă în el un ban al Severinului (De Zeuren ban), dar 
cercetarea recentă a revenit asupra acestei interpretări, prea influențată de scrierea numelor în lista 
unui indice filologic, pentru a recunoaşte în luptătorul de dincolo de munţi tot un Basarab-ban.“ 
Dealtfel, şi vatra numelui Băsărabă nu e tot în ţinutul Hațegului şi al Hunedoarei? 

Dar vechea noastră tradiție istorică, de este să-i aflăm nouă temeiuri şi să-i redăm crezare, mai 
are un rost, pe care la capătul acestei încercări de a o apăra împotriva tuturor criticelor care au 
contestat-o, nu se cuvine să-l nesocotim. Ea restituie Ardealului rolul său firesc de leagăn al statului, 
după cum cercetările filologice şi linguistice i-au restituit acel de leagăn al limbii şi al poporului 
român. Prin aceasta, tradiția istorică şi cercetarea graiului nu fac decît să întregească ceea ce natura 
însăşi a înscris în relieful de stîncă al podişului carpatic, a cărui coroană de munţi străjuieşte peste 
veacuri dezvoltarea acestui neam şi împlinirea destinelor sale pe pămîntul vechii Dacii. 


55 1. Lupaş, Un voievod al Transilvaniei în luptă cu regatul ungar: voievodul Ladislau (1291-1315), în Studii. 
Conferinţe şi comunicări istorice, II, Cluj, 1940, p. 40. 

* Un comite Laurenţiu de Doboka, ban al Severinului, la 1272, fiul altui Laurenţiu, voievod, din timpul lui Bela 
IV. V. Hurmuzaki, Doc. I, 1, p. 430. Să fie şi acel din Cîmpulung din aceeaşi familie? Familia de Doboka a fost înrudită 
mai tîrziu cu Basarabii. 

“N. Drăganu, Românii în veacurile IX-XIV pe baza toponimiei şi a onomasticei, Acad. Română, „Studii si 
Cercetări”, XXI, p. 520. 

IV. TRADIȚIA ISTORICĂ A DESCĂLECATULUI MOLDOVEI 


A 

Într-o conferință dezvoltată în luna februarie 1944, la Institutul de Istorie Universală „N. 
Iorga,” d-l Ion Moga, profesor la Universitatea din Cluj-Sibiu, a adus nouă si însemnate 
contribuţiuni la problema, ce o ridicasem în comunicarea făcută la Academia Română, despre 
tradiția istorică a descălecatului Țării Româneşti. Dacă în această comunicare mă străduisem să arăt 
că în principiu, faţă de rezultatele obţinute de alte cercetări cu privire la tradiţiile istorice 
medievale, se poate încerca o revizuire a punctului de vedere admis de istoriografia noastră 
modernă, care tăgăduia existenţa lui „Negru-Vodă” şi a descălecatului în întemeierea Ţării 
Româneşti, studiul d-lui Moga, examinînd problema în fapt, pe temeiul datelor locale pe care le 
ipoteza într-o mai mare probabilitate. 

În special două elemente sunt de reținut din interesanta d-sale expunere: existenţa unei tradiţii 
locale despre Negru-Vodă în ţinutul Făgăraşului” - şi a certurilor lui cu un senior feudal ungur 
(tradiţie din satul Breaza, în Ţara Oltului) şi coincidenta - pe care o amintisem - a datei presupuse a 
descălecatului cu o restringere reală a drepturilor populaţiei româneşti din Ardeal, în folosul 
nouei ordini feudale, pe care se sprijinea în acea vreme monarhia ungurească. Apar aci, dacă nu 
chiar fapte care să confirme cu preciziune trecerea peste munţi a întemeietorului Ţării Româneşti 
unificate, dar în tot cazul elemente de natură să lămurească acest proces istoric şi să-l aşeze într-un 
cadru mai larg decît acel ce a fost considerat pînă acum: acel al relațiunilor dintre stăpînirea regilor 
unguri în Ardeal, în ultimul secol al dinastiei Arpazilor, cînd se constituia ordinea feudală a 
„stărilor” privilegiate, care va căpăta deplina ei dezvoltare în veacurile al XIV-lea şi al XV-lea, şi 
populaţia românească autohtonă, cîrmuită de vechi tradiţii ce fuseseră respectate la început, dar 
care de atunci înainte sunt tot mai mult încălcate nesocotite. 

Problema capătă astfel cu totul alt înţeles şi ne impune să cercetăm nu numai dacă tradiția 
istorică a descălecatului, păstrată de izvoare tirzii în Muntenia - şi deci suspectă spiritului critic al 
istoricilor noştri - este verosimilă, ca o împrejurare specifică a întemeierii acestui principat, ci dacă 
ea nu ni se înfăţişează şi ca o lăture a unui proces istoric mai larg, ce cuprinde şi lămureşte 
întemeierea ambelor state româneşti la sfîrşitul Evului Mediu - şi le dă în acelaşi timp temeiul 
comun al unităţii de origine, al aceloraşi cauze. O examinare a celeilalte tradiţii istorice, mai bine 
întemeiate prin cronici şi documente, a descălecatului Moldovei, poate folosi în oarecare măsură 
lămuririi acestei chestiuni, atît de mult şi de aprig contestate; ea ne poate da, în orice caz, 
posibilitatea de a considera în dezvoltare paralelă şi derivînd din împrejurări comune ale vieții 
româneşti, de o parte şi de alta a Carpaţilor, întemeierea principatelor ce au constituit în cele din 
urmă statul, expresiunea politică a naţiunii române de ieri şi de astăzi. 

O cercetare a tradiţiei istorice a descălecatului Moldovei în lumina unor lucrări nouă poate 
astfel contribui la o mai bună şi deplină lămurire a întregului proces de constituire şi de dezvoltare 
a statelor româneşti de pe țărmul stîng al Dunării. 


I. TRADIŢIA CA IZVOR ISTORIC 


Ea ne dă mai întîi prilejul de a stărui încă o dată asupra locului ce revine tradițiilor, mai mult 
sau mai puţin legendare, printre izvoarele istoriei medievale, cu deosebire în ce priveşte 
împrejurările, prea adesea atît de puţin cunoscute, ale întemeierii statelor. Am mai avut ocazia de a 





! Regnum Transsylvanum şi descălecatul Țării Româneşti. 
? Cf. Şt. Pascu, Istoria Transilvaniei, Sibiu 1944, p. 82. V. şi Hasdeu, Negru-Vodă, p. XXXVI, după I. Puşcariu, 
Date istorice..., Sibiu 1892, I, p. 154. 


face unele apropieri între tradiția istorică a originilor Confederaţiei elvetice şi aceea a 
descălecatului Ţării Româneşti. Problema „mitului şi a realității” la începuturile federatiunii celor 
trei cantoane primitive a fost reluată în întregime, tinind seama de ultimele cercetări şi ipoteze, în 
lucrarea recentă a d-lui Henri Naef.’ Încă din veacul al XVIII-lea, critica a început să atace 
temeiurile tradiției, în versiunea oarecum definitivă pe care i-o dăduse publicarea lucrării lui 
Aegidius Tschudi, care aşeza la locul ctitorilor pe vestitul arcaş Wilhelm Tell şi pe cei „trei 
elveţieni”, al căror jurămînt de pe Griitli îl comemorează şi acum sărbătoarea naţională de la 1 
august. Din 1760 apăruse broşura Der Wilhelm Tell, ein dânisches Märchen, în care figura 
legendarului tintitor se dovedea a fi doar o copie după alt arcas din poveste, Toko, creatiune a 
folclorului nordic din Evul Mediu. Zadarnic autoritățile cantonului Uri au poruncit ca broşura 
vinovată să fie arsă de mîna călăului: Voltaire, în ale sale Annales de l'Empire, bucuros de a afla un 
nou prilej de dărîmare a unui idol consacrat, rostise sentinţa în termeni neîndoielnici: „L'histoire de 
la pomme me paraît bien suspecte, et tout ce qui l'accompagne ne l'est pas moins. ” 

Opera şcoalei critice a istoriografiei moderne elvețiene nu s-a mai depărtat de această 
judecată, care era totuşi şi o prejudecată. Deşi loan de Miiller rămăsese credincios tradiţiei în istoria 
sa a elvetienilor, deşi Schiller îi sporise prestigiul cu toată strălucirea marelui său talent, erudiția 
veacului al XIX-lea, începînd cu profesorul Kopp, constatase că tradiția nu se mai potriveşte cu 
cronologia documentelor publicate, cu deosebire cu aceea a pactului autentic din 1291, din care se 
întrevedea dealtfel existenţa unei legături politice mai vechi. 

Dar de atunci reacţiunea împotriva exceselor criticei, pe care o semnalam şi în alte domenii 
ale istoriografiei mai nouă, s-a făcut simțită şi în privinţa originilor alianţei celor trei cantoane din 
Alpi. Căutînd împrejurări care să lămurească începuturile unor năzuințe de autonomie şi motivele 
unei acțiuni împotriva prerogativelor suverane ale Habsburgilor, istoricii mai recenți au ajuns, deşi 
nu se potrivesc asupra datei exacte a evenimentelor, să recunoască tradiției un fond nediscutabil de 
adevăr. A fost totuşi o mişcare împotriva unor drepturi senioriale, altele decît ale Imperiului, a 
reprezentanţilor locali ai acestei autorităţi străine, a castelelor şi locurilor întărite care-i adăposteau 
şi, în această luptă de răzvrătire a muntenilor dornici de libertate, elemente păstrate de tradiţie se 
aşează iarăşi la locul ce le fusese atît de aspru tăgăduit. Sunt fireşte confuzii în povestea 
tradițională, ca în orice izvor istoric de această natură, dar fie că aşezăm începuturile Confederației 
în jumătatea a doua a veacului al XIII-lea, cu d-l Karl Meyer,” fie că credem cu d-l Bruno Meyer, 
într-un amestec al analisticei cu evenimentele care au precedat bătălia de la Morgarten din 1315, 
faptele în sine nu mai pot fi lipsite de temeiul, pe care istoricii secolului trecut socoteau că nu-l mai 
pot afla. 

lată cum rezumă, în concluziile sale, d-l Naef rezultatele cercetării privitoare la elementele 
tradiției, despre întemeierea Confederaţiei: 

„Wilhelm Tell. Cu toate trăsăturile legendare care îndeamnă încă pe mulţi eruditi să respingă 
tot ceea ce îl priveşte, mai mulţi maeștri, dintre cei mai serioşi, nu mai au această brutalitate. În 
lipsa numelui său exact, se pot retinea salutul adus pălăriei şi lovitura din potecă, fără a fi învinuiți 
de superstiție, avantaje ce nu le avea generaţia care ne-a precedat. Să nu avem cutezanta să 
afirmăm ceea ce oamenii de meserie nu îndrăznesc să considere ca sigur, dar să ne bucurăm să ştim 
că soarta istorică a lui Tell e în mîinile unor eruditi scrupuloşi, care în deplină conştiinţă nu renunță 
să-l zmulgă lumii iluziilor... 

Jurămîntul, a cărui dată rămîne nesigură, e cea mai puţin atinsă dintre tradiții. Istoricii cei 
mai dificili, şi poporul căruia îi aparțin, pot încă să cuminece în sfînta poiană. Nu se cunosc numele 
acelora care s-au adunat intiia oară, dar se ştie că acolo s-au întrunit Confederații. Mai mult, nu-ți 
poți fnfatisa coordonarea politică din Waldstătten fără un loc de întîlnire: geografia şi cronicile se 
potrivesc pentru a-l stabili la Griitli.”S 





* Guillaume Tell et les trois Suisses, Lausanne, Spes, 1942. 

* Der Ursprung der Eidgenossenschafi, „Zeitschrift für Schweizerische Geschichte”, XVI, 3, 1941, p. 285 si 
urm. 

* Die ältesten eidgenössischen Bünde, Zürich, 1938, p. 123 şi urm. 

? Guillaume Tell et les trois Suisses, p. 106-107. 


Odată cu această restabilire a drepturilor tradiției, s-au adus desigur şi rectificări expunerii şi 
interpretării ei. Multă vreme s-a considerat ca lupta pentru libertate a cantoanelor era şi o luptă 
socială, că democraţia munților, anticipare a viitorului, a înfruntat în valea de la Morgarten oastea 
feudală a unor veacuri apuse. Amintind de tăgada oricărui rost al nobilimii la începuturile 
Confederaţiei, pe care Jean-Jacques Rousseau o atribuia unuia din eroii Nouei Heloise, d-l Naef 
scrie: 

„Asemenea cuvinte au o viață îndărătnică. Si totuşi, Milord Bomston nu le-ar mai spune 
astăzi. Familiile Fiirst sau Stauffacher semănau foarte mult cu «gentilomii», dacă acest termen 
anacronic s-ar mai putea întrebuința. Oamenii liberi de atunci erau amestecați cu mica nobilime, în 
aşa fel că o demarcare e de cele mai multe ori imposibilă.” 

Iar alt comentator recent al aceloraşi cercetări adaugă următoarele, care-şi păstrează valoarea 
şi în afară de domeniul propriu-zis al istoriei elveţiene: 

„Pentru a înțelege Elveţia primitivă, e necesar a da cuvîntului libertate înţelesul pe care-l 
avea în veacul al XIII-lea. Elveţienii nu se luptau pentru o libertate abstractă, dar pentru libertăți 
concrete, spre a le apăra sau a le dobindi. Libertatea întemeietorilor se confunda cu libertatea 
teritoriului, cu independenţa. Ea nu avea nimic comun cu o ideologie, nu avea nimic revoluţionar, 
ci era prin esenţă conservatoare; ea se întemeia pe hrisoave, pe drepturi, pe scutiri, pe privilegii, pe 
o stare socială ce trebuia menținută împotriva oricărei puteri ce încerca să se ridice între omul liber 
şi împărat. 

Evul Mediu ignora egalitatea, pe care nici natura nu o cunoaşte. Inegalitatea era un principiu 
Juridic, deoarece fiecare clasă avea statutul său social, jurisdictiunea ei specială. Comitele nu era 
egal cu baronul, baronul cu seniorul, seniorul cu burghezul, burghezul cu ţăranul, ţăranul cu 
meseriaşul, omul liber cu iobagul. 

Oamenii de atunci nu aveau drepturi politice, dar erau mult mai egali decit astăzi din punct 
de vedere economic, fiecare în propriul său mediu, în breasla sau în corporaţia sa agricolă. Erau 
mai puţin urmăriți de stat, mai puţin incarcati de impozite. Deosebirile de condiţii nu erau resimtite 
ca umilinţe, căci orice inegalitate se justifică atunci cînd fiecare rol e ţinut cu mîndrie. 

Cînd ţinutul Schwyz a luat în stăpînire teritorii nouă, nu a făcut-o pentru a le elibera sau spre 
a da populației libertăţile şi drepturile ţării vechi, ci pentru a-şi exercita suveranitatea asupra unor 
supuşi. Ţările cucerite de Waldstătten n-au făcut decît să-şi schimbe seniorii. Intemeietorii Elveţiei 
erau oameni ai timpurilor lor, ei gîndeau şi lucrau ca membri ai Sfintului Imperiu; oameni liberi, 
cavaleri şi judecători în văile lor, ei apărau drepturi recunoscute şi privilegii feudale. Nu se află la 
ei nici o urmă a spiritului democratic modern, de care ar voi să-i apropie istoria oficială, făcînd din 
ei precursori ai revoluţiei franceze. 

În schimb, un mare gînd susţine şi inspiră pe primii elveţieni: unirea claselor pentru o 
acțiune comună. Aceasta e gloria lor: idee generoasă de oameni liberi, spirit cavaleresc, conştiinţă 
creştină, care vor găsi întreaga lor dezvoltare în frăția de arme, în apărarea comună, origine şi 
principiu ale Confederaţiei elvetice.”’ 

Şi aceste consideraţiuni, care restabilesc adevărul istoric prea multă vreme întunecat de 
patimi politice ale unor timpuri mai apropiate, înfăţişează oarecare paralelism cu modul de a privi 
şi de a judeca pe întemeietorii statelor româneşti. Însuşi Nicolae Iorga, care văzuse în primul 
voievod al Țării Româneşti un țăran mai înstărit în sfatul altora, prea puțin deosebiți de viața 
satelor, pe care o mai oglindesc căciulile şi cojoacele luptătorilor zugrăviți de Chronicon Pictum, 
cu prilejul înfrîngerii lui Carol Robert de oştenii lui Basarab, - îşi schimbase părerea după 
descoperirile din mormintele de la Sf. Nicolae din Curtea de Argeş.” Domnitorul şi membrii 
familiei sale, inmormintati în Biserica Domnească, erau oamenii unei alte lumi, în strînsă legătură 
cu viața feudală a Apusului, invesmantati în hainele croite după obiceiul seniorilor, împodobiți cu 
stemele şi giuvaerele unei civilizaţii a claselor stăpînitoare. Biserica lor reproducea, în zidire ca şi 
în pictură, modelele vestite ale Bizanțului Paleologilor 





T . 

Ibid., p. 91. 
8 P, de Vallière, Comment la Suisse est née, „Le mois Suisse”, l’année, no. 51, 1943, p. 96-97. 
? Cf N. Iorga, Originea, firea şi destinul neamului românesc, Enciclopedia României, |, p. 40. 


La război porneau aparati de platosele şi coifurile grele ale cavalerilor din vremea lor, ce 
împodobesc chipul lui Radu I pe monetele sale şi pe care i le trimetea, cum pomenesc unele 
izvoare, Veneţia prietenă." Fireşte, aceştia erau cavalerii, căpeteniile; sub ei şi în urma lor se înşira 
oastea de ţară, cu cetele ei rînduite după sate şi ţinuturi, cu armele mai simple şi caii cei mărunți ai 
unor gospodării modeste. Şi aci deci, unirea claselor pentru o acțiune comună, împotriva 
vrăjmaşului din afară este o trăsătură caracteristică a începuturilor vieţii noastre de stat, ce o 
apropie de originile Confederației elveţiene, aşa cum se potriveşte tradiția semilegendară a 
originilor ei cu aceea a descălecatului țărilor româneşti. 

E în orice caz de reținut faptul că o legendă, chiar dacă prezintă trăsături comune cu altele, 
asemănătoare, ale literaturii populare a lumii medievale, nu trebuie neapărat înlăturată ca izvor de 
informație istorică. Forma pe care o îmbracă în tradiția tirzie, cum e cazul în Elveţia ca şi în 
Principatele Române, poate fi înrîurită de răspîndirea unui ciclu de povestiri, de puterea unei figuri 
simbolice, atît de obişnuită în concepţia Evului Mediu; fondul, însă, pe care se întemeiază, poate fi 
nu mai puţin un fapt tot atît de real, ca lupta din Pirinei ce a dat naştere epopeei franceze a 
viteazului Roland, sau „conjuraţia” cantoanelor de care se leagă povestea isprăvilor lui Tell. A 
respinge în totalitatea ei o tradiție istorică, numai pentru că unele din elementele ei au aspecte 
legendare, e o greşeală tot atît de vădită ca şi însuşirea ei totală, fără nici o judecată sau măcar o 
contribuție a spiritului critic. 

Unul din exemplele cele mai caracteristice în această privinţă îl constituie tradiţia celuilalt 
„descălecat” al istoriei româneşti, acel care se leagă de întemeierea ţării Moldovei. 


II. DESCĂLECATUL MOLDOVEI: ISTORIE SI LEGENDĂ 


Spre deosebire de tradiţia istorică a întemeierii voievodatului Ţării Româneşti de către 
Negru-Vodă, aceea a celui de al doilea Principat dinspre miazănoapte nu a întîmpinat nici o 
obiectiune esențială în istoriografia noastră critică din ultimele decenii. „Cu mult mai certă şi mai 
precisă decît asupra originii Țării Româneşti este tradiția noastră indigenă despre începutul 
Moldovei ca stat român”, scria de la începutul studiului său despre „originile Principatului 
Moldovei” Dimitrie Onciul.!! 

Două argumente, într-adevăr, indreptateau acest mod deosebit de a privi împrejurările istorice 
ale întemeierii Moldovei: „primele elemente de istoriografie indigenă” după expresia lui Onciul, 
care înregistrează tradiția, cele mai vechi letopiseţe scrise în limba slavonă - Bistriţa, Putna, cronica 
anonimă - sunt scrise nu mult mai tîrziu decît un secol, de la întîmplările ce le relatează; nu era 
cazul în Muntenia, unde intervalul în timp, între evenimente şi redactare, este întreit. Dar mai ales 
ştirea descălecatului, păstrată de izvoarele noastre în forma ei legendară, e deplin confirmată de 
texte contimporane, cronicele perioadei angevine din Ungaria şi diplomele Regelui Ludovic I din 
1349 şi 1365. S-a putut face cel mult o deosebire între elementul legendar propriu-zis: vînătoarea 
zimbrului, care aduce pe descălecător să descopere apa Moldovei şi ţinutul ei - „un mit aşa-zis 
etiologic, scrie Onciul, mit inventat cu scopul de a explica un fapt dat” în speţă stema țării cu 
capul de bour şi numele localităţii Boureni!” - si faptul istoric, în sine, al unei expansiuni a 
românilor din Maramureş, pe care nimeni nu-l contestă. Toţi istoricii mai de seamă sunt de acord în 
această privinţă şi ar fi de prisos să mai înşirăm aci păreri, care sunt atît de asemănătoare. Ceea ce 
s-a accentuat în ultimul timp e mai degrabă contrastul dintre întemeierea celor două principate 
româneşti, conform teoriei care respinge tradiția descălecatului în Ţara Românească. Independent 
de ştirile răzlețe, care ar întări presupunerea că încă înainte de descalecare fiintau în Moldova de 





1 V, G. I. Brătianu, L'expédition de Louis I-er de Hongrie contre prince de Valachie Radu l-er Basarab en 1377. 
„Rev. hist. du Sud-Est Européen”, II, 1925, p. 73 şi urm. 

'! Originile Principatelor Române, p. 69. 

^ Ibid., p. 16-77. 

'5 Un alt Boureni în Maramureş, A. Filipaşcu de Dolha si de Petrova, Istoria Maramureşului, Bucureşti, 1940, p. 
88. 


mai tîrziu mici formaţiuni politice, asemănătoare cnezatelor şi volevodatelor din veacul al XIII-lea, 
din regiunea Oltului, Nicolae Iorga constată în ultima versiune redactată de el a Istoriei românilor 
că „din Maramureş s-a produs mişcarea spre răsărit, din care va ieşi a doua ţară românească 
liberă.”!* În legătură cu lupta regelui Ludovic împotriva tătarilor, țara întemeiată la răsărit de 
Carpaţi nu e la început decît o „marcă” un ținut de graniță şi de strajă: „Moldova lui Dragoş nu era 
decît un fel de feudă militară regala.” De-abia răscoala lui Bogdan, care coboară şi ea din 
Maramureş dincolo de munți şi alungă pe stapinul legiuit şi credincios al mărcii, înseamnă printr-o 
a doua „descălecare”, creatiunea unui stat moldovenesc, de-sine-stătător. 

Se vede de îndată deosebirea față de întemeierea „autohtonă” a Munteniei, prin întrunirea, 
sub un singur voievod, a micilor stăpîniri teritoriale de văi şi plaiuri, ce duce la alcătuirea Ţării 
Româneşti. D-l P. P. Panaitescu a formulat în această privinţă de curînd o nouă ipoteză, pe care o 
reproducem: „Este probabil că întemeierea principatului Valahiei, adică întrunirea tuturor micilor 
state într-unul singur... să se fi îndeplinit în acelaşi fel ca în Rusia, unde unul din cneji sau duci, 
acel al Moscovei, devenit reprezentantul celorlalți faţă de hanul tătarilor, a obținut din această 
cauză supremaţia şi, mai pe urmă, unificarea Rusiei sub sceptrul său. Ne întrebăm dacă aceasta n-a 
fost în situaţia voievodatului de la Argeş față de ceilalți voievozi şi cneji din Muntenia - şi dacă nu 
în acest fel a devenit unificatorul ţării, cu ajutorul tătarilor, al căror reprezentant era pentru toată 
regiunea. Aceasta nu este deocamdată decît o ipoteză, pe care ne gîndim să o dezvoltăm cu alt 
prilej. Vom face însă să se observe că e în favoarea ei existența unei alianțe militare între intiul 
domn al Munteniei, Basaraba, unificatorul ţării, şi tătarii.” "6 

Desigur problema e interesantă şi merită a fi reluată, deşi nu se vede nici o incompatibilitate 
între această legătură cu tătarii şi posibilitatea, anterioară, a unei „descălecări”, de dincolo de 
munți, a unor elemente de conducere româneşti din Ardeal aflate față de unguri în situația în care 
se va găsi peste jumătate de secol voievodul Bogdan al Maramureşului, şi deci cu atît mai mult 
îndemnate să caute în noua lor aşezare, dincoace de lanțul Carpaților, alt reazim politic decît acel al 
Coroanei Sf. Ştefan. 

Formularea cea mai categorică a deosebirii dintre întemeierile de stat ale Țării Româneşti şi 
Moldovei aparține însă d-lui C. C. Giurescu. „intre întemeierea Munteniei şi aceea a Moldovei, 
scrie d-sa, este o mare deosebire: cea dintîi se datoreşte reuniunii diferitelor formațiuni politice 
dintre Dunăre şi Carpaţi sub un conducător local, anume voievodul de la Cîmpulung şi Argeş: este 
prin urmare un proces intern. Cea de-a doua este rezultatul unei cuceriri din afară, a unei ocupări a 
teritoriului dintre Carpaţi, Nistru şi Mare, de către un conducător venit de peste munți. În Moldova 
a fost într-adevăr o descălecare, întîi lui Dragoş, apoi a lui Bogdan, coborâți amîndoi din 
Maramureş, în timp ce în Muntenia, întemeierea a plecat din însuşi cuprinsul viitorului stat.” 

Va trebui să revenim asupra acestei distincțiuni şi a elementelor ei. Este însă destul de 
limpede că în ce priveşte Moldova, tradiția descălecatului, confirmată dealtfel de mărturii 
contemporane neîndoielnice, constituie un temei nediscutabil al înființării statului. 

Şi totuşi, relatiunea acestor împrejurări, în forma legendară a cronicelor, înfăţişează elemente 
străine de realitatea istorică - care ne duc cu totul în alte domenii. „Legenda lui Dragoş” a fost 
astfel cercetată mai mult de d-l Romul Vuia, care a scos în evidenţă asemănările izbitoare ce le 
prezintă cu alte povestiri medievale.“ Iată mai întîi, în rezumat, punctele esenţiale pe care le 
cuprind diferitele versiuni ale vechilor letopisete moldoveneşti: 

1. „Dragoş-Vodă, sau feciori de domni, pleacă la vînătoare.” 

2. „Dau de urma unui zimbru, care îi duce dincolo, peste munţii înalţi, adică în Moldova.” 

3. „Au nimerit la apa Moldovei, lîngă care au ucis zimbrul.” 


14 Hist. des Roumains et de la românite orientale, Il, p. 245. 

438-439. O părere asemănătoare în cartea mea O enigmă şi un miracol istoric: poporul român, p. 112 (în ce priveşte 
asemănarea cu Rusia). 

'5 Univ. din Cluj, Anuarul Institutului de Istorie Naţională, 1, 1922, p. 300 şi urm. 


4. „Aci au găsit locuri desfătătoare, cîmpii deschise, pe care îndrăgindu-le, le aleg de nouă 
patrie.” 

5. „Se întorc în Maramureş, la ai lor, pentru ca apoi să plece toţi în noua patrie. 

E desigur o legendă eraldică, menită să lămurească rost capului de bour în stema țării, dar nu 
e mai puţin sigur că avem a face cu o variantă a unui străvechi tip de legendă, în ca eroul urmărind 
la vînătoare o fiară, îndeobşte fermecată, e dus de ea în locuri necunoscute, unde, fie că îl întîmpină 
tot fel de nenorociri, fie dimpotrivă că află o nouă aşezare pentru el neamul său. 

În prima serie se aşează toate legendele care au ca figură centrală un cerb, alb sau negru, care 
uneori se descopere a fi un demon, sau se transformă, printr-o metamorfoză, alta decît acelea ale 
mitologiei clasice, într-o fată ce dispare ea însăşi într-o fintina. De acelaşi ciclu se apropie şi 
legenda Sfîntului Hubert - vînătorul, căruia îi apare cerbul, cu crucea strălucind între coarne şi care 
se păstrează de asemenea - împrejurare de semnalat - ca simbol eraldic, pe vechea pecete a oraşului 
Baia, după tradiţie întiia capitală a Moldovei.” 

Cu deosebire însă, legenda lui Dragoş descălecătorul prezintă izbitoare asemănări cu 
legendele vechilor aşezări ale protobulgarilor sau cu aceea care priveşte pe strămoşii departati ai 
maghiarilor, Huna şi Magor. La Jordanes aflăm o poveste aproape identică a trecerii hunilor, duşi 
de o cerboaică misterioasă, dincolo de Marea de Azov, în cîmpiile „Sciţiei”. Originea dăpartată a 
acestui motiv, care e comun tuturor acestor povestiri, poate fi mai departe în Orient, sau în India, 
cum presupune d-l Vuia - dar vînătoarea după un animal care deschide calea spre o aşezare nouă, 
este un element de folclor si de artă specific stepei eurasiatice. Într-adevăr, motivul nu se intilneste 
numai în povestirile legendare ale popoarelor nomade, ci şi în arta lor. In stilul zis „animal”, 
caracteristic al năvălitorilor, care cutreieră din antichitate spaţiile uriaşe şi pustii ce se întind între 
Siberia şi Marea Neagră, revine ca un leit-motiv încleştarea în luptă a două sau mai multe fiare 
sălbatice. „Fiinţe fantastice compuse din lup (sau vultur) şi balaur, ne spune d-l Altheim, se luptă 
între ele sau sfişie un cal, o cerboaică. Tigrii au gonit un yak şi se pregătesc să-l ucidă. Alături apar 
grifonul şi mistrețul, ursul si renul, si încă alte combinaţii. Într-un caz e posibilă o interpretare. 
Elanul atacat de balaur pe o țesătură de lînă din mormîntul principelui hunic de la Noin Ula, în 
Mongolia exterioară, înseamnă cucerirea unui teritoriu. Aci, balaurul corespunde vînătorului, pe 
care vînatul urmărit îl duce într-o ţară nouă.””! 

Legenda lui Dragoş, înlocuind cerboaică sau cerbul motivelor asiatice cu bourul ce cutreiera, 
încă în veacul de mijloc, pădurile întregii Europe orientale, încearcă desigur o localizare, dar 
structura generală a povestirii o apropie prea mult de ciclul mitic al stepei, ca să nu fie mai mult 
decît o coincidență. Si episodul vînătorii - şi acela al craiului unguresc Laslău, de la care 
descălecătorii capătă voia de a trece în ţara nouă, versiune care apare într-una din variante, arată o 
înrîurire directă a legendelor maghiare, in legătură cu cucerirea Panoniei şi Ardealului, asupra 
tradiţiei descalecatului românilor „ungureni” din Maramureş.” Este o lăture a problemei ce s-ar 
cuveni să fie adîncită şi lămurită mai bine, mai ales pentru că dă întemeierii Moldovei aspectul unui 
fenomen de imigrare românească într-un ţinut pustiu, ce nu răspunde decît într-o măsură restrînsă 
realității. 

Revenind însă la preocuparea noastră de căpetenie - valoarea tradiției ca izvor istoric - ar fi 
logic, din punctul de vedere al criticei riguroase a textelor, ca acest element legendar să arunce o 
bănuială asupra întregii relatări a împrejurărilor descalecatului şi să se scrie: „Povestea lui Dragoş, 
legendă asiatiică (sau pontică)”, după cum s-a scris: „Wilhelm Tell, fabulă daneză.” Să presupunem 
că s-ar fi pierdut diplomele regelui Ludovic de Anjou şi că n-am avea decît într-o transcriere 
deformată şi tirzie însemnările lui loan de Küküllö şi ale cronicei Dubnicense, nu am fi oare deplin 
indreptatiti să contestăm descălecatul în istoria Moldovei, după cum a fost contestată tradiția lui în 
Țara Românească? Împletirea unui fapt istoric cu elemente de legendă si folclor îngreuiază desigur 

sarcina ce revine criticei, dar nu justifică în nici un caz o atitudine negativă de principiu, faţă de 
împrejurările povestite. Astfel, descălecatul Moldovei, admis de şcoala noastră istorică mai nouă, 
în contrast cu acela al Ţării Româneşti, pe care-l consideră o ficțiune, nu exclude posibilitatea 
acestuia din urmă, ci dimpotrivă, ne dovedeşte că existenţa unui element legendarnu împiedică pe 
istoric să reconstruiască realitatea faptelor. Totul aici e o chestiune de interpretare. 


III. INTERPRETĂRI NOUĂ ALE DESCĂLECATULUI 


În această privinţă, cercetările datorite în special istoricilor mai tineri, din ţări vecine, au adus 
în ultima vreme o întorsătură surprinzătoare si chiar de-a dreptul senzaţională. In recenta Istorie a 
românilor scrisă de mai mulți specialişti maghiari sub conducerea d-lor Makkai şi Gâldi, aflăm de 
pildă două versiuni dealtfel în vădită şi deplină contrazicere una cu alta, ce ne înfăţişează teorii 
cărora nu li se poate tăgădui cel puțin meritul originalității. 

În capitolul intitulat: migrare şi aşezare a românilor septentrionali, d-l L. Makkai stabileşte 
mai întîi o legătură între Bogdan, fiul lui Micul, plecat din Țara Românească, care la 1335 obține 
de la autorităţile regale dreptul de a se stabili în Banat, în comitatul Timişului, şi fiii de voievozi 
Balc si Drag din Maramureş.” Ar fi deci un fenomen de imigrare care ar parcurge distanţe dintre 
cele mai mari într-un timp-record, ca să folosim terminologia modernă: de-abia aşezaţi în 1335 la 
marginea de apus a Banatului, neastîmpărații valahi se mută grabnic tocmai în munții 
Maramureşului, de unde, într-un ritm nu mai puţin accelerat, trec în Moldova, pentru a fi pomeniţi 
acolo înainte de 1359! Ajunge să alăturăm acestei teze, care creează o vădită confuzie de nume şi 
de persoane, nota pe care acelaşi d. Makkai o adaogă documentului din 1335, reprodus sub formă 
de regest în volumul: Documenta Historiam Valachorum in Hungaria illustrantia: „Această 
ipoteză nu rezistă criticei, deoarece acest Bogdan despre oare e vorba... nu era fiul lui Basarab, ci al 
lui Micul... Chiar pentru alte motive e absolut neprobabil că s-ar fi adus români din Muntenia pînă 
în Maramureş, prin comitatul Carașului.” Rămâne numai să ne întrebăm pentru ce o ipoteză, 
„absolut neprobabilă” atunci cînd, d-l Makkai editează documentul, devine numaidecît certitudine, 
atunci cînd scrie istoria românilor.” Între Bogdan, fiul lui Micul, din Banat, şi Bogdan 
descălecătorul din Maramureş poate fi, cum au presupus şi istoricii noştri, cel mult o potrivire 
întîmplătoare de nume. ぞ 

Dar originalitataea d-lui Makkai nu se opreşte aci. Cu cîteva pagini mai departe, fiind vorba 
de politica regelui Ludovic la marginile de răsărit ale stăpînirilor sale, aflăm următoarele: „Românii 
imigrați (căci de alții nu poate fi vorba, n. tr.) nu rupseseră legăturile lor cu Moldova si au ajutat pe 
regele Ludovic cel Mare să curețe această ţară de oardele pustiitoare ale tătarilor.””” De unde 
puteam deci deduce că românii din Maramureş sunt produsul unei imigrări dinspre miazăzi şi sud- 
vest, din Muntenia şi Banat, iată-i acum păstrând legături anterioare în Moldova, ceea ce presupune 
un itinerar cu totul deosebit. Şi, într-adevăr, harta „migrării românilor în Transilvania în veacurile 
al XIII-lea şi al XIV-lea”, menită să ilustreze vederile autorului, ne arată căi pînă acum nebătute. O 
săgeată îndrăzneață părăseşte lanțul Carpaţilor de miazăzi la 1288, purcede de-a lungul munţilor 
prin văile Moldovei, spre a ajunge tocmai în Galiţia, de unde, prin trecătorile înalte din această 
regiune, se revarsă asupra Maramureşului în anii 1328, 1351 si 1370.” Iată cu adevărat o 
descoperire senzaţională, care răstoarnă tot ce ştiam sau credeam că ştim, în privinţa expansiunii 
românilor din Maramureş şi a descălecatului Moldovei. Este desigur extrem de regretabil că d-l 
Makkai nu ne dă mai multe informaţii asupra unui fapt de o însemnătate atît de considerabilă şi că 


* Geschichte der Rumänen, Budapesta, 1942, p. 52. 

Documenta Valachorum, no. 45, p. 75,n. 1. 

2 Cf. studiul meu L'histoire roumaine écrite par les historiens hongrois, în volumul Le problème de la 
continuité daco-roumaine, „Bibliothèque hist. du Sud-Est Européen”, 2, 1944, p. 84. 

%N. Iorga, Hist. des Roumains, III, p. 256. Cf. A. Filipascu, Istoria Maramureşului, p. 45-46. 

7 Geschichte der Rumänen, p. 60. 

% Thid., p. 64. 


nu a socotit necesar să aducă mai multe dovezi, în sprijinul unei teze ce răstoarnă atît de radical 
părerile admise. 

Credem însă că meritul acestei uluitoare descoperiri revine altui reprezentant al tinerei şcoale 
istorice maghiare, d-l Anton Fekete-Nagy, care a scris al doilea capitol al Introducerii la colecția 
amintită mai sus, Documenta historiam Valachorum... illustrantia. Acolo e într-adevăr vorba de 
„familiile Belteky si Dragffy - care, venite din Moldova, îşi făcuseră apariţia în Ungaria la 1364.” 
Dar d-sa ne trimite tot la cunoscuta diplomă din 2 februarie 1365, prin care regele Ludovic pune în 
stăpînire pe Balc, fiul lui Sas, în satele şi moşiile luate de la Bogdan răzvrătitul şi fiii săi, trecuţi în 
Moldova. Genealogia din nota adăugată de d-l Makkai constată că acest Sas, voievod în Moldova, 
era fiul lui Dragoş, care fusese restabilit încă din 1349 în posesiunile sale din Maramureş, din care 
îl scosese Bogdan, infidelis notorius. Aceste bunuri îi fuseseră confirmate încă din vremea domniei 
precedente a regelui Carol Robert. Aceste împrejurări sunt dealtfel foarte bine lămurite: e vorba de 
descendenţii lui Dragoş, aşezaţi în Moldova cu voia şi îndemnul regelui Ungariei, dar alungaţi de 
acolo de răzvrătitul Bogdan, al doilea „descălecător”, şi care primesc în compensație moşiile 
părăsite de acesta în ţinutul său de baştină din Maramureş. Dar aceşti fii şi nepoți ai întîiului 
descălecător, credinciosul regelui Ludovic, nu „imigraseră” nici ei din Moldova în Maramureş, ci 
reveniseră în ţara lor de obirsie, neputindu-se menținea în marca înființată de părintele şi mosul lor 
dincolo de munti, deoarece de acolo îi gonise voievodul Bogdan, răsculat împotriva regelui!" 

Trebuie să fii pătruns pînă la obsesiune - şi la absurd - de teoria imigrării tîrzii a românilor în 
Ardeal, pentru a interpreta astfel documente cunoscute, al căror text categoric, ce nu suferă altă 
tălmăcire, mai e pe deasupra şi în deplină conformitate cu tradiţia istorică, ce a înfățişat întotdeauna 
Maramureşul drep loc de baştină a descălecătorilor Moldovei, şi nu aceasta di: urmă ca vatră a unei 
ipotetice colonizări a Maramureşului. De altfel, pentru tot ce priveşte aceste împrejurări, d-l 
Makkai a face bine să potrivească datele hărții d-sale a „imigrării” cu aceea pe care colegi 
binevoitori ai săi au procurat-o zelosului apărător al tezelor maghiare, care e d-l Herbert van 
Leisen: pe aceasta din urmă săgețile pornesc din sudul şi sud-vestul Transilvaniei, străbat 
Maramureşul şi ating tocmai pe la 1350 regiunea de dealuri şi de păduri a Moldovei.” Ar fi deci 
mai nimerit ca ştiinţa maghiară, în neobosita ei căutare de interpretări inedite, să se găsească mai 
întîi de acord cu ea însăşi. 

Cu mult mai temeinică ne apare interpretarea încercată de curînd de d-l Ion Moga,” pentru 
lămurirea mişcării lui Bogdan şi a celui de-al doilea descălecat românesc, care a dus pe 
maramureşeni în Moldova. 

D-sa aşează această acțiune a voievodului, considerată prea multă vreme ca un fapt 
întîmplător şi izolat, în cadrul general al politicii regilor unguri in Ardeal şi a tendinței lor de a 
înlătura tot mai mult autorităţile şi instituțiile tradiției indigene, pentru a le substitui organizarea 
feudală şi jurisdictiunile ei. În Maramureş, îndeosebi, procesul acesta se poate urmări îndeajuns de 
amănunțit pe baza documentelor publicate. A făcut-o de curînd şi d-1 Alexandru Filipaşcu."” 

Constatăm astfel că acest ținut de margine, amintit întîia oară în 1199 ca pădure regală, este 
încă domeniu regal în 1231, iar „prima amintire documentară a unui deţinător de autoritate publică 
în Maramureş se face abia la 1299, cînd e pomenit Nicolaus Vaivoda, filius Mauricii”. Mauriciu 
însă era comite de Ugocea şi Maramureş, pomenit ca atare numai de un document din 1319. Deci, 
la 1299, „apare un voievod (fără titlu precis) în persoana lui Nicolae, pentru ca după cîțiva ani, tatăl 
acestui voievod, Mauriciu, să nu mai apară în calitatea-i veche de comite de Ugocea şi Maramureş, 
ci numai în aceea de comite de Maramureș. 

Faptul este semnificativ şi lasă să se întrevadă că voievodatul constituie o organizare aparte a 
Maramureşului, în cuprinsul căreia interesele regale nu erau suficient garantate prin extinderea 
autorității comitelui de Ugocea şi asupra Maramureşului, ci s-a simţit nevoia de a suprapune 
voievodatului un comite aparte maramureşean, astfel că din primele decenii ale secolului al XIV- 
lea începînd, avea două organizaţii politice judecătoreşti: comitatul şi voievodatul. Peste cîţiva ani 
însă, la 1326, un document aminteşte de magister Stephanus, filius Nicolai quondam vayvode, 
comes de Maramarusio. Ştefan era deci la acea dată comite de Maramureş, dar documentele nu mai 
cunosc timp de un deceniu si jumătate nici un voievod de Maramureş. (În schimb, între 1328-1348, 
lipseşte comitele). 

Dispariţia voievodatului maramureşean este un fapt concludent, care dovedeşte că această 
instituţie n-a fost o creație regală, fiindcă în acest caz nu mai era nevoie de aşezarea unui comite 
special în Maramureş. Ea n-a fost însă nici o concesie făcută unor români imigrați, fiindcă în acest 
caz voievodul ar fi fost un român, şi nu (poate) Nicolae, fiul lui Mauriciu. Dimpotrivă, treptata 
eliminare a instituţiei voievodale din Maramureş şi înlocuirea ei cu comitatul dovedeşte că 
voievodatul era un organism autohton, în care regele nu avea nici o încredere.” 

Se pot urmări mai tîrziu, între 1326 şi 1343, progresele pătrunderii dreptului şi instituțiilor 
feudale în Maramureş, tot mai mulți fruntaşi ai românilor fiind ademeniti să treacă printre 
servientes regii învestiţi cu proprietăți, desfăcîndu-se deci din comunitatea românească ce îşi alegea 
altădată voievodul. Se poate constata, din împrejurările ce ne sunt cunoscute din Maramureş, unde 
încă de la 1343 Bogdan se află răsculat împotriva autorității regale, că începutul domniei regelui 
Ludovic I la 1342, a însemnat o vădită întărire a tendinței de-a încălca vechile privilegii ale 
românilor.” Mai mult încă decît tatăl său, noul rege al Ungariei se sprijinea pe ordinea feudală de 
tip apusean, concepţie de guvernare a casei de Anjou. Voievodatul a fost totuşi reînfiinţat şi însuşi 
Bogdan a deţinut această demnitate, dar el se afla sub controlul comitelui regesc de Sătmar, care-şi 
întinsese atributiunile pînă în Maramureş, şi mai ales se vedea lipsit de sprijinul acelora dintre 
fruntasii români, cari treceau în rîndurile nobilimii, obţinînd demnități în ierarhia feudală.” 

„Acest fapt, urmează d-l Moga, credem că a contribuit la cauzele răscoalei lui Bogdan. În 
adevăr, la 1343, cînd Bogdan este amintit documentar întîia oară, el este arătat de rege ca «fost 
voievod de Maramureş» şi ca «noster infidelis», deci rebel. Cum s-a desfăşurat şi în ce a constat 
această răscoală în interiorul Maramureşului, despre aceasta documentele nu ne informează. Ele în 
schimb ne arată tot mai numeroase acte prin care regele, pentru servicii personale sau militare, 
înzestrează pe românii fruntaşi maramureşeni cu moşii şi cu drepturi «instar aliorum regni nostri 
nobilium». 

Această metodă se pare că a dus la rezultatele scontate de rege şi probabil că aceşti proaspeți 
nobili, stînjenind acțiunea lui Bogdan, au determinat pe voievodul revoluționar ca, strîngîndu-şi 
partizanii, să plece la 1359 în Moldova, organizată înt timp de Dragoş şi de Sas ca marcă de graniță 
a regatului unge unde să-şi poată continua acțiunea împotriva autorită regale.” 

Regele Ludovic a căutat totuşi pînă tîrziu o împăcare acest infidelis notorius, care-i sfida 
încercările de reorganiza în spiritul instituţiilor feudale apusene ale casei sale. Pînă 1364, regina 
Elisabeta reaşează pe românii din Bereg în drept lor de a-şi alege liber voievodul şi confirmă că 
acest drept este şi al acelor din Maramureş şi din alte părți ale regatului. Atribuţiile voievodului, 
care fuseseră mărginite şi încălcate de comite, au fost din nou extinse asupra delictelor şi crimelor 
ce obişnuia să le judece, iar pînă la 1365 regele n-a numit în locul răsculatului alt voievod român în 
Maramureş, nici n-a dispus măcar de moşiile lui, părăsite în urma trecerii sale în Moldova. 

„Aceste două fapte - îşi încheie d-l Moga interesantele sale constatări - dovedesc că regele 
nici după exodul lui Bogdan din Maramureş, cu toate dovezile de trădare oferite de voievdul rebel, 
n-a pierdut nădejdea de a-l putea determina să renunţe la acţiunea împotriva autorității regale, 
pentru a se întoarce în Maramureş ca voievod cu deplinele puteri şi atribuții ale acestei instituții - 
aşa cum le indică documentul din 30 septembrie 1384 dat românilor din Bereg şi sfera de 

jurisdicție a tribunalului enejilor din Haţeg. Faptul că această nădejde regală nu s-a împlinit, ne 
determină să credem indreptatit& presupunerea că Bogdan, în acțiunea lui revoluționară din 
Maramureş, nu a urmărit numai reaşezarea puterii voievodale în deplinătatea atribuţiilor ei 
administrative şi judecătoreşti, ci gîndul lui a mers pînă la consecința logică finală a acestei 
autonomii voievodale: independenţa, pe care, neputînd-o realiza pe teritoriul Maramureşului, a dus- 
o la totală biruin în voievodatul Moldovei.” 

Nu vom urma aci mai departe pe d-l Moga în apropierile ce face între aceste împrejurări, care 
lămuresc în mod deosebit de satisfăcător procesul de desfacere a Moldovei din sfera de dependență 
a coroanei ungare, arătînd motivele reale ale descălecatului - şi evoluția voievodatului 
Transilvaniei, care a tins mai înainte, în vremea voievodului Ladislau Borza, spre acelaşi scop şi a 
ajuns totuşi la întemeierea autonomiei ardelene, devenită la rîndul ei ființă de stat deosebită, în 
secolul al XVI-lea. Dar nu ne putem opri să subliniem paralelismul acestor întâmplări reale şi 
documentate precis, la jumătatea veacului al XIV-lea, cu ceea ce tradiția istorică - lipsită, ce e 
drept, de confirmări categorice în documentele vremii - ne arată că s-a petrecut cu prilejul 
întemeierii voievodatului mai vechi al Țării Româneşti. 

Şi acolo, împrejurarea ce face posibilă ipoteza descălecatului din Ardeal - şi chiar verosimilă 
- este, după cum am văzut, acelaşi proces de înlăturare a valahilor din Transilvania din drepturile 
lor strămoşeşti, şi pătrunderea instituţiilor şi autorităţilor străine de drept feudal, sub egida 
Coroanei, în domeniul rezervat vechilor aşezări ale cnezatului şi voievodatului. 

Este logic să presupunem că un alt fruntaş al vieţii româneşti din Ardealul de miazăzi să fi 
făcut atunci, ceea ce ştim sigur că a făcut Bogdan din Maramureş cu o jumătate de secol mai tîrziu. 
Aceleaşi cauze duc astfel în mod necesar la aceleaşi efecte, iar drumul libertăţii a fost, într-un caz 
ca şi în celălalt, dincolo de trecătorile munţilor. Astfel, interpretările nouă ale vechii probleme a 
descălecatului duc mai degrabă la accentuarea asemănării dintre întemeierile celor două principate 
româneşti, de la sud şi est de lanțul Carpaţilor, decît la o adîncire a deosebirilor: din examinarea 
mai atentă a împrejurărilor în care a avut loc descălecatul Moldovei ni se pare că iese întărită ideea 
unei întemeieri de stat asemănătoare în Ţara Românească. Dar pentru a fi deplin, paralelismul 
trebuie să se afirme încă pe o lăture: existenţa acelor mici formaţiuni politice, pe care descălecatul 
are menirea de a le uni şi a le contopi într-o unitate politică şi economică mai mare. Nici în această 
privință, dealtfel, nu ne lipsesc elementele de comparație. 


IV. ÎNTEMEIEREA STATELOR ROMÂNEŞTI ÎN DEZVOLTARE PARALELA 


O trăsătură caracteristică a întemeierii Țării Româneşti, pe care o putem deduce atît din 
documentele ce ne sunt cunoscute, cît şi din chiar tradiția ei istorică, e fără îndoială existenţa unor 
mici stăpîniri, cnezate de văi sau voievodate de plaiuri, atestate mai ales în părțile Olteniei, la 
stînga Oltului fiindu-ne cunoscut la jumătatea veacului al XIII-lea numai voievodatul lui Seneslau, 
despre a cărui întindere nu avem nici o preciziune. De asemenea, fără a cădea în exagerările şcoalei 
istorice maghiare, mai vechi şi mai nouă, este iarăşi un fapt bine stabilit că în aceeaşi vreme unii 
seniori unguri de la graniță îşi întinseseră posesiunile şi la miazăzi de lanţul Carpaţilor: unul din ei 
va fi fost fără îndoială acel comite Laurenţiu, înmormîntat la Cîmpulung în anul 1300, cum arată 
inscripția ce ni s-a păstrat, de pe lespedea ce-i acoperea rămăşiţele. Nu se constituise o marcă, cum 
s-a încercat mai tîrziu în Moldova, dar ea se afla în curs de alcătuire şi poate ar fi reuşit să se 
închege, ca un nou Banat românesc supus coroanei Ungariei, de n-ar fi intervenit turburările 
lăuntrice, care au dezbinat regatul vreme de mai bine de două decenii, din ultimii ani ai secolului al 
XIII-lea, şi au dus în cele din urmă, după stingerea dinastiei Arpazilor, la domnia Angevinilor, într- 
un regim ce va fi tot mai mult acel al ordinelor privilegiate. În acest interval care înseamnă, de fapt, 
dispariția vremelnică a Ungariei din rîndul marilor puteri ale Europei orientale, se produc mişcări 
centrifuge, printre care aceea a puternicului voievod al Ardealului, Ladislau Borza, izbuteşte 





36 Cf. și I. Moga, I Romeni di Transilvania nel Medio Evo, ibid., p. 244 în n. 


aproape să despartă de posesiunile regatului întreaga Transilvanie.“ Tradiţia istorică, aşezînd la 
începutul acestei perioade de confuzie şi dezbinare lăuntrică descălecatul lui Negru-Vodă, ne arată 
în orice caz efectul împrejurărilor din Ungaria asupra regiunii dintre Carpaţi şi Dunăre, unde 
fenomenul de polarizare şi unificare a statuletelor mărunte nu se mai face în cuprinsul unei mărci 
ocîrmuite de comiţii regelui, ci în acel al unui stat românesc, care-şi va afirma sub Basarab voința 
şi dreptul la independență. Fie că admitem sau nu descălecatul, acesta este în orice caz procesul de 
formaţiune a voievodatului muntean. 

Să fie oare acel al Moldovei atît de adine deosebit, cum presupun unii istorici şi cum o afirmă 
dealtmintrelea şi unele versiuni ale tradiției descălecatului? Aceea pe care ne-a păstrat-o, de pildă, 
cronica lui Ureche, ne arată că „feciorii de domni din Maramureş”, în vânătoarea lor de fiare 
sălbatece, au pătruns într-un ținut pustiu, unde le iese înainte doar un rutean numit Iatco (de unde 
Ițcanii), care-şi creştea albinele în pustietate. Maramureşenii îşi aduc oamenii din ţara lor de 
obirsie, iar ruteanul cheamă pe alții din neamul său, din Galiţia, şi astfel se umplu Moldova de 
oameni, de români în Țara de Jos si de ruteni în Ţara de Sus.’ 

Acest mod de a infatisa împrejurările nu se potriveşte însă cu ştirile ce le culegem din alte 
izvoare. Teritoriul, care va constitui în a doua jumătate a veacului al XIV-lea principatul Moldovei, 
n-a avut desigur o populaţie deasă; codrii erau încă foarte întinşi, iar locurile pustii se întâlnesc 
destule, mai ales la răsărit de Prut, în hrisoavele secolului al XV-lea, uneori şi mai tîrziu. Dar chiar 
aşezarea populaţiei venite de peste hotare e un proces mult mai vechi. Din diferitele revărsări ale 
neamurilor slave, care au trecut peste aceste regiuni încă de la jumătatea veacului al VI-lea, cînd le 
aminteşte Iordanes, vor fi rămas aşezări a căror urmă s-a păstrat în toponimie; trebuie însă să le 
deosebim de colonizarea ruteană din nordul Moldovei, în sloboz întemeiate chiar de domnii țării, 
din vremea lui Ştefan cel Mare pînă în secolul al XVI-lea şi al XVII-lea. Acestui proces de 
infiltratiune a rutenilor îi răspunde aşezarea numeroaselor sate româneşti în Galiţia, unde le 
cîrmuieşte jus valachicum, sau emigrația peste Nistru, care va spori în timpurile moderne. 
Populaţia slavă s-a amestecat dealtfel tot mai mult cu românii, în vreme ce aceştia coborau din 
munții unde îşi găsiseră adăpost înaintea năvălirilor, astfel cum s-a întîmplat şi în alte regiuni ale 
vechii Dacii.” 

În această privinţă trebuie să ținem seamă de pasajul din cronica lui Dlugosz, în care, 
vorbind de întiiul conflict al polonilor cu un voievodat moldovenesc, despre care vom aminti mai 
jos, se menţionează că „valahi ” veniţi din Italia, au ocupat țara rutenilor, adoptind obiceiurile şi 
legea lor.“ Această afirmaţie "trebuie pusă în legătură cu ştirea mai veche, din cronica lui Nestor, 
despre cucerirea ţării slavilor de către „volochii”, înainte de năvălirea ungurilor.?! E şi aci o 
tradiție care se păstrează, reprodusă de două izvoare deosebite la un interval de aproape patru 
veacuri. În orice caz, pasajul din cronica lui Dlugosz poate fi considerat ca o confirmare a textului 
mai vechi al cronicei ruseşti, în înţelesul ce i-l dăduse Xenopol.” 

Va fi fost si infiltratia elementului românesc din Ardeal, a cărui expresiune politică doar o 
constituie descălecatul; ea a întărit între Carpaţi şi Nistru elementele autohtone. Din veacul al XII- 
lea, fugarul Andronic Comnenul era oprit la marginile Galiției de păstori „vlahi”, care ar putea să fi 
răpus încă un secol mai devreme pe călătorul scandinav pomenit de piatra de la Sjonhem.” Iar de 
la sfîrşitul celui de al XIII-lea, nume româneşti apar în actele notariale de la Cafa în Crimeia; ba 
„Mărioara”, atestată acolo la 1290, e şi „ungureancă”, ceea ce dovedeşte că a ajuns la Cafa, ea sau 
părinţii ei, venind din ţinuturi de la vest, aflate în dependenţa politică a coroanei ungurești." 

37 Nu e de respins ipoteza unei confuzii între acest voievod al Ardealului şi miticul „crai Laslău” pomenit de una 
din versiunile descălecatului Moldovei: v. şi mai departe, p. 165. 

38 Gr. Ureche şi Simion Dascălul, ed. C. C. Giurescu, p. 11. Noţiunea de ţinut pustiu şi în cronice ungurești din 
secolul XIV, în ce priveşte Moldova: Schwandtner, Scriptores Rerum Hungaricarum, Viena, 1766, I, p. 245. 

3 E, Petrovici, Daco-slava, „Dacoromania”, X, II, 1943, p. 233 şi urm. 

40 Dlugosz, Historiae Polonicae, Francoforti, 1711 I, col. 1122, v. Anexă. 

4l Cf. Cronica lui Nestor, ed. Popa-Lisseanu, Isv. Ist. românilor, VII, p. 47. 

“ Une énigme historique: les Roumains au Moyen Åge, p. 83 şi urm. 

“ Astfel o interpretează şi N. Drăganu, Ancienneté et expansion des Roumains, „Balcania”, VI, 1943, p. 446. 

“ Cf. Vicina et Cetatea Albă, p. 134-135. 


Toponimia păstrează însă urme numeroase ale neamurilor năvălitoare, care au stăpînit înainte 
de descalecare: cumanii (Comăneşti, Vaslui), alan sau iaşii, tătarii (Tătărenii, Tătăraşi). Stăpînirea 
alanilor sau iaşilor, vasali ai imperiului tătăresc, se poate constata în partea de răsărit a Moldovei şi 
după mărturia unui document de curînd descoperit, elogiul rostit la 1273 de un retor bizantin, al 
împăratului Mihail VIII Paleologul. Vom reveni îndată asupra acestui text. Numele si originea 
etnică a Brodnicilor nu au putut fi încă lămurite. În sfîrşit, odată cu românii din Ardeal si 
Maramureş, unguri şi secui au coborit prin pasul Oituzului şi valea Trotuşului în ţinutul Bacăului, 
fie că ciangăii de astăzi sunt coboritori din ei, sau că alcătuiesc urmele altor populaţii, pecenegi sau 
cumani, trecute la legea creştină, care au sălăşluit în Moldova. 

„Spre Moldova, ne spune un studiu recent, umblau negustorii ardeleni încă înainte de 
întemeierea Principatului: oraşele Moldovei, anterioare descălecării lui Dragoş, ca Baia, Şiret, 
Suceava, poate şi altele, au fost întemeiate de saşi.” 

Toate aceste realități necontestabile de ordin demografic contrazic categoric imaginea 
Moldovei, ţară pustie, locuită de-abia de la descălecare. 

Dar nici din punct de vedere politic, această versiune nu se poate menținea. Ipoteza unei 
stăpîniri a principilor ruşi din Halici nu se poate susținea decît într-o mică parte a țării şi pentru 
prea scurtă durată. Lăsăm de asemenea la o parte unele indicii, păstrate de tradiţii tîrzii, cum sunt 
de pildă autonomiile locale, menţionate de Dimitrie Cantemir în părțile Cîmpulungului din 
Bucovina, sau în acelea ale Vrancei şi ale Tigheciului; e însă probabil că privilegiile acestor mici 
ținuturi sunt supraviețuirii ale unor formațiuni politice mai vechi, cuprinse pe urmă în hotarele 
voievodatului.” Ar fi de amintit moneta deosebită a Cetăţii Albe din veacul al XV-lea, care şi ea 
arată o autonomie locală, confirmată de documentele italiene care vorbesc de tratative cu „dominus 
et communitas Mocastri”, aproape ca despre o putere suverană, într-o vreme cînd oraşul aparţine 
totuşi cu certitudine voievodului Moldovei. 

Episcopatul de Milcov, reînfiinţat în locul celui cuman la 1347, arată de asemenea o ordine 
politică în legătură cu expansiunea regatului Ungariei, în Moldova de Jos. Ramine însă nelămurit - 
poate numai ca o simplă potrivire, poate totuşi ca ceva mai mult, numele slujbaşului tătar ,,Ymor, 
filius Molday”, pomenit în relatiunea unui călugăr franciscan din Crimeea la 1286." 

Sunt însă alte împrejurări care nu pot fi trecute cu vederea. Acestea sunt însemnările păstrate 
în cronica polonă a lui Dlugosz, scrisă pe la jumătatea veacului al XV-lea, deci destul de apropiată, 
ca izvor, de data evenimentelor din jurul descălecării. Ea aminteşte mai întîi că în 1325, în lupta 
împotriva comitelui de Brandenburg, polonii au primit ajutor de la „popoarele vecine, ruteni, valahi 
şi lituanieni”, valahii fiind în acest caz acei din Moldova. Regretatul I. Minea, comentînd această 
informație, presupunea că statul românesc, aflat atunci în partea de nord a Moldovei, va fi fost 
acelaşi în care a fost găsit, la 1308, Otto de Bavaria, pretendent la tronul Ungarii prins de voievodul 
Ardealului şi încredinţat de el unui voievod român, din țara căruia a putut pe urmă trece în Rusia 
Roşie (Galiţia) şi apuca astfel calea întoarcerii.“ Aceasta rămîne o ipoteză; vom avea prilejul să 
revenim asupra ei.” E de văzut dacă schismaticii din afară de marginile Transilvaniei, cari sprijină 
pe răsculații ardeleni în 1319, cum înseamnă un document pontifical, sunt români din Moldova sau 
din Ţara Românească;”” dar prezenţa valahilor, vecini ai Poloniei la 1325, contribuie la lămurirea 
celeilalte ştiri şi mai surprinzătoare, pe care o aflăm tot în cronica lui Dlugosz, cu privire la o 

expediție polonă în Moldova la 1359 şi la înfrîngerea suferită de ea într-o pădure din ţara 
Şipeniţului, prolog al aceleia din Codrul Cosminului în vremea lui Ştefan cel Mare. E desigur un 
fapt ciudat, că data indicată cu deosebită preciziune pentru aceste evenimente este tocmai aceea, 
admisă de cronologia oficială pentru descălecatul lui Bogdan. Mai era deci, în afară de „marca” 
întemeiată de Dragoş, şi altă Moldovă, o ţară supusă influenţei polone, pe lîngă aceea aflată în 
dependența Ungariei? E dealtfel de remarcat că în 13409, după ce a avut loc expediţia voievodului 
Transilvaniei la răsărit de Carpaţi, Galiţia a trecut în stăpînirea regelui Poloniei. 

Ar fi să lungim însă prea mult această discuţie, dacă am reproduce toate părerile formulate cu 
privire la această expediţie şi la data din cronica lui Dlugosz. Ele se pot găsi în studiul recent al d- 
lui C. Racoviță.” 

Este sigur că avem a face cu o confuzie - în orice caz de persoane - voievodul Ştefan și fiii 
săi, Ştefan şi Petru, pomenti cu acest prilej de Dlugosz, avînd nume identice cu ale Musatestlor 
care au domnit mai tîrziu în Moldova unită. Dar afirmația precisă a cronicelor polone, că bătălia a 
avut loc în timpul domniei regelui Casimir, - deci înainte de 1370, - sprijinită pe mărturii 
contimporane, şi ajutorul ce l-ar fi căpătat Petru de la „provincialii unguri” - în acest caz ostaşi ai 
lui Dragoş sau ai lui Sas, dacă nu chiar ai lui Bogdan răsculatul - fac verosimilă ipoteza că a existat 
totuşi în partea de nord a Moldovei o formațiune politică mai veche, care va fi cuprins şi țara 
Şipeniţului; ea trebuie să fie aceeaşi care a trimis, cu un sfert de veac înainte, ostașii ei în ajutorul 
regelui Poloniei.” Argumentul că ungurii nu puteau lupta atunci împotriva polonilor, deoarece 
regele Ludovic era aliatul şi moştenitorul desemnat al regelui Casimir,“ cade, dacă „provincialii 
unguri” pomeniti de Dlugosz sunt maramureşenii, mai ales acei ai lui Bogdan, răzvrătit împotriva 
Ungariei, dar chiar si ceilalţi ai lui Dragoş, trecuţi încă de la 1343, sau 1345,” peste munţi, se aflau 
față de Coroana ungurească într-o situaţie de dependenţă, dar şi de autonomie. Strajă înaintată 
împotriva tătarilor, ei se puteau totuşi amesteca în alte certuri fără a urma întocmai directivele 
politicii regale. 

În sprijinul acestei presupuneri, a existenţei unor stăpîniri teritoriale moldoveneşti înainte de 
întemeierea voievodatului ce era să le cuprindă pe toate, mai vine şi faptul că actele de omagiu, 
încheiate de voievozii Moldovei la sfîrşitul secolului al XV-lea, au de fiecare dată nevoie de o 
garanţie deosebită a boierilor. „În Moldova, ne spune d. C. Racoviţă, exista o rînduială 
constituțională, dacă putem s-o numim aşa, şi anume nici un act de oarecare însemnătate nu putea 
fi dat de Domnul ţării fără a purta şi asentimentul boierilor din divan (sau, mai propriu, consiliul 
suprem). Chiar actele de donare sau întărire de moşii trebuiau să fie însoţite de peceţile boierilor; 
ba chiar, pentru că actele erau de o deosebită însemnătate, boierii dădeau un act independent... 
Uneori boierul (sau respectiv boierii) era considerat ca un reprezentant al țării, independent de 
domnitor, chiar avînd mai multă continuitate decît acesta din urmă.” Nu e logic să tragem de aci 
concluzia că această concepţie nu e decît urmarea firească a subordonării puterilor locale, a micilor 
stăpîniri regionale voievodului unificator, coborit prin „descălecare” în mijlocul lor, subordonare 
condiționată însă de sfatul şi colaborarea în treburile țării? 

Dacă socotim indreptatit& această interpretare, ni se lămureşte şi rostul povestirii istorice a 
descălecatului în țară pustie şi al vînătorii mitice a zimbrului lîngă apa Moldovei. Legenda mi se 
pare a răspunde nevoii de a spori prestigiul nouei domnii - de o parte legînd-o de o întîmplare 
minunată, în stilul basmelor din jurul întemeierii stăpânirii maghiare, spre a o ridica la o situație 


5 C, Racoviţă, Începuturile suzeranității polone asupra Moldovei (1387-1432), ibid., extras, p. 4 şi urm. Cf. şi I. 
Nistor, Lucius Aprovianus, eroul Țării Şipeniţului, „An. Ac. Rom.” Mem. Sect. Ist. s. 3, XXIII, 1940-41, p. 133 şi urm. 

5 51 D-II. Nistor, op. cit., p. 150 şi urm., crede că Ştefan si Petru erau nepoţii lui Bogdan si că acest voievodat e 
tot o creatiune maramureşeană. După cum se va arăta mai departe, e desigur mai vechi decît trecerea maramureşenilor 
în Moldova. 

* I, Dabrowski în Dzieje polski sredniowiecznej, apud. Racoviţă, ibid., p. 8. 

? Pentru 1343, Şt. Pascu, Contribuțiuni documentare la istoria romanilor în sec. XIII şi XIV, Univ. Cluj-Sibiu, 
Bibl. Instit. de Ist. Naţională, XIX, Sibiu 1944, p. 28. Pentru 1345-46, 1. Moga, Voievodatul Transilvaniei, p. 60. 

58 C, Racoviţă, ibid., p. 35. 


asemănătoare puterii suzerane, cel puțin în ce priveşte originile ei; iar de alta, cu un lc de politică 
internă, tăgăduind existența formațiunilor politice anterioare şi făcînd să purceadă totul de la 
descălecare, de la cucerire, cum au făcut regii normanzi în Anglia cucerită de ei. Această versiune a 
descălecatului ar fi deci ca un fel de Domesday Book al istoriei moldoveneşti. 

În acest caz, tradiţia istorică are aci un înţeles politic, care însă nu trebuie să ne ascundă 
realitățile pe care se straduieste să le acopere. Ea cuprinde un element pozitiv şi confirmat de texte 
şi documente contimporane; expansiunea nobilimii româneşti din Maramureş, în căutarea unei 
aşezări nouă, în care vechile ei libertăți să nu fie încălcate de autorităţile ordinei feudale a Ungariei; 
dar trebuie întregită cu ştirile care ne arată existenţa unor stăpîniri locale, slavo-române, în vremea 
egemoniei tătăreşti, ce au contribuit pe urmă la alcătuirea aristocrației noului voievodat, împreună 
cu „feciorii de domi” coboriti din Maramureş. 

Este dealtfel întocmai imaginea, pe care tradiția istorică ne-o dă în privința întemeierii Țării 
Româneşti. Istoricii mai noi constată fenomenul de concentrare a autorităţii în mîinile voievozilor 
de la Cîmpulung şi Argeş, socotindu-l un proces intern, fără intervenția nici unui factor politic 
dinafară, sau - într-o nouă versiune - în sprijinul legăturilor politice şi fiscale cu hanul tătăresc al 
Kipciacului. În această privință e caracteristic faptul că elogiul retorului bizantin despre Mihail 
Paleologul din 1273, pe care l-am amintit mai sus,” pomeneşte despre sporul influentii acestui 
împărat în „pămîntul nesfirsit al dacilor”, pe care îl aşează în vecinătatea „Panonianului” - deci a 
Ungariei - şi a alanilor, cari ştim că ocupau o parte din Moldova. Aluzia priveşte desigur stăpânirile 
româneşti dintre Carpaţi şi Dunăre, a căror însemnătate reiese astfel din chiar textul elogiului. Dar 
nimic nu se opune ca elementul de polarizare să fie şi aci, cum arată tradiția, un fruntaş politic 
descălecat din Ardeal, la o dată la care putem constata că se restring privilegiile populaţiei 
româneşti - deci, în ultimă analiză, din motive identice acelora care determină mai tîrziu răzvrătirea 
şi trecerea peste munţi a lui Bogdan şi a tovarăşilor săi. Astfel privite, cele două întemeieri de state 
româneşti de la sfîrşitul Evului Mediu nu ne mai înfăţişează contrastul, pe care unii istorici l-au 
accentuat atît de puternic în lucrările lor. Ele ni se prezintă mai degrabă într-o dezvoltare paralelă, 
care purcede în mod logic din condiţii asemănătoare, şi prin aceleaşi etape ale evoluţiei politice: 
mici stăpîniri locale, cuprinse în sfera de influență a coroanei ungureşti, pe urmă în aceea a 
hanatului tătăresc din Rusia de miazăzi, şi unite într-o singură formaţiune politică de un element de 
conducere „descălecat? din Ardeal, odată cu încălcarea populaţiei româneşti de acolo, de 
autoritățile şi instituţiile ordinei feudale străine. Că procesul a fost dublu şi nu unic, că a dus la 
întemeierea a două principate şi nu a unuia singur, acesta se lămureşte, cum ne-a arătat de curînd d- 
1 P. P. Panaitescu,“ prin condiţiile geografice şi geopolitice deosebite, care orientează cursul apelor 
şi interesele economice ale Munteniei spre valea Dunării şi acele ale Moldovei spre țărmul Mării. 
Se mai adaugă desigur şi faptul, care nu trebuie nesocotit, că tătarii au stăruit mai mult în părțile 
Moldovei decît în ținuturile Ţării Româneşti, deoarece hotarul lor, arătat cu preciziune de hărțile 
navigatorilor italieni, se oprise, în prima jumătate a veacului al XIV-lea, la gurile Dunării. Nu e 
deci nimic extraordinar ca în Moldova, condiţiile politice, favorabile descălecatului şi unificării, să 
se fi oferit cu jumătate secol mai tîrziu decît în principatul vecin. 


ÎNCHEIERE 


Ne putem deci întreba în concluzie ce loc putem face, în alegerea şi folosirea izvoarelor, 
tradiției istorice a descălecatului, ce anume să socotim temeinic şi ce să lăsăm la o parte, ca element 
legendar sau ca adaus al unei invenţii literare tirzii? 





う Cf. I. Previale, Un panegirico inedito per Michele VIII Paleologo, „Byz. Zeitschrift”, 1942, p. 36, v. şi n. de la 
p. 142. Faptul că în text e vorba de „pământul nesfârşit al dacilor”, mentionindu-se deosebit „Panonianul” şi „Alanul”, 
arată că aceştia din urmă reprezintă stăpîniri unitare şi organizate, pe cînd teritoriul locuit de români e o unitate doar 
geografică, nu încă politică. Aceasta corespunde dealtfel în totul datelor cunoscute ale istoriei. 

© De ce au fost Țara Românească şi Moldova țări separate, „Revista Fundațiilor Regale”, V, 1938, p. 560 si 
urm. 


Problema e desigur din cele mai complexe. Faptul sigur e că tradiția, dacă răspunde unor 
împrejurări reale, nu redă decît în parte starea adevărată a lucrurilor. 

În primul rînd, tradiţia noastră istorică este exclusiv politică şi, după cum am văzut din 
exemplul Moldovei, nu fără unele tendințe. Factorul economic, atît de important în procesul de 
alcătuire a celor două state româneşti, nu află în ea nici o menţiune, însemnătatea sa e totuşi atît de 
evidentă, după numeroasele lucrări”! care au descris amănunţit rostul drumurilor de negot ce 
străbat teritoriul nostru la sfîrşitul Evului Mediu, că este aproape de prisos să mai stăruim asupra 
lui. 

Această latură a problemei se întrevede deosebit de limpede în procesul de dezvoltare a 
statului moldovenesc. Deceniul al patrulea al veacului al XIV-lea aduce într-adevăr aci o 
întorsătură hotărîtoare; e de ajuns să ne amintim că în 1343, cînd poate să se fi produs intiia 
expediţie ardeleană la răsărit de Carpaţi împotriva tătarilor, din care a rezultat şi descălecatul lui 
Dragoş, s-au rupt relațiile între aceşti tătari şi coloniile genoveze şi venețiene din Crimeea şi de la 
Marea de Azov. Asediul neizbutit al cetăţii Cafa, care va răspîndi asupra Europei flagelul ciumei 
negre, înseamnă totdeodată şi întreruperea unei înfloritoare legături comerciale şi tăierea, cel puţin 
momentană, a unor căi însemnate ale traficului internaţional spre centrul şi răsăritul Asiei. La 1344, 
o solie venețiană la curtea Hanului apucă drumul de uscat, pe la Lwov în Galiţia. De-abia cîțiva ani 
mai tîrziu, hotărîrea comună a celor două republici italiene de a înceta negotul cu tătarii va fi 
părăsită, şi rivalitatea lor tradiţională le va îndemna să reia vechile legături cu stăpînitorul Oardei 
de Aur. 

Negotul nu poate să renunţe însă la drepturile sale; cînd o cale i se închide, el caută în mod 
necesar alta, care să o înlocuiască. Succesiunea evenimentelor confirmă această regulă: de la 1349, 
Galiţia (Rusia Roşie) cu oraşele ei, centre puternice ale negoțului german în răsărit şi etape de 
pătrundere continentală ale mărfurilor Hansei, trece în stăpînirea regelui Poloniei. Polonia şi 
Ungaria, aliate în lupta de cruciată împotriva paginilor tătari şi lituani, se întîlnesc totuşi ca rivale 
în tendinţa de a controla noul drum moldovenesc, care coboară spre limanul Nistrului şi Marea 
Neagră, legînd negotul german din Polonia şi Galiţia de navigația italiană a coloniilor genoveze şi 
venețiene. 

Statul românesc mai vechi, al Basarabilor, îşi întinsese hotarul pînă la gurile Dunării, lăsîndu- 
şi numele Basarabiei, Bugeacul de mai tîrziu. Dar regiunea geografică dintre Carpaţi şi Nistru, 
străbătută de noua cale de negot, îşi aştepta stăpînul. Mai mult decît urma zimbrului fugărit în valea 
Moldovei, aceste împrejurări economice chemau descălecatul.“ Vigoarea expansiunii româneşti 
din munţii Ardealului şi Maramureşului l-a făcut posibil; dorul de viață liberă şi apărarea de 
privilegii, de către Bogdan şi „feciorii de domni” care îl înconjurau l-au realizat, unind micile 
puteri locale în marginile celei dintîi formaţiuni de stat, care a dat Moldovei o individualitate 
politică. Tradiţia istorică a descălecatului nu cuprinde deci decît o parte a împrejurărilor reale, din 
care se explică şi se lămureşte întemeierea țării moldoveneşti; ea are totuşi valoarea unui simbol, 
deoarece reține trăsătura esenţială a acestui proces istoric, caracterul de întemeiere românească al 
nouei alcătuiri politice. 

Aceeaşi concluzie poate fi socotită valabilă şi pentru tradiţia istorică, mult mai discutată şi 
mai nesigură, a Ţării Româneşti. Nu putem afirma cu precizie că descălecătorul a fost Radu-Negru 
Vodă, sau dacă l-a chemat altfel; data de 1290 e foarte posibilă, dar nu avem nici un document 
contimporan care să o înregistreze. Ştim însă sigur două lucruri: că în Transilvania, în ultimul 
deceniu al secolului al XIII-lea şi al domniei Arpazilor în Ungaria, privilegiile şi drepturile 
populaţiei româneşti erau tot mai mult încălcate de noua ordine feudală. De altă parte, la miazăzi de 
Carpaţi începuse o acțiune de regrupare şi de unire a micilor stăpîniri, risipite prin văi şi peste 
plaiuri. Amîndouă aceste condițiuni fundamentale ale întemeierii statului, tradiția le cuprinde, în 
deosebitele ei versiuni; ea adaugă faptul, ce rezultă logic din dezvoltarea împrejurărilor, al plecării 





6l Cf. P. P. Panaitescu, La route commerciale de Pologne à la Mer Noire au Moyen Age, „Revista ist. română”, 
III, 1933, p. 172 şi urm.; G. I. Brătianu, Vicina et Cetatea Albă, Bucureşti, 1935, şi bibliografia polonă la C. Racoviţă, 
op. cit, p. 71-72, fără să mai amintim cunoscutele lucrări ale d-lui 1. Nistor. 

“ Cf. G. I. Brătianu, Origines et formation de l'unité roumaine, p. 120 şi urm. 


unor fruntaşi ai vieţii româneşti din Ardealul de miazăzi, peste munţi, şi al „descălecării” care 
încheagă într-o singură formațiune de stat cnezatele şi voievodatele din dreapta şi din stînga 
Oltului. Dimitrie Onciul, examinînd problema în cadrul preocupărilor sale de amănunțită cercetare 
a izvoarelor şi după criteriile stricte ale criticei textelor, presupunea că tradiția descălecatului din 
Moldova - fapt real şi dovedit prin documente - a creat printr-un fenomen de influență literară o 
tradiţie asemănătoare în analistica Țării Româneşti. Este însă locul să ne întrebăm, acum cînd 
cunoaştem mai bine împrejurările politice din Ardeal, în primele veacuri ale stăpînirii ungureşti, 
dacă nu cumva faptul real al descălecatului Moldovei n-a fost determinat el însuşi de exemplul altui 
fapt real, al unei alte descălecări, ce a avut loc cu o jumătate de secol mai devreme, din motive 
identice şi cu rezultate asemănătoare. 

Lipsesc desigur, din relațiunile ce ni s-au păstrat, temeiurile economice, totuşi nu mai puțin 
evidente, în realitate, decît acele care au contribuit la întemeierea principatului Moldovei. Ele ne 
apar din nevoile negotului oraşelor săseşti ale Ardealului, aşa cum le arată tratatele încheiate în a 
doua jumătate a veacului al XIV-lea cu voievozii Ţării Româneşti, din curentul navigației ce 
pluteşte în jos pe Dunăre spre deltă şi mare, şi dă viaţă porturilor de la gurile fluviului: Vicina - din 
ultimul sfert ai secolului al XIII-lea, şi Chilia, loc de încărcare a grinelor pentru genovezi şi 
venețieni la 1359. Şi aci se trag căi de negot de-a-curmezişul văilor, care leagă muntele de „drumul 
fără pulbere” al Dunării. Aceste împrejurări, care cer o ordine de stat şi îi determină întemeierea, nu 
sunt menţionate de relatiunea descălecatului lui „Negru-Vodă”; dar nici în aceea a întemeierei 
Moldovei, ele n-au aflat pomenire. Lipsa lor nu constituie deci un motiv de eliminare a tradiției, din 
seria izvoarelor istorice pe care trebuie să le cercetăm. 

Ramine totuşi o deosebire: ipoteza, oricît ar părea de bine întemeiată, rămîne ipoteză, cîtă 
vreme nu putem aduce în sprijinul ei certificatul autentic al unei mărturii contimporane, care o 
preface în certitudine. Dar faimosul argument ex silentio, atît de des - şi de greşit - invocat, în 
cercetarea originilor mai depărtate ale poporului român, şi al lipsei unor izvoare care să-i 
dovedească existența pe pămîntul de care l-a legat istoria, nu trebuie să ne determine judecata nici 
în chestiunea întemeierii statelor create de inițiativa sa politică, atunci cînd în sfîrşit, după atîtea 
secole, s-au ivit condiţiile favorabile închegării şi dezvoltării lor. 

Tradiţia istorică a descălecatului cuprinde în orice caz trei elemente temeinice, care în ultimă 
analiză o impun şi acum atenţiei cercetătorilor. 

1. Existenţa unor formaţiuni politice locale, unificate de întemeierea voievodatului, care e 
menţionată de relatiunea descalecatulu lui „Negru- Vodă”, e în orice caz o realitate ce ne lămureşte 
procesul intern de dezvoltare şi de organizare a statului în țările noastre. Ea ne arată de la început 
colaborarea a doi factori: autoritatea centralizatoare a întemeietorului şi familiei sale, şi elementele 
provenite din micile stăpîniri care i s-au închinat, dar îşi păstrează rosturile în sfatul domnesc şi în 
gospodăria țării. Sunt de căutat aci originile acelei ordini „constituţionale”, ce n-a fost concretizată 
în nici o „chartă”, mare sau mică, de privilegii sau de libertăţi (încercările de această natură fiind 
mai tîrzii), dar constituie o latură esențială a obiceiului pământului şi o înfăţişare specifică a istoriei 
politice româneşti. Tot prin aceste împrejurări se defineşte mai precis îndoitul izvor al puterii 
domneşti în întîile vremuri ale existenţii noastre de stat, ereditatea şi alegerea. Aceasta din urmă ne 
apare astfel, ca si în istoria mai veche a Imperiului din timpul dinastiilor saxone si franconiene,“* 
drept o ratificare solemnă prin reprezentanții calificaţi ai intereselor ţării, a desemnării 
moştenitorului, din „os domnesc”, - fiu sau frate - de către voievodul în funcţiune. Mai tîrziu, ideea 
dinastică a slăbit şi a rămas procedura alegerii din rândurile aristocrației, dar aceasta este altă 
problemă, care depăşeşte cadrul - si aşa destul de întins - al acestei cercetări.“ 

2. Originea ardeleană a întemeierii statelor noastre dunărene e de asemenea un fapt ce trebuie 
reținut, confirmat în mod precis de documente în cazul descălecatului Moldovei, pomenit numai de 
tradiție în acel al Ţării Româneşti. El se află însă pe linia logică a unei dezvoltări istorice, care 





& D, Onciul, Originele Principatelor Române, p. 64. 

6 Cf. F. Rörig, Mitelalterliches Kaisertum und die Wende der europäischen Ordnung (1197), în Das Reich und 
Europa, p. 28. 

65 V, art. meu Ideea voievodală, conferinţă la Universitatea Liberă (sub tipar). 


răspunde şi procesului de expansiune demografică a elementului românesc, şi intereselor 
economice determinate de reţeaua de drumuri ale negotului, şi a nevoii de a da o formă proprie de 
stat încercărilor de unificare politică, provenite din inițiativa străină a coroanei ungureşti, sau - 
poate - şi din legăturile, de prietenie sau de adversitate, cu cealaltă putere ce margineste la acea 
vreme orizontul nostru politic: hanatul tătăresc al Kipciakului. 

3. În sfîrşit, această tradiţie aduce, în ce priveşte cu deosebire Moldova, o mărturie 
neîndoielnică a creatiunii româneşti, pe care o reprezintă existenţa acestei țării, în hotarele ce le-a 
atins, dacă nu din primul moment al descălecării, dar în orice caz în etapa imediat următoare, şi pe 
care le-a păstrat, cu vicisitudinile ce nu se puteau înlătura, în decursul jumatatii de mileniu al 
istoriei ei de stat independent. 


